
(A móri csata. A császáriak tervei. Elfogott térkép. A csatavesztés okai) 
A móri csata elveszett. 


Mégpedig oly elhatározólag: hogy többé a Dunán túl derék ütközetet elfogadni 
lehetetlen. 

Perczel seregének összeszedhető része Fehérvárig vonult vissza, egyes ma- 
radékerők egész Pestig futottak. 

A kormány a leverő hírt jónak látta a közönséggel tudatni, rövid falragaszban 
hirdetve: hogy Perczel hadserege szétveretett, s e hír hatását ama másik által 
enyhítve: hogy Bem Kolozsvárt elfoglalta. 

A közönségre nézve ez utóbbi hír nincs akkora hatással, mint a kormányra. 

A horvát bán egy elfogott futárjánál több iratok között egy kisded mappát talál- 
tak, melynek sajátságos jegyeiből körülbelöl ki lehete találni a császári seregek 
operacionális tervének főbb momentumatt. 

Nyolc táborhely volt e mappára rajzolva, hihetőleg koncentrálási helyek: 


1. Nagyszombat. — Kassa. — Szatmárnémeti. 
2. Fehérvár. — Kolozsvár. 


3. Soron. — Titel. — Temesvár. 


E nyolc táborhely mintegy paralelogramm fogja körül a magyar csaták színhelyeit. 

A mappára még két város neve volt fölírva, egyéb semmi. A többi csak színek- 
kel volt sajátszerűleg illusztrálva. 

E két város: Pest és Debrecen. 

Tehát a császáriak jó előre sejték: hogyha a magyar kormány Pestet elhagyni 
lesz kénytelen, Debrecent választandja centrumul. 

Ide céloztak Puchner, Urban és Wardener tábornokoknak összhangzó műkö- 
dései: hogy míg e három pont: Nagyszombat, Fehérvár, Sopron — a kormányt 
Pestről kimanővírozza, addig Kolozsvár és Szatmárnémeti a Debrecenbe vonul- 
hatástól fossza meg, — Kassa azalatt Lengyelország felől zárja el az utat. — Titel 
és Temesvár pedig az aldunai seregekkeli egyesülhetést akadályozza. 


E terv már odáig ki is volt víve: hogy Kolozsváron Wardener tábornok székelt, 
Szatmárnémetitől pedig nem messze volt már Urban, midőn Bem közbejötte 
nagyszerűen megfordítá a dolgok menetelét. Szatmár és Kolozsvár felmentése 
után Debrecen minden veszélyen kívül esett. 

A kormányra nézve tehát a móri csata veszteségéért kárpótlást nyújtott Bem 
előrehaladása. — 

A móri csatával egyébiránt senki sem bírt tisztába jönni. Némelyek Perczelt, 
mások Görgeyt okolták, noha ezúttal sem egyik, sem másik nem viselte a hibát, 
még csak a kormány sem. Úgyszólván senki sem volt vétkes. 

Az egészet az akkori hadjáratok organizálatlansága okozta. 

Először határvédő harcot akart a kormány folytatni. 

Mindenütt: hol a császáriaknak hadgyülekező helyük volt, figyelő hadserege- 
ket állított fel, s ezáltal erejét szétosztotta, s alkalmat adott a különböző hadtestek 
vezetőinek azon pretenziókra, miszerint mindenik önállóan működő s csak a kor- 
mánytól függő hadvezérnek tartotta magát. 

Az egyes hadjárat egy összefüggő tervnélküli defenzív harc volt, semmi 
egyéb, mint Vetter szavaiként , az ellenfél mozdulatainak rossz kopírozása". 

Görgeynek rég terve volt e határvédő harccal felhagyni s a magyar hadsere- 
geket Győrnél koncentrálni, mely tervét azonban a kormány mindaddig el nem 
fogadta, míg kényszerítve nem lőn rá. 

Egy napon tudtára adta Görgey a kormánynak: hogy a császáriak csatarend- 
ben állanak herceg Windischgraetz vezénylete alatt, , ugyanannyi regimentet állít- 
va síkra ő ellene, ahány eskadront bír ő azok ellen kiállítani". 

E hírre gyorsan megváltoztatta a kormány eddigi hadliterveit. Perczelnek pa- 
rancsot adott: hogy vonuljon Győr alá a Muraközből, s az aldunai táborból tarta- 
lékseregül a legjobb ezredeket rendelte föl Pestre. 


Görgey tehát levonult Győrbe, ott Perczelt bevárandó." 


Azonban egy éjjel a Győr körüli mocsárok, mik eddigelé természetes védői vol- 
tak e helynek, mind befagytak, a pozíciót többé nem lehetett és nem is volt miért 
tartani, Görgey ott nem várhatta be többé Perczelt.? Hanem levonulva a Vértes 
hegyeknek, ott egyesült vele. 


Amennyiben tudniillik a két hadtest egy vonalba jutott, anélkül: hogy egyiknek 
mozdulatai a másik által szabályozva lennének. A pozíció erős volt, a kormány 
parancsot adott mindkét hadvezérnek a megütközésre. 


! E levonulásnál különösen kitüntette magát az Inczédi-zászlóalj. A császári lo- 
vasság erős sokkal támadta meg egy ízben az utócsapatot, mely rohamot a 
nemzetőrség és a velök volt huszárok nem bírtak kiállani, a 11-ik zászlóaljnak is 
, jobbra át"-ot vezényelt az őrnagya, de nem jobbra át, hanem előre! — kiáltának 
azok, s vezényszó ellen szuronyszegezve álltak ki a lovasság elé, s azt vissza- 
nyomták. Nélkülök a csapat ágyúi ott vesznek. 

2 A Győr alól elvonulás oly váratlanul esett meg: hogy sok részben dezorganizált 
seregből kilenc huszár Görgey éjjeli elvonulta után ottmaradt egy borházban, s 
csak akkor ébredt föl, midőn a császáriak már vonultak be Győrbe. Hirtelen 
pisztolyt, karabint ragadt mind a kilenc s egyedül közébe tüzelt a bejövő sereg- 
nek. Néhány perc alatt leverték mind a kilencet, kik egymagukra képesek voltak 
az ellenfél egész hadseregét megtámadni. 

Görgey reprehentált a parancs ellen, tudósítva a kormányt az ellenfél túlnyomó 
erejéről, a magyar seregnek tizenegyezer emberreli megfogyásáról, mely sereg 
Komárom várőrségeül hagyatott hátra s tanácslá, hogy azon pozícióban magukat 
mindaddig offenzíve tartva, míg az aldunai tartalékcsapatok megérkeznek, ne 
ereszkedjenek derék ütközetbe. 

A kormány átlátta az állítások valóságát, azonban mielőtt Perczelnek ismét ki- 
adhatta volna az ellenkező parancsot, — az egész jóhiszemben kiáll a síkra egye- 
dül működő hadtestével az egész ellentáborral szemben. 

Maga a csatatér sem volt rá nézve különösen kedvező. Két erdős hegy között 
egy teknőalakú völgy, mely védelemre igen széles, megveretés esetében igen 
keskeny. 

Serege közt egyedül a tüzérség és nagyobbára intelligens fiatalsagból alakult 
Zrínyi- és Hunyadi-zászlóalj volt kitűnő, de ezeknek ellentéteül vele volt a Prinz 
von Preussen című sorezred és az I. számú huszárezred, fegyelmetlenségéről 
mindkettő nevezetes. 


A csata kezdetén némi előnyök kezdtek rá nézve mutatkozni, mindaddig, míg 
csak az ágyúk dolgoztak. 

Azonban megjelenik a csata helyén Ottinger tábornok egy túlnyomó 
lovasosztállyal, a birodalom két legkitűnőbb vasasezredét vezetve. 


A huszárság ellentállása nem soka tartott, egy része rendetlenül megfutott, 
más része verekedve-viaskodva hátrált, alig bírva kimenteni a tábornokot, kinek 
élete a csatában a legnagyobb veszélyben forgott. 

Az ágyúk magukra hagyattak, csak a tüzérek nem futottak el tőlök, midőn min- 
den veszve volt már, kartácsra töltöttek, s folyvást tüzeltek a közelgő lovascsapat 
közé. 

A golyók utcákat törtek maguknak a dandárban, de azért zavartalanul közel- 
gett az, egypár lövés után a tüzérek kardot rántva víttak, úgy estek el ágyúik mel- 
lett. 

Még a Zrínyi- és Hunyadi-zászlóalj állt azután egy ideig ellent kétségbeeset- 
ten, ez ellentállás fedé némileg a sereg visszavonultát. E csata után a két zászló- 
aljból egyet csináltak, annyira megfogyott mind a kettő. 

Perczel kétségbeesetten jutott Fehérvárra. Mondják: hogy keservesen sírt. 

Siratta elvesztett katonáit és elvesztett csatáját. 

Görgey rögtön küldött segélyére egy hadosztályt, amint az ágyúzást hallá. Ké- 
sőn volt, de mégis elég jókor arra: hogy a szétvert hadat fölvegye s megmentse a 
semmivé lételtől. 

A csata elvesztésének hibája okvetlenül azon balfogásban keresendő: hogy a 
két hadseregnek nem volt egy fővezére, s hogy mozdulataikat egy, a hely színétől 
távol levő haditanács igazgatta. 

E csata elveszteért sem Perczel, sem Görgey soha haditörvényszék elé nem 
állítattak, sőt mindenikre még nagyobb sereg bízatott, mint azelőtt, mi állításomat 
szinte igazolni látszik. 

— A haza elveszett! — monda Perczel a csata után kétségbeesetten. Két héttel 
későbben pedig azt állítá: hogy ,egyedül ő van hivatva a haza megmentésére". 
És egyik szava sem teljesült. 

(Haditanács. Haditervek. Görgey nem fogadja el a terveket) 
A másnapi haditanácsban elhatároztatott: hogy a kormány Pestet el fogja hagyni. 


Vetter megérkezett az aldunai táborból, megkínálták a fővezérséggel, de nem 
fogadta el. 

, Amit más elrontott, azt én nem vagyok képes helyrehozni" — válaszolá. Kit ér- 
tett azon ,más" alatt? 

Hanem ő is tanácslá: hogy Pestet el kell hagyni, Buda három napig sem levén 
tartható. 

Az első terv ez volt. 

A kormány elmegy Eszékre, a hadsereg vonul le a Duna mellett Adonyig, s ha 
pár nap alatt a Duna zajlása megáll, mely miatt hidat verni lehetetlen vala, ott a 
hármas szigetnél a jégen átkel s húzódik a Bánátból felfelé jövő seregekkel 
szemben, azokat maga elé bocsátja s megütközik; ha csatát veszt, a Tiszán átveti 
magát, s a Tisza-vonalt védi. 

E terv elvettetett. A kormánynak nem lehetett magát egy várba bezáratni. 

Másik terv volt tehát: a kormány menjen Debrecenbe, az egész hadsereg hú- 
zódjék át a Tiszán, s védje a Tisza és Maros vonalokat. Az eszme elég plauzibi- 
lisnek látszott, s dacára a legnyomósabb ellenvetéseknek, elfogadtatott. 

Eszerint a magyar fel-dunai hadseregnek Ceglédnél, az északi hadseregnek 
Kassánál ütköznie kellett, — ezáltal időt nyerni az al-dunai hadseregek felvonulha- 
tására, s megveretés esetére az utóbbinak Tokajnál, az előbbinek Szolnoknál a 
Tisza túlpartján venni pozíciót. 

Szerencséjére a magyar hadjáratnak Görgey a tervet nem fogadta el. 

E terv alapjában hibás volt. 

A Tisza és Maros között egy százezer főre menő hadsereget élelmezni lehe- 
tetlen. Annyira: hogy midőn Perczel később átvonult a Tiszán, három nap alatt a 
lovasság számára szükséges zabkészletből nem tudtak többet előteremteni 500 
mérőnél. A tiszántúli rész a Maroson innen inkább marhatenyésztésben, mint 
gabonatermékekben gazdag. 

De nagyobb hibája volt e tervnek a Tiszára támaszkodás. 

Be lévén fagyva a folyam, ott kelhetett át rajta az ellenfél, ahol akart. 

S aztán túl a Tiszán sehol egy megvédhető pozíció, sehol egy biztos menhely, 
hova veszteség esetében egy megbomlott sereg magát reorganizálni visszavo- 
nulhasson. 

Görgey sokkal jobban látott, midőn ahelyett: hogy a kormányt sietett volna fe- 
dezni, felfelé vonult a hegyi pozíciókba, s ezáltal a császári hadsereg fő erejét 
maga után vonta, időt nyerve a többi magyar hadtestek számára. 


Ha a császári hadvezér ekkor teljes erejével nem Görgeyt, hanem Perczelt si- 
et üldözni, a harcnak két hét alatt vége van. 

Azonban Görgey iparkodott mozdulatai által elhitetni: hogy Bécs és Olmütz el- 
len törekszik, s e merész eszme által akkor kezdte újra a harcot, midőn az már 
éppen bevégezettnek látszott. ? 


E tény később sokszorosan tagadtatott. Lehet: hogy küldött a kormány pénzt, de 
nem jutott hozzáig, — annyi bizonyos: hogy Görgey sok ideig a bányavárosokból 
elhozott ércpénzzel fizette katonáit, majd a vele volt kormánybiztosok egyike a 
közpénztárakból saját felelősségére felvett pénzekkel pótolta a hadsereg szüksé- 
geit, ki ez összegeket, mik mintegy 37 ezer pengőforintra mennek, most saját 
vagyonaiból kénytelen megtéríteni. 


ki Görgeynek e tette annyira nem tetszett a kormánynak: hogy Görgeynek nem 
küldte el a hadsereg számára megkívántató pénzt. 

! Újabban e tényről akként értesültünk: hogy e mulasztás későbbi dátumú, azon- 
ban ez is csak hipotetikus állítás. 

(Kossuth nem akarja Pestet elhagyni. Fiának víziói. Testvére római jellem- 
vonása. Családi szakadás) 

Kossuth sokáig nem tudott megbarátkozni azon eszmével: hogy Pestet el- 
hagyja. 

Azon várost, azon közönséget, mely neki annyira kedvence volt, de mely ke- 
gyéből utóbb annyira kiesett." 


De leginkább azon fényes ígéreteket, miknek a főváros elhagyása oly sötét cá- 
folata leendett. 

Az eszme maga is: a kormányzat székhelyének ötven mérfölddel tova áttétele, 
határos volt a kivihetlenséggel. 

Több mint ötszázezer mérő gabona készlet, tömérdek ruhaszerv, ágyúk, mu- 
níciók, negyvenezer készítetlen puskacső, a fegyvergyár, harminckét banksajtó, s 
a hadkormányzat minden előleges készletei egyedül Pestre levén összegyűjtve, 
azokat mind tovaszállítani legfeljebb öt-hat nap alatt, herkulesi munkának látszott. 


Énnek kivitele Madarászra lőn bízva. 


S úgy hisszük: hogy 1850-ben bátran érdeméül róhatjuk fel a tisztelt férfiúnak: 
hogy e készletek legnagyobb része csakugyan itt is maradt, s a császári fővezér 
kezébe jutott. 

Még egy aggodalma volt Kossuthnak, mi tán legerősebben tartóztatta vissza. 


Az országgyűlés békeköveteket szándékozott küldeni a császári fővezérhez. 


Meglehet-e: hogy a császári fővezér alkudozásba ereszkedheték, s ezen esetben 
igen valószínű volt: hogy azokkal fog alkudni, kiket Pesten talál, az országgyűlés- 
sel, a katonasággal, kihagyva a félrevonult kormányt. 

Az országgyűlés tagjai közül többen arra agitáltak: hogy maradjon együtt a 
képviselőház, a kormány vonuljon egyedül Debrecenbe. 

Egy reggel azonban (December 31-én) sajátszerű családi jelenetre ébredett 
az elnök. 

Neje ájuldozva hevert nagyobbik fia ágyánál. És a gyermek is sápadt 
holthalavány volt. A fiú apjának kedvence volt, képének, lelkének hasonmása, 
nevének viselője. 

A nő, sírva, kétségbeesetten kulcsolta át férje térdeit és erőszakolta: hogy 
menjen, siessen innen. 


5 Júliusban: hogy a magyar bankjegyeket nem akarták Pesten elfogadni, elször- 
nyedve fenyegetődzék Kossuth: hogy Pestet detronizálja, s helyette Szegedet 
teszi az ország fővárosává. 


Az elnök nem tudta mire vélni a jelenetet. 

— Hallgasd, mit álmodott a gyermek. 

És a fiú elmondá reszketve, lázasan: hogy háromszor látta álmában apját a 
vérpadon, amint lefejezni akarták, s kínos, verejtékes álomlátásában fel- 
felsikoltott: ne hagyjátok apámat!" 


Kossuth különösen gyengéd érzelmű családapa volt, s mi ki tudjuk magunknak 
magyarázni azon körülményt: hogy amire őt komoly férfiak okoskodásai nem bír- 
ták rávenni, fiának álomlátása kényszeríté; — amiben különben sem volt semmi 
lehetetlen. 

Ehhez járultak még azon súgdosott hírek: mintha a pesti polgárság őt el akar- 
ná fogni, s élve szolgáltatni ki Windischgraetz kezébe. 

Még aznap este országgyűlés után eltávozott Szolnokra kedvetlenül, csaknem 
akaratlanul. 

Testvére és anyja, két egzaltált nő, neje ellenében mindent elkövettek: hogy őt 
rábírják az ottmaradásra. 

Egyik a kettő közül, (nem tudni melyik) azt mondta neki: ,ha kell: hogy meghalj 
a hazáért, tudj meghalni érte." 

Emiatt komoly szakadás történt a családban. Kossuthné tovább két hónapnál 
nem bocsátá férje elé anyját és testvérét. 

Madarász azon éjjel a gőzkocsi egyik vagonjában hált. 


xk 


Sokszor hallottam Kossuthot azzal vádolni: hogy a hozzá rokon nőknek nagy 
befolyása volt jellemére. 

Volt, de nem azoknak, akiknek kellett volna. 

Testvéreinek erős, szilárd karaktere, a fanatizmussal határos lelkesülése, pol- 
gári egyszerűsége nem bírt rá annyi befolyást gyakorolni, mint neje, ki e tulajdo- 
nokat nagy részben nélkülözte. 

Háromszor hagyta el Kossuth Pestet, egyszer Jelasics, másszor 
Windischgraetz, harmadszor Paskievics közeledte elől. És nem csalódunk, ha azt 
mondjuk: hogy mind a háromszor neje vitte el onnan. 

ÍV. 


(A kormány nem ad instrukciókat eltávoztával senkinek. Pestvárosi tisztikar. 
Nyáry) 

A kormány, eltávoztával egy szó utasítást nem hagyott senkinek. Nem a tiszt- 
viselőknek, nem a katonáknak, saját hivatalnokainak sem. 

Este 10 1/2 óráig várták az elnököt szállásán Pest város tisztviselői, megkér- 
dendők: hogy mi leend ezentúl hivatásuk. 

Akkor tudtokra adatott: hogy az elnök már elutazott, menjenek Madarászhoz. 

Felmennek a rendőrségi ügyszobába, ott a hivatalnokok akkor éppen a hivata- 
los iratokat égették, a rendőrfőnök hollétéről senki sem tudott. 

Elmentek azután Deákhoz, ott volt Majláth is. 


— Én nem tudok önöknek tanácsot adni — monda Deák. — Menjenek... Madarász- 
hoz. 

Ott már voltak, oda nem volt mért menniök. Ekkor felkeresték Nyáryt. Az még 
Pesten volt található. Éjfél után fél órakor mentek hozzá. 

És Nyáry, ki annyi hidegvérűséget tanúsított minden esetekben, kit láttak dü- 
höngő néptömegek közt megjelenni s szavaival lecsendesíteni az erőt vett vihart, 
ki a bombahullás közepett nem feledé el: hogy Pest megye tömlöcében kétszáz 
bűnhődő lélek van bezárva halálfélelmek közt, s nem késett még azokrúl is gon- 
doskodni, még azokat is elszállíttatni biztosabb helyre, ez a Nyáry amaz ominó- 
zus órában konsternálva látszott, nem tudott mit felelni. 

Azonban egy pillanat múlva mintha hirtelen visszatérne lélekjelenléte; határo- 
zottan, decidált hangon mondá a küldöttségnek: 

— Maradjanak önök itt — mindenesetre. Ne hagyják el a várost, ez mindég na- 
gyobb heroizmus lesz, mintha eltávoznának. 

Ugyanazt hagyta meg Pest megye tisztviselői karának is. 

És mégis, midőn a magyar kormány Pestre visszatért, az ittmaradt tisztviselő- 
ket egy megbélyegző határozattal kitette hivatalaikból... Ámbár Pest város tiszti- 
kara a legbecsületesebb hazafiakból állott. 

Ámbár a Pest megyei tisztviselői kar példányképe lehetett bármely 
administracionális institúciónak. 

És ámbár eltávoztakor semmi utasítást nekik hátra nem hagyott, amihez ma- 
gukat tartsák, de egyáltaljában senkinek sem, pedig még azután Szolnokon öt 
napig időzött. 

Nyáryra nem lehetett nekik hivatkozni, mert az nem volt kormánytag többé, az 
ő politikai influenciája a kormányt nem zsenírozta, adott instrukciói nem kötelezték 
többé. 


V. 


(Népfelkelést akarnak tartani Pesten. Csányi megakadályozza) 

A kormánynak mindenáron időt kellett nyerni. 

A hadseregekkel ütközni nem lehetett, rossz idő és vesztett csaták nagyon 
debandírozták őket, szomszéd megyékből népfelkelést gyűjteni kevés volt az idő 
és ... hideg. 

Valaki azt indítványozta: hogy Pest város lakosságát kell ellenállásra felszólí- 
tani. És akadt, aki az indítvány kivitelét rögtön felvállalta. Ez ellenállási terv hírére 
Graefl, a bíró, a tisztikar küldötteivel fölmegy Csányihoz, ki akkor kormánybiztos 
volt a hadsereg mellett, és elmondja neki: hogy ez ellenállas célszerűtlen és ki 
nem vihető. Midőn a polgárok azt látják: hogy a hadseregek minden oldalról el- 
hagyják a várost, senki sem kívánhatja tőlök: hogy ők mérkőzzenek meg azon 
ellennel, melynek rendes hadikészlettel ellátott seregek sem tudnak jelenleg meg- 
felelni, de ha kívánná is valaki, nem teendnék meg, a kísérlet eredménye csak 
egy rosszul sikerült demonstráció leendne. 

Csányi azt felelte rá: hogy mind igaz, amit mondott, de már ő megengedte a 
népgyűlés megtartását, s Csányi nem húzta szavát soha vissza. 

A bíró még erősebben kezdett reprehentálni a város feláldoztatása ellen, — mi- 
re Csányi elfogatta és tudtára adta: hogy főbe fogja lövetni. Egy óráig állt Graefl a 
kiállított vadászosztály előtt elítélve, s midőn egy óra múlva Csányi kérdezé tőle: 
, Helyben hagyod a népfelkelés elrendezését?" (Graefl követtársa volt Csányinak.) 

— Sohasem - felelte az szilárdul. 

A bíró állhatatossága győzött. 

— Elmehetsz — monda neki a kormánybiztos, meg fogom akadályozni a népfel- 
kelést. 

És azután, hogy szavát se legyen kénytelen visszahúzni, a népgyűlést majd az 
egyik, majd a másik térre rendelte áttetetni, a vállalkozóknak minden kedve el- 
ment, visszamentek Szolnokra. A pesti népfelkelés elmaradt. 

Pest, Magyarország fővárosa az egész forradalom alatt sohasem látott utcai 
csatákat, mik más forradalmi tartományok fővárosaiban rendesen eldöntő ütköze- 
tül vívattak. Ekkor az egyszer állt hozza legközelebb, akkor is megmenekült tőle 
tisztviselői erélyessége által. 

VI. 


(Egy képviselőt félreértésből majd felakasztanak) 

Én tisztelem az asszonyi nemet, — még tán más különösebb érzelemmel is vi- 
seltetem iránta. 

De a status-kormányzati dolgokban, — ezerszer engedelmet kérek — pártolom 
a cölibátust. 

Ímhol egy igen kellemetlen eset. 

Amint a képviselőház elhatározá: hogy Pestet el fogja hagyni, Cegléden, egy 
menekvő képviselő a vendéglőben egész elbúsúltan sopánkodék az asztal felett a 
dolgok állásán. Talán olyasmit is mondhatott: hogy igen rosszul állunk. 

A másik asztalnál nagy befolyású hölgyek ültek, kiknek egyike a képviselő 
szavaira indulatosan felszólal, azt gyávának, hazaárulónak mondja és fenyegeti: 
hogy hasonló szavakért befogatja. 

A képviselő, ki eddig csak félt, most azonfejül még meg is ijedt, s esdve kéré a 
haragos státushölgyet: hogy ne magyarázza szavait hazaárulásnak. 

A hölgy még egyszer lepirongatta a félő hazafit, s elbocsátá színe elől. 

Ez azonban annyira megilletődött: hogy rögtön a feleségét is elküldé a fenn- 
tisztelt státusasszonyság megkérlelésére. Ki is tehát a képviselőnek a magát 
megjavítás feltétele alatt megbocsátott, s erre szavát adta. 

Egy óra múlva azonban rajtaront a kérdéses követre egy kapitány a fenntisz- 
telt hölgy kíséretéből, s tudtára adja: hogy tekintse magát fogolynak és kövesse őt 
rögtön Szolnokra. 

A képviselő váltig hivatkozott a mar megnyert bocsánatra, mindez nem hasz- 
nált semmit, el kellett mennie Szolnokra, ott egy ketrecbe becsukták, s miután az 
elfogó tiszt egyebet nem mondott róla: mint hogy ,ez hazaáruló", senki sem tudta: 
hogy mit vétett. 

Az ott lézengő népség azonban összefutott a látványra. — Ki ez? Mi ez? — Ha- 
zaáruló! — Kém! — Fel kell akasztani! És sonica fel akarták akasztani. 

A népség ki akarta őt hozni ketrecéből. Már mutogattak neki a lámpásokat, 
hogy melyikre fogják akasztani. 

Szerencséjére Kossuth a lármára odavetődik, s a képviselőben egyik legbi- 
zalmasabb emberére ismerve, azt csaknem azon percben menti meg, midőn már 
szét akarták tépni. 

A félreértés kivilágosult, a néptömeg eloszlott, a képviselő megmenekült. 

Hogy miket állhatott ki a boldogtalan ez idő alatt? Mindenki szabadon képzel- 
heti magának. 

Ilyen bajok születnek abból, ha dámák avatkoznak az országlászat gondjaiba. 


xk 


A Debrecenig utazás egyébiránt mindenkire nézve volt holmi kalandos ötletek- 
kel összekötve. Ezen kalandok legsűrűbbike volt az: ha valakinek a vasúton szál- 
lított holmiai eltévedtek. Az azokrai felügyelet egyedül a mennyei gondviselés 
rendőrségére volt bízva. Még hónapok múlva is lehete a Közlönyben olvasni elté- 
vedt málhák köröztetéseit. Különösen egy tehetős hazafi volt állhatatos egy elté- 
vedt kofferének felkerestetésében. Az ember nagy befolyású volt, a koffer tele 
ezüsttel, amiből csodálat nélkül kimagyarázható azon szorgalom, mellyel egyfelől 
a tulajdonos, másfelől a rendőrhivatal iparkodott az eltévedt tulajdon nyomára 
jutni. Végre rátaláltak. A rendőrség kapta meg. A hazafi kifogyhatlan volt a rend- 
őrhivatal magasztalásában. Siet az átvett holmikat látlelet alá venni. És ki írhatja 
le kedves meglepetését: midőn várt ezüstjei helyett a koffert a legszebb, a legfi- 
nomabb női fehérneművel találja megtöltve? Nem az ő koffere volt. 

Csak legalább azt tudhatta volna meg: hogy szép volt-e a hölgy, aki azokat vi- 
selte? 

VII. 


(Első országgyűlés Debrecenben. Kossuth beszéde. Nyáry klauzulája) 

A debreceni roppant kéttornyú templom mögött van egy nagyszerű kétemele- 
tes épület, a ref. kollégium. 

A második emeleten van az oratórium, egy tágas nagy terem, két karzattal, 
számos padokkal és egy magas mennyezetes szószékkel. 

Egykor vidám, jókedvű lakosai voltak e teremnek, hosszú fekete tógákba öltö- 
zött ifjak, a karzatokról vasárnaponként hangzott a szent dicséret-ének, a kated- 
rában egy-egy fiatal, karcsú szónok hosszú fekete ruhában hirdeté a béke szava- 
it. 

Nem így 1849-ben. 

A vidám, jókedvű fiatalság elhányta könyveit, tógáját, — vörös zsinóros atillát 
vőn magára, és kezébe kardot, seregestől odahagyva a tanodát. 

Helyöket azonban ott a padokon és a szószéken komoly, gondterhelt férfiak 
foglalták el, — a nemzet éltének és halálának urai, a nemzet képviselői. 

A legelső gyűlésen, mely e teremben tartatott, egy halvány, roskatag férfi ment 
fel a szószékre. A terem tömve volt. Mindenki ránézett, a sóhajtást meg lehete 
hallani, oly csend volt mindenütt. 

A halvány, roskatag férfi beszélni kezde, rettenetes szava betölté a termet és a 
teremben levők lelkeit, és mentül tovább beszélt, szava annál mennydörgőbb lett, 
s midőn beszédét elvégezte, nem volt halvány, nem volt roskatag többé, arca 
lángolt, és termete vadul kiegyenesedett. 

A karzatok dörgő éljenzéssel fogadák szavait, mik a harcot, a háborút 
hirdeték, harcot, háborút visszhangzott minden ajk utána. 

És a tömeg tengerzúgása fölött, mint a halál angyala, állott az ember a kated- 
rában, kinek szavaiból, mint Cadmus elvetett sárkányfogaiból, fegyveres vitézek 
támadtak, kinek szavaitól a félelem helyébe vitézség, a szelídség helyébe düh és 
bosszú szállta meg a lelkeket. 

A nemzetgyűlés elhatározta: hogy harcolni fog; többen ülve maradtak és sá- 
padtan, gondolva a jövőre. 


Fölkelt azonban Nyáry. 


És kérdezé a hadizenő tömegtől: ,hogy mi célja lesz a harcnak? Meddig fog az 
tartani? Mi végzi be? Van-e a nemzetnek valami óhajtása, valami végcélja, valami 
magasra épített terve, melyért vérét kiontja, házát leégeti, vagyonát föláldozza? 
Irtóharcot akar-e viselni, a gyűlölet harcát, halálos ellenség elleni háborút, mely 
csak az egyik fél, vagy tán mind a kettő végenyésztével végződik, vagy a szabad- 
ság harcát viseli-e, egy nemzet törvényeiért, alkotmányaért kezdett küzdelmeit, 
ezen esetben mondja ki a nemzet: hogy mihelyt e törvények, ez alkotmány bizto- 
sítva vannak, célját érte, s csak ezekért küzd és semmiért ezeken túl." 


18 VII. 


A hideg szavak az izzó kedélyekben azon hatást idézték elő, mint a hideg víz- 
cseppek az izzó vasra hullva — sziszegést. 

— Majd megmondjuk: hogyha győztünk! - kiáltának rá és újra hangzott a harc 
és háború. 

Nyáry szarkasztikus mosollyal monda a mellette ülő Madarásznak, ki legéle- 
sebben applaudált a hadizenet határozatlanságának: ,ez előtt tíz nappal te voltál, 
aki a Vay-minisztérium elfogadását szerencsének tartottad." 


(Ez egy ókonzervatív elemekből szerkesztett minisztérium lett volna, kihagyásával 
a pénz- és hadügyi tárcáknak.) 

Ez volt eredménye az első országgyűlésnek, a debreceni tanoda imatermé- 
ben. 

A magyarországi békülni akaró pártot egyfelől herceg Windischgraetz, másfe- 
lől Kossuth utasította vissza. 

VII 


(A honvédelmi bizottmány szerkezete. Genezise) 
A honvédelmi bizottmányt többször hallottam úgy vétetni föl, mint második 
magyar minisztériumot. 


Ez institúció éppen nem volt az, ami a minisztérium szokott lenni. 

Egy kollegiális testület, melyben senkinek sem volt külön tárcája, hanem min- 
den kormányzati kérdés tanácskozás útján döntetett el, s ha egyes tagokra néha 
részletesebb charge-ok ruháztattak is, mindazokért az egész testület volt felelős. 

Ez intézmény akként keletkezett, hogy az első minisztérium leköszönése után 
a nemzetgyűlés Batthyány Lajost bízván meg az ügyek vezetésével, mellé ta- 
nácskozókul , országos biztos" név alatt több képviselőt adjungált, kiknek köteles- 
ségük volt mindazokról, mik Batthyány körül történnek, tudomást szerezni, s he- 
lyette az interpellációkra felelni. 

Batthyány leléptével ezen országos biztosak maradtak egyedül a kormányon, 
s e testületet nevezték azután honvédelmi bizottmánynak. 

Az ilyen kollegiális diktatúra természeténél fogva nem az ilyen agitált időkbe 
való volt, minélfogva Nyáry több ízben indítványozá: hogy e testület oszlattassék 
föl, vagy legalább ő és Madarász lépjenek ki belőle, mint akik két extrém nézetet 
képviseltek a bizottmányban, egyik a kibékítést, másik a tökéletes anarchiát, úgy: 
hogy a két sarkellenes befolyás miatt a kormány politikája szünteleni oszcilláció- 
ban volt, de Kossuth ékesenszólása mindég megakadályozá az új krízist, bár 
annyira sohasem vihette a dolgot, hogy a kormánytagok önálló tárcákat fogadja- 
nak el. Ez állításomat nem cáfolja meg azon tény: miszerint a rendőr és postai 
főnök hivatalnokaitól szívesen hallotta a ,miniszter úr" címet. Nyáry ezzel ellenke- 
zőleg a hozzá utasított levelek adresszéről rendesen letörülte a ,belügyminiszter 
úr" címet s úgy küldte át a bizottmánynak. 


Egyetlen negatív érdeme e testületnek, az, hogy soha semmi elhatározó lé- 
pést nem tett, hanem hagyta a dolgokat történni, amint a sors szeszélye hozta 
magával, — egy szóval az: hogy semmit nem rontott. 

Amivel egyébiránt éppen nincs az mondva: mintha a bizottmány elnöke kolle- 
gái tudta nélkül nem intézkedett volna gyakran eldöntő politikai kérdések fölött. 


xk 
A honvédelmi bizottmány mint szolidáris testület nevére pénzek is nyomattak. A 


30 és 15 krajcárosok egyenesen ezen firma alatt lőnek kibocsátva, miből szinte 
látszik: hogy itt külön tárcája senkinek sem volt. 


20 VIII. 


A többi pénzjegyek mind Kossuth mint pénzügyminiszter aláírásával jelentek 
meg. Csupán Szegeden nyomattak kétforintos utalványok Duschek aláírásával. 
Kossuth mint elnök nevére semmi magyar pénz sem nyomatott. 

IX. 


(Népgyűlések, népfelkelés. Kossuth. Besze) 

A Debrecenbe jövetel első napjaiban a székhelyét változtatott kormánynak sok 
kísérletet kellett kiállnia. 

Ezek voltak a halálos beteg krízisének napjai, amidőn egyedül a sors kezében 
volt minden esemény, emberekében semmi, amidőn senkinek sem volt egy hol- 
napra való gondolatja, mert hisz az egyetlen és utolsó terv ez volt: időt nyerni! 
Elhúzni, halasztani a határozó csatát hetekkel, hónapokkal odább. Ez volt mi 
egyedül megmentheté az enorm távolságba szétszórt magyar seregeket. 


De ezen hetek hónapjai alatt az időhalasztásnak, mennyi rémmel, mennyi ri- 
asztó balesettel, percről percre közelgő veszély fenyegetésivel kellett 
szembenézniök azoknak, kik a jövendő eseményeket vezették, de a jelennel nem 
diszponálhattak. 

Ilyen helyzetben volt akkor a magyar kormány. 

Minden oldalról körülvéve fenyegető erőktűl, és semmi oldalról sem biztosítva 
a védelemről. 

A Tisza, a Maros befagyva, ha véletlen egy lovasezred valahol átjön este, reg- 
gelre az egész országkormányzatot ott lepheti. 

Görgey seregéről bizonyosan lehete tudni: hogy nem Debrecennek tart, Per- 
czeléről pedig: hogy nagyon is Debrecennek tart, Bem serege a magáénál több- 
szörösen nagyobb erővel volt elfoglalva, s a felrendelt bánáti seregek a felbom- 
láshoz közel, amiatt: hogy a kormány ominózus székváltoztatásán megdöbbent 
vezérei odahagyták, kiknek egyike a bizottmányhoz névtelen levelet írt (nem 
lehete kitudni: hogy melyik?), kétségbeesetten mentve rezignációját, s állítva, 
hogy lovasbetyárok által vezetteti magát a Bakonyba, ott elrejtőzendő. 

Ami végre Mészáros seregét illeti, annak alkatrészeit s a vezér jámborságát 
ismerve, ahhoz sem nagy lehetett a bizalom. 

E szorongó helyzetben ismét megragadta Kossuth kedvenc eszméjét, a nép- 
felkelést. 


Egy napon tehát a városház térre népgyűlés lőn hirdetve, Kossuth maga szóno- 
kolt. A hatás nem volt oly nagy, mint előre várták. 


Ah, egészen más népgyűléseket láttak azok, kik Kossuthot Kecskemét, 
Csongrád, Szentes, Vásárhely és Szegeden hallották szónokolni, honnét egy hét 
lefolyta alatt nyolcvanezer fegyveres férfi mozdult ki a horvát bán ellen." 

Ott mindenütt lovas bandériumok fogadták lobogó zászlókkal s harsogó tábori 
zenével a szónokot, kikről azt mondá Kossuth ,kétezer ily lovassal keresztül 
mennék a poklokon is." 

Ott tíz, húszezernyi néptömeg fogadta, koszorúzott emelvények várták, s ha 
fölállott egyszerű közhonvéd ruhában, hosszú lengő fekete tollal kalapján, alig 
szűnt az éljen. Hófehér ruhába öltözött leányok virágokat szórtak lábai elé, s vén 
ősz emberek hajoltak le kezeit csókolni. 

Nem így Debrecenben. 

Már maga a népség egészen más faj; mint a Tisza mellékiek. Túlságosan ko- 
moly, egész a rosszkedvűségig józan, vitéz, kitartó, de nem hetvenkedő, nem 
fellobbanó; ha parancsolják, helytáll, és csatázik, de ha csak biztatják, azt hiszi: 
hogy nem sürgetős a dolog és vállat vonít, — bámulni, kiabálni, demonstrálni nem 
való, de ahol tenni kell, ott fanatizmussal küzd a szolgalegénytől kezdve a csa- 
ládapáig, mint megmutatta Lippánál és az erdélyi harcokban a vörös pántlikás 
nemzetőrség. 


Azután maga az idő sem volt kedvező a szabad ég alatti gyülekezetekre, s el- 
végre a helyzet, melyben akkor a kormány volt, csaknem menekülőképpen, ve- 
szedelmet hordva magával minden városra, melytől befogadtatik; mindez együtt- 
véve azt okozta: hogy a népgyűlés ezúttal nem volt valami kitűnő eredményű. 

Egy másikat az egyenlőségi társulat" rendezett, ez pláne nevetségesen ütött 
ki. A szónok, Hatvani Imre, egy ökölnyi termetű, éleshangú, obskúrus ember, 
szivarral szájában jelent meg a nép előtt és elménckedésekkel fárasztotta magát 
ez igen komoly időben. Otthagyták beszédje derekán. 


5 Kossuthot útban találta a népfelkelést visszautasító parancs, mire ő kedvetlenül 
mondá: ,Kár érte; — százezer emberrel egy rakáson nagy dolgokat lehetett vol- 
na elkövetni. Akár a reszpublikát is ki lehetett volna kiáltani." E szavaiból Kos- 
suthnak, nem tudom, azt lehessen-e következtetni: hogy a keblében lakó írha- 
tatlan gyűlöletet már akkor nem bírta rejtegetni, vagy hogy csupán akkori repub- 
likánus környezetének akart vala valami megnyerőt mondani. 

E népfölkelési tömegek oly fölöslegre növekedtek: hogy többet felénél kénytelen 
volt a honvédelmi bizottmány élelmezési körülmények miatt visszautasítani. A 
horvát bánról azt állítják: hogy e tömegek láttakor azt mondta volna: ,a magya- 
rok még a halottaikat is föltámasztották ellenem." 

Így nevezte magát azon klub, mely nagy részint Madarász hivatalnokaiból ala- 
kult, s melynek viselt dolgairól ezidáig egyéb nem volt tudvalevő, minthogy 
gyakran lehetne nagy veresbetűs plakátjait olvasni a szegleteken, mikben tagja- 
it összehívja ,a haza megmentése tárgyában". 


7 

Végre Besze találta ki a debreceni népgyűlések tartásának módját. Megparan- 
csoltatta a nemzetőri zászlóaljnak: hogy a város alá gyűljenek fegyverbe, s ott 
tartott hozzájuk beszédet. 

És a parancsszóra tizenkétezer ember gyűlt össze fegyveresen a kirendelt 
helyre. Zászlóaljanként sorba álltak, harcias karéjt formálva. Nagyobb része jól 
volt fegyverezve, akinek lőfegyvere nem volt, hosszúnyelű fejszékkel állt ki, s 
várta sorba állva a térdig érő hóban a népgyűlés végét. 

Besze sokat szónokolt nekik, jól találgatva a kálvinista kedélyek húrjait, citált a 
bibliából sokat, a népnek tetszett a beszéd, a vöröspántlikás kalapok 
helybehagyólag mozogtak, s csak akkor hallatszott az elégületlenség moraja, 
midőn végül tudtokra adatott: hogy már most hazamehetnek. 

,Hat csak megint beszédet hallgatni híttak bennünket? morogtak magukban a 
jó civisek: azt hittük: hogy már háborúba megyünk." 

Besze a népgyűlés után rendkívül  megnyugtatólag lépett fel az 
orszaggyűlésen, biztatta a honfiakat: hogy a nép az utolsó emberig kiáll. Nyá- 
rynak megint kemény affrontja volt emiatt. Rosszallta: hogy a népet túlterhelik, 
nem elég: hogy katonát ád, azt tartja, adózik, hanem még azt kívánják, hogy tö- 
megestül is elvonassék napi munkájától, s okot adjon az ellennek sarcolásra, ha 
aztán magára hagyatik. 

Ha nem Nyáry lett volna, ki ezeket mondta, bizonyára kivetették volna az abla- 
kon. 


X. 


(Perczel levele a kormányhoz. Vádjai. Haditerve. Győzelme) 

Perczel ahelyett: hogy mint Vetter tervelé, Ceglédnél állomást vett és megüt- 
között volna, átkelt a Tiszán s húzódott folyvást a kormány új székhelye felé: úgy 
hogy utócsapatjának tisztei be-bejártak látogatni Debrecenbe. 


A kormány ismételve figyelmezteté sürgetősen: hogy ne járjon annyira a sar- 
kában, hanem lásson hozzá: hogy tartsa fel az ellent. 

Perczel erre egy furcsa levelet írt a kormánynak. 

, Szemökre veté: hogy Pestről oly hirtelen elfutottak, — hogy ő tudja, miszerint 
még tovább is akarnak futni; — hogy külföldre útleveleik vannak, hogy már régóta 
gyűjtik az aranyakat a szökésre, míg a szegény katona csak a papiros pénzt kap- 
ja." 

— Ah, ez mégis durva megbántás — monda Kossuth -, nekem minden ara- 
nyam, ami van, itt a zsebemben, s ez mindössze nem több hat darabnál. 

— Nekem van ötven — monda Nyáry -, amivel ugyan nem messze megyek, azt 
sem most szereztem. Egyébiránt én nem vagyok ellene: hogy tartassunk ház- 
vizsgálatot, s ami ércpénzt egyikünknél-másikunknál találunk, konfiskáljuk s vált- 
suk be bankjegyekre. 

— De már azellen protestálok — kiálta fel erre Madarász — arra senkinek sem 
lehet gondja: hogy én minő pénzt tartok magamnál. Az nem tartozik senkire. 

A levél további tartalma így szólt 

,De én megtiltom önöknek: hogy helyüket elhagyják, különben velem gyűlik 
meg bajuk, én ma Karcagon vagyok, holnap Szoboszlón leszek, holnapután a 
Hortobágy mocsárai védelme alatt megütközöm stb." 


A kormány tagjai egymás szeme közé néztek. Ha Perczel Szoboszló alatt üt- 
közik, a császáriak hamarább ott lehetnek Debrecenben mint ő. Szerencséjére az 
őt üldöző császári sereg nem volt egyéb egy erős lovas kémdandárnál, mely 
Szolnokon állomást véve, a Tiszán át sem kelt. Utoljára is neki kellett visszafor- 
dulni: hogy találkozzék vele. 


ke 


Pár nap múlva egy szép hideg reggelen kicsinyke kis plakátocskákat lehete ész- 
revenni a falakon, melyeken, ha az ember közelről megnézte, ilyenformát lehete 
olvasni: 


,Perczel győzött" 

A Szolnokon állomásozó császári dandárral megütközve, azt Abonyig vissza- 
nyomta stb. 

Egy ismerősöm, ki Perczelnek nagy imádója volt, szinte odavetődik a falra- 
gaszhoz, s kitörő indignációval figyelmeztet a kis tenyérnyi plakátra. 

— Már nézze ön, nem szántszándékos malícia-e ez? Perczel győzelmét ily folt- 
ra nyomtatni oly apró betűkkel, hogy perspektíva nélkül olvasni sem lehet, s oly 
magasra ragasztani, hogy aki olvassa, megfájdul tőle a nyaka. Ez a zab árlejtés 
alatta itt sokkal nagyobbszerűen veszi ki magát. 

Annyi bizonyos: hogy nagyon apró betűk voltak, mik e győzelmet hirdeték. 


xk 


Perczelnek ez alkalommal ismét sajátszerű fátuma volt tulajdon nevével. Kereszt- 
neve druszájánál — Mórnál már ütközetet vesztett, most Szolnokon túl csaknem 
ismét úgy járt — Bercel falu mellett. Pesten már készen is voltak viccekkel e téma 
fölött, annyira bizonyosnak látszott kelepcébe kerülése. 

Maszkírozott battériák vártak ott reá a szőlők mögött két felül felállítva: Perczel 
azonban jókor figyelmeztetve levén a cselre, egy ezred huszár háta mögé felülte- 
tett egy zászlóalj vadászt, s velök a rejtett battériákat megkerültetve, elleneit a 
veszélyes pozíciót elhagyni kényszeríté. 


XI. 


(Kiss Ernő elhívatik a hadseregtől. Royalista) 
Kiss Ernő megérkezett Debrecenbe. 


Megjelenése nem csekély meglepetést okozott az itteni körökben. Miért kellett 
odahagynia az aldunai seregeket, melyek úgyis a felbomláshoz közel állanak? A 
többi vezérek a bánáti sereget önkényt odahagyták, miért hívatott el ez is? 

Kineveztetett fő hadiparancsnoknak.? 

Ez annyit tesz: hogy ,promovirt und amovirt". 

Mert hogy mi akar egy fő hadiparancsnok lenni ott: hol hadügyminiszter és fő- 
hadvezér van? azt nehéz megérteni. 

Üres cím talán? 

De egy ember, ki legelső volt a magyarok ügyéhez állani: ki félmillió forintnyi 
jövedelmet adó birtokait áldozta fel a forradalomnak, -— ki elleneitől tizenkét csatá- 
ban száztíz ágyút foglalt el, ki mindig ott volt a csatában: hol legnagyobb volt a 
veszély, ki alól csak a tomaseváci ütközetben három lovat lőttek ki, ki a győzelmet 
legelőször ismertette meg a magyar fegyverekkel Perlász alatt, kinek midőn há- 
rom hétig semmi muníciója nem volt: hogy az ellenség e helyzetében meg ne 
lepje, mindennap csatázott vele, kiről el van ismerve: hogy a legelső katonák 
egyike s a hadvezérek közt sem a legutolsó, — ne érdemelne egyebet üres tétlen 
címnél, midőn legnagyobb szükség van a tetterőre? 

Néhány nap múlva mindenki megismerte a túl a rendén őszinte embert. 

Decidált royalista volt és nem tudott hallgatni. 

Ez volt minden baja. 

Többé senki sem iparkodott keresni: hogy miért kapta a ,pomovirt und 
amovirt"-ot. 


xk 
Kiss Ernőről az a hit élt a katonák között: hogy a golyó nem árt neki. Tán úgy is 


volt. Október hatodikán háromszor lőtte ki rá fegyvereit a kiállított vadászosztály, s 
még a harmadik lövés sem bírta megölni. 


§ Különös, nem érthető körülmény az: hogy a kormánytagok Kiss Ernőt fő hadipa- 
rancsnokká kineveztetése óta , excellenciás"-nak címezték még beszéd közben 
is. Jól jegyzé meg az ily cafrangokra egy magyar férfiú: hogy egy dinasztikus 
udvar minden balgaságait örökölték, anélkül: hogy erejével is bírnának. 

XII. 


(A Görgeyt terhelő vádak januárban. Azoknak mentsége. Elfogatóparancs 
Kossuthtól. Nyáry visszaveszi) 

Január vége felé járunk. .. 

Görgeyt nagyszerű vádak terhelik... 

Görgey semmit sem akar tudni a honvédelmi bizottmányról. Amióta a kormány 
Debrecenben van, egyetlen tudósítást sem küldött hozzá, a hozzá küldött futá- 
roknak nem felel, a kormánybiztosokat ignorálja. A haditanács által kidolgozott 
terveket nem követi. Proklamációkat ad ki, mikben a kormány politikai nézeteit 
preokkupálja. A kormány által kinevezett tiszteket seregestül visszautasítja, he- 
lyettük tizedesekből, őrmesterekből csinál tiszteket. Táborkarának nagy része 
osztrák szolgálatból átlépett tisztekből áll. A hadügyminisztériumot expresse 
copfnak nevezte szemtül szemben." Katonáival fehér tollat viseltet a süveg mel- 
lett. Ágyúit, miket a kormány nemzeti színűre festetett, ő újra befestette feketére... 

Ennyi és még százannyi vád szólal fel ellene. 

Ha volnának neki barátjai a kormány körül, mindezen vádakra tán felelhetné- 
nek. 


Hogy tudósítást nem küld a kormánynak, oka az: hogy a császári hadsereg 
közöttük fekszik. A Vácon kiadott proklamációval kénytelen volt, miután a kor- 
mány székhelye változtatásával elmulasztá a katonasághoz csak egy irányadó 
szót is szólni, s tisztjeinek nagyobb része emiatt le akart köszönni. A haditanács 
tervét nem fogadta el, mert jobb volt a magáé. A sok protekció útján előléptetett 
tisztek helyett emberekre volt szüksége, kik az ágyútüzet és a fegyelmet kiállják. 
A táborkarát képező osztrák tisztek csak becsületére válnak a hadseregnek. 
Ágyúi fehér-piros-zöld színét azért festette feketére, mert a rikító színeket a csa- 
tában igen messziről megláthatni, s nagyon jól lehet rájok célozni, katonáival pe- 
dig azért viseltet fehér tollat, hogy a csata hevében az egyformán öltözött császári 
és forradalmi seregeket egymástól meg lehessen valami által különböztetni, ne- 
hogy egymásra lövöldözzenek tévedésből, mint Pákozd alatt. A császáriak ha- 
sonló motívumnál fogva felfordított A alakú fehér szalagot viseltek fövegeiken. 


A laikusok azután azt hitték: hogy a fehér szín arra való: hogy a békességet jel- 
képezze. Pedig csak arra való volt: hogy messziről meg lehessen látni. 


" Mészáros ellen éppen a túlsó extremumért volt kifogása Görgeynek, mint Kos- 
suth ellen. Kossuth mindenkit, kinek politikai buzgalmáról és irántai ragaszko- 
dásáról biztos volt, bármely tiszti rangba kinevezett. Míg Mészáros azon szisz- 
témához híven, mely mellett megőszült, idősebb tiszt elé újabbat soha nem en- 
gedett léptetni, bármennyire ajánlotta is emezt vitézsége s hadi tudománya. 


Egy reggelen 4 4 4 képviselő a bizottmány egyik előkelőbb tagjához vetődik. 
Látszott rajta: hogy valami nagy dolog történt vele, amit nem szeret. 

A képviselő szép magos férfi jó nagy ábrázattal, minél fogva a bizottmányi tag 
egészen a propos illeté őt ekompetens címmel. 

,Magas állású és nagytekintetű férfiú, mi bajod?" 


— Akaratom ellen nagy embert akarnak belőlem csinálni? 

— Mostis az vagy, ki akar még jobban megnöveszteni? 

— Képzeld, rám bízták: hogy fogjam el Görgeyt!"" 

— Az egész hadseregével együtt? 

— Nem éppen, csak őtet magát. 

— Úgy látszik: hogy nem sok kedved van hozzá. Nálad az elfogatási parancs? 

— Itt azsebemben. Olvasd. 

A bizottmányi tag elvette a parancsot. 

— Nem sértelek meg vele, ha nem adom vissza? 

— Sőt, le fogsz kötelezni: föltéve: hogy felelni fogsz helyettem. 

A bizottmányi tag visszavitte Kossuthhoz az elfogatási parancsot, s 
kényszeríté azt, mint a bizottmány tudta nélkül kiadottat, visszavonni. A dologból 
nagy lárma lett, s hogy a nagy lárma minél előbb elhatott Görgey füleibe, az el- 
képzelhető. 

Később ismét két ízben el akarta a kormányzó Görgeyt fogatni kiküldött kor- 
mánybiztosai által, az elfogatási parancsot mind a kettő még az útban elégette, s 
ami több, még titkot sem csinált belőle. 

Görgey tehát mindannyiszor megtudta: hogy a szándék nem hiányzik az ő 
semmivé tételére, a parancsok ki vannak adva, csakhogy senki sem meri azokat 
végrehajtani. 

A kormánybiztosok pedig: hogy Kossuth kiküldő parancsának eleget tegyenek, 
elmentek szépen a táborba, és onnan megint vissza, s hozták a mendemondát 
Kossuthtól Görgeyhez és Görgeytől Kossuthhoz, és jól érezték magukat mellette. 

Egy eszköze lehetett még Kossuthnak Görgey ellen. A magyar história példát 
mutatott rá. Midőn Imre király ellen testvére föllázadt, a király nem küldött kor- 
mánybiztosokat, maga ment a lázadók táborába semmivel egyébbel, sem fegy- 


19 A Kossuth és Görgey közti viszálykodás kezdetének dátumát nem ismerem. A 
horvát bán elleni hadjáratban még oly ragaszkodással viseltetett Kossuth Gör- 
gey iránt: hogy Hódmezővásárhelyről azt izente egy küldötte által: , nondja meg 
ön Görgeynek, miszerint én azt izenem neki: hogy rövid időn Magyarország 
hadügyminisztere fog lenni, s az én jövendöléseim be szoktak teljesülni." A 
schwechati csata előtt már ellenzék volt Görgey Kossuth irányában, a hadita- 
nácsban rosszallta az Ausztriába átmenetelt, s mégis a csata alatt őt nevezte ki 
a sereg vezéreül; — később háromszor el akarta fogatni, s mégis kinevezte had- 
ügyminiszternek, meg volt felőle győződve: hogy áruló; s mégis mindég rábízta 
a hadsereget. 

verkezve, mint királyi pálcájával a pártütő vezért önön tábora szeme láttára fogta 
el személyesen és vitte fogságra. 
Imre király nagy lélek volt. — Kár hogy a lélekvándorlások nem igazak. 


30 XIII. 


XIII. 


(Kassai csatavesztés. Mészáros csatatűzben. Honvédtisztek. Szemere buz- 
galma. Klapka föltételei a vezérség elvállalásakor. Haditaktikája. A Don Mi- 
guelek. A csata megfordul) 

A kassai csata szerencsétlenül ütött ki. 

Dacára a legügyesebb vezényletnek, minden személyes bátorsága mellett a 
hadügyminiszter elveszté az ütközetet egykori principálisa ellen. 

A csata eleinte a legnagyobb tűzzel folyott, a magyar újonc seregek egész 
annyira közeledtek az ellenfél ágyúihoz: hogy a lőponton már belül voltak, ahol a 
golyó nem érheté őket többé, akkor egyszerre valami névtelen ijedtség lepé meg 
az egész tábort, egy pillanat alatt visszafordult mind és elkezde szaladni. 

A fővezér elébök állt, leült a földre, mutatva: hogy itt nincs mitől megijedni, biz- 
tatta, fenyegette őket, sírt, könyörgött, mind hasztalan, a felbomlott rendet többé 
helyreállítani nem lehete. 


A sereg, anélkül: hogy holtakban nagy vesztesége volna, teljesen szétfutott in- 
kább, mint szétveretett. 

Visszatértében egy temető árkában 32 honvédtisztre bukkant a vezér, kik a 
csatát nem látták célszerűnek nézni. 


Így lehetetlen volt győznie. 

Amint hazaérkezett, szomorúan jött maga jelenteni a hongyűlésre: hogy a csa- 
tát elveszté. 

— Szeretnék — úgy monda -— pincéből beszélni fel: hogy ne láttassék arcom pi- 
rulása. 

A megfutott tömeget a jelenlevő országos biztos, Szemere példátlan energiá- 
val szedte ismét össze, faluról falura járt az elfogatás veszélyei között a honvéde- 
ket ismét összecsoportosítandó, nehány nap múlva a vert had csakugyan átjutott 
Tokajnál a Tisza túlpartjára, aholott is a tüzérparancsnok a gyönyörű hidat jónak 
találta maga után leégetni, azon időben, mikor a Tisza egész Becskerekig be volt 
fagyva mindenütt... 

Mészáros nem akarta a vezényletet felvállalni többé. 

A kormány tehát Klapkát kínálta meg a felső-tiszai sereg vezényletével, akkor 
még névtelen fiatal tisztet, de akinek legelső szavaiból ki lehete ismerni: hogy 
aziránt, amit tenni akar, tiszta öntudata van. 


Csak azon föltét alatt vállalta el a vezérséget: ha megengedtetik neki minden 
tisztet, akit gyöngének talál, helyéről elmozdítani, s mindenkit személyválogatás 
nélkül főbe lövetni a legkisebb kötelességmulasztásért. 

A kormány helybenhagyta kívánságait. 

Klapka átvette a sereg kormányzatát, s négy nap múlva a kassai csata után 
ütközetre került a dolog a győzelmekhez szokott Schlik tábornokkal. 


Klapka nem tett úgy, mint Mészáros, ki a legjobb csapatjait előre küldé s a két- 
ségesebbeket tartalékul hagyta, hanem elöl állítá az újoncokat, a legelső tűzbe, 
mögöttük állítá fel a Don Miguelek zászlóalját, " mely akkor érkezett meg a bánáti 
csatatérről, győzelemhez szokottan. 


Azután tudtára adatta mindenkinek: hogy aki a csatából megfut, arra bizonyos 
halál vár. 

A Don Miguelek ilyenformán biztatták az újoncokat: 

— Ha előrehaladtok, nagyon bizonytalan: hogy odaát ölnek-e benneteket, de ha 
elfuttok, már akkor bizonyos: hogy mi fogunk megölni. 

S kiállottak a csatatűzbe az eddig csak futásban gyakorlott zászlóaljak, — a 
császáriak átjöttek a jégen, az újonc honvédek összecsaptak velök, bizalmat kap- 
tak önmagukhoz, visszanyomták őket a Tisza jegére, ott a jég hátán szuronycsa- 
tát víttak, győztek, ellenfeleiket átverték a túlsó partra, rájok gyújtották a várost, 
onnan is kiűzték, másnap, harmadnap ismét verekedtek velök, ismét győztek, 
visszanyomták Tarcalig, — Keresztúrig, elfoglalták Kassát és attól fogva nem futot- 
tak el a csatatérről soha. 


4 Mikor a Don Miguelek megérkeztek a táborba, s látták a levert, elcsüggedt ar- 
cokat, merész önbizalommal mondták: ,nem kell már félni, itt vagynak a Don 
Miguelek". 

(A kormány kísértetei. Két ellenkező hír Aradról, Szegedről. Bem felől ag- 
gasztó hírek. Poroszlón a császáriak megjelenése. Kossuth fel akarja sze- 
detni a sajtót. Duschek, Nyáry ellentállanak) 

Míg a magyar kormány hadseregei összpontosításán működött, saját székhe- 
lye biztosításárul nem lehetett, nem volt szabad gondoskodni. 

A bánáti seregeket ugyan megóvta a felbomlástul Vécsey föllépése, ki Eszter- 
házy, Lázár és Bakonyi lemondásaik után elvállalta a fővezérséget, de a seregek 
felvonulásával a Maros-vonalig tér nyílt az ellenséges elemek támadásainak, s 
Szeged és Arad csaknem egy napon lőnek megtámadva a szerb csapatok által. 

Szegeden nem volt egyéb tartalék a nemzetőrségnél, ellenben Aradot 
biztosítni látszék az ott levő cernírozó hadtest. 

Annál váratlanabb jelenet volt tehát, midőn egy bizottmányi ülés folyama alatt 
lélekszakadva rohan be a rendőrség egyik biztosa, ki Aradon állomásolt, s tudtul 
adja: hogy a mai nap hajnalán a szerbek Ó-Aradot elfoglalák s a cernírozó testet 
szétverték. 


E hír rettenetesen konsternálta a bizottmány tagjait. 

Csupán egynek volt elég lélekjelenléte megkérdezni a hírnöktől: hogy miként 
tudhatja ő a mai csata végeredményét, mely Debrecentől tizenöt mérföldnyi távol- 
ban esett. 

(A hírnöknek csakugyan jól el kellett sietni, hogy aznap este Debrecenbe ér- 
jen.) 

A hírnök azonban komolyan állítá: hogy mikor ő eljött, akkor már a magyar se- 
regek az egész városból ki voltak nyomva, és a legnagyobb rendetlenségben. 

A bizottmány egész éjjel ébren volt, s intézkedett minden megtörténhető 
eventualitás ellen. 

Reggel korán érkezett meg Vécsey futárja, írott tudósítást hozva az aradi győ- 
zelemről, melyben a magyar seregek többszáz fegyveres szerbet leöltek, s két 
század sorkatonát fogollyá tettek, s azonfelül még Új-Aradot is egész a vársánco- 
kig kezökben tartják. 


Az elébbeni futárt komoly feleletre készültek vonni az okozott zavarért, azonban a 
később érkezett rögtön kimagyarázta a dolgot. 

A szerbek eleinte csakugyan kinyomták a városból a magyar seregeket, ami- 
dőn Asztalos Sándor százados négy századdal berohan a főutcán, egyik kezében 
a zászlót tartva, másikban kivont kardot, s midőn a szerbek már bizonyosnak 
tartják a diadalt, rajtuküt elszántan, a főtéren elkeseredett csatát kezd, azalatt a 
többi sereg is rendbe szedi magát, s minden oldalról visszanyomulva, a szerbeket 
kiverik a városból, sokat leölve és elfogva közülök. 

Ez alkalommal egy elfogott fehér-piros-kék szerb zászlót is küldtek Kossuth- 
nak, mely ott állt mindég előteremében, később többekkel szaporodva. 

Pár nap múlva a Szegeden történtekről is érkezett tudósítás. 

Itt maga a nemzetőrség lépett fel támadólag. A vén családapák megértve: 
hogy a szerbek Új-Szegedre jöttek, átmentek a jégen, s rövid csata után kiverték 
onnan elleneiket, s fegyverzsákmánnyal rakodtan tértek vissza övéikhez. 

Azonban a baj nem jár egyedül. 

Bemről aggasztó hírek érkeztek. 

Egész Szebenig kedvező szerencsével haladt előre. Ott hamis kémei által az- 
zal biztatva: hogy Szeben nincs ellenállásra elkészülve, csaknem a város kapui 
alól nyomatott vissza. 

Ekkor tudósítá a bizottmányt: hogy segélyre van szüksége, különben Erdély 
elveszett. 

Vécsey rögtön utasíttatott hét zászlóaljat küldeni Dévára. 

Kevés napok múlva azonban jön a tudósítás: hogy Bem 28 ágyút elvesztett, s 
kis seregét csak a legnagyobb vitézség által bírta megmenteni, azonban Erdély 
határszéléig nyomatott. 

S mintha egyszerre fenékig kellene kiüríteni a keserű poharat, Tiszafüredről 
tudósítják a kormányt: hogy a császáriak egy lovasdandárja az átelleni Poroszló- 
ban véletlenül megérkezett. 

És Tiszafüreden semmi védelemrűl sem volt gondoskodva. 

Az alsó-tiszai sereg Cibakházán, a tartalék T. Szentmiklóson, a felső Tokajon 
állomásolván, azokból sem lehete gyorsan segélyt rendelni Tiszafüredre. 

Debrecen tökéletesen fedetlenül állt azon oldalról. 

Kossuth belátva a veszély nagyságát, rögtön parancsot adott Duscheknek: 
hogy a banksajtókat pakolja össze és menjen velök Váradra. 

Duschek szabadkozott. A banksajtó csak akkor kezdte meg működését, az or- 
szágos pénztárban nem volt több százötvenezer forintnál, ha a sajtókat újra szét- 
szedik, két hétig nem tudják fizetni a hadsereget. 

— Igen, de Debrecenben huszonnégy óráig sem vagyunk biztosak. Innen ok- 
vetlenül távozni kell. 

Több kormánytagok erélyes föllépése következtében azonban végtére is a 
kormány és országgyűlés nagy része csakugyan elhatározták: hogy történjék 
bármi, Debrecent el nem hagyandják. 

E határozat nagy küzdelembe került, befolyással bíró férfiaknak minden eré- 
lyüket fel kellett használni: hogy a kormányt e lépéstől visszatartsák. Nyáry 
kategorice kimondta: hogy ő a maga részéről mindenesetre Debrecenben marad. 
Ha a kormány biztosítani kívánja magát, odább mehet, de azt nem kívánhatja: 
hogy az országgyűlés mindenütt vele járjon. 

A rendőrségi szállás udvarán azonban éjjel-nappal ott állottak a szekeres fo- 
gatok s a debreceni közrendű nép igen határozottan rebesgeté egymás közt: 
hogy valaki igen sietve akar elutazni. A szekeresnek az sincs megmondva: hogy 
hova fognak menni. 

Másnap délben hazaeresztették őket. 

Az egész aggodalom alapja vaklármára épült, a poroszlói császári hadsereg 
nem volt egyéb egy hatvan főből álló cirkáló lovascsapatnál, mely az ottani 
sópénztárt biztosítani vetődék oda. A tudósító biztos egész hadseregnek nézte 
őket. 


Ha a csapat megkísértendette a hídoni átjövetelt, igen nagy fordulatot csinálhatott 
a magyar kormányzat ügyeiben. 

E nap óta a forradalom ügyei jobbra kezdtek fordulni, s Debrecenben többé 
nem volt semmi oldalról fenyegetve. 

XV. 


(A magyar hadsereg alkatrészei. Proklamációk a külföldön állomásozókhoz. 
A huszárok honvágy miatt halnak. Az elvitt vőlegény. Az őrmester. Lopresti- 
huszárok. Kossuth-lovagok. István herceggeli összetűzés. Szalay csikósai. 
Rózsa Sándor amnesztiája. A testőrvadászok. A másodezredes. Lengyel 
vörössipkások. Bocskai-huszárok. Kiss Ernő és a fogoly tiszt. Újházi. Geril- 
lák. Nemzetőrök) 

Mielőtt azon időszak szemléléséhez fognánk, mely a magyar hadsereg táma- 
dó operációjával kezdődik, ismerkedjünk meg e hadsereg alkatrészeivel. 

A magyar forradalmi hadseregek alapját egyenesen a rácok mozgalmai terem- 
ték meg. 

Hat egész hónapig alkalom volt ellenök seregeket gyűjteni, a régi sorkatonákat 
lekötelezni a magyar kormány iránti engedelmességre, s a külföldön levőket be- 
idézni az országba. 

Így támadt ,önkéntesek", majd ,honvédek" neve alatt a tizenkét első honvéd 
bataillon, kik számára e nevet nem eredetiség hajhászásból találta az illető mi- 
niszter, hanem azon óvatosságból, hogy ekként ne vádoltathassék, mintha Ma- 
gyarország különálló hadsereget kívánna alakítani Ausztriáétól, az egészet csak 
mintegy mobilgarde-nak kívánták tekinteni. 

Ezek mellett mintegy tizenöt régi sorezred vett részt a forradalom csatáiban, 
mind a magva, a veleje a hadseregnek, köztük több idegenajkú, az , Alexander" 
című éppen egészen szláv, két bataillon Zenini, egy Ceccopieri pedig olasz. 

A külföldön állomásozó huszárezredeket ezalatt proklamációkkal hívták szülő- 
földük segítségére. 

Egy-egy proklamáció a legregényesebb utakon jutott az illetők kezébe, a kül- 
dött majd öltönye gombjaiba rejtve, majd csizmája talpában vitte be azokat, el- 
ment a csapházakba, hova a huszárok jártak, egy-egy szivar takarójában átadta 
nekik s azzal ismét eltűnt. 

A huszárok közül sokan nem tudtak olvasni, a vett iratot elvitték az őrmester- 
üknek, az felolvasta nekik. És azután mindig összejártak az őrmester szobájába, 
nagy figyelmesen hallgatva ismét és ismét elolvastatták maguknak az iratot, meg- 
tanulták könyv nélkül. Senki sem tudott róla semmit. 

És azután elkezdtek betegeskedni, senki sem tudta, mi bajuk. Sokan lefeküd- 
tek, szívfájásról panaszkodott valamennyi, sok el is halt bele. A haldokló csak azt 
mondta még akkor is: ,haza, haza, eresszenek haza", s ha akkor megígérték 
neki: hogy elbocsátják, másnap már fölkelt, semmi baja sem volt. 

A kapitány kérdezé a tábori orvostól, hogy mi lelte katonáit. 


— Sie haben das Heimveh. [Honvágyuk van.] Felelé az szárazon. 


A kapitány kinevette. 


Egy reggel a kapitány éppen esküvőre akart menni menyasszonyával. Szép 
lengyel hölgy volt mátkája, ős lengyel család ivadéka, gazdag és szellemdús. 

Egy óra múlva neje leendett a kapitánynak, már kezét fogta az, midőn hírül 
hozzák neki, hogy a vezénylete alatti huszárság felkerekedett és tömegestül Ma- 
gyarországnak tart. 

— Csak egy pillanatra! — szólt a kapitány menyasszonyának, s hirtelen lóra 
ugorva nyargalt elsiető huszárjai után. Egy folyam partjánál utolérte őket, s vissza 
akarta téríteni. 

De a huszárok megragadták lova zabláját, s ahelyett, hogy vele mentek volna, 
őtet is magukkal vitték, beleugrattak a folyamba, keresztülúsztattak rajta és beér- 
tek Magyarországra. 

Az ,egy pillanatra" elhagyott menyasszony hiába sóhajt vőlegénye után, azóta 
két év folyott le mar, és a vőlegény elméjétől megfosztottan ül az őrültek házában, 
búsan ismételve e szavakat magába: ,csak egy pillanatra"... E vőlegény Lenkey. 

És más országokból is eljöttek a huszárok, tűzön, vízen keresztül, éhezve, 
nélkülözve, tűrve esőt és nap hevét. Gyakran megtámadtatának, sok elesett 
közülök, aki megmaradt sietett tovább. Vezetőik az útban eladogatták óráikat, 
gyűrűiket, volt olyan, aki érdemkeresztjét is eladta: hogy bajtársainak kenyeret 
vegyen rajta. S mikor aztán sok nélkülözés, álmatlan éjszaka, csillagtalan futás 
közben kenyeret kapott a huszár, azt is kedves lovának adta, maga torzsát evett, 
amit káposztaföldeken talált. 

Néhol csak egy kápláralja volt egy helyen, s az is kész volt egyedül megtenni a 
vándormadarak útját, az őrmester kivitte őket a város alá. — ,Én hazamegyek 
Magyarországba — monda nekik -— ha velem jöttök, elviszlek, de nem kényszeríte- 
lek. — Két óráig fogok előre menni, addig hátra sem nézek, aki akar, elmaradhat, 
látni sem fogom." 

És azután ment előre két óráig, nem nézve: hogy jön-e valaki utána, jön-e 
csak egy is, s mikor két óra múlva visszatekintett, mindeniket ott látta nyomában 
jönni, egy sem maradt el tőle. 

Ezekkel s a nemzetőrséggel folytatta a szerbek elleni hadat a magyar minisz- 
térium. 

Batthyány semmi szabadcsapat felállítására nem adott engedélyt. 

Lopresti báró állított ugyan saját költségén egy szabad huszárcsapatot, kiknek 
zölddolmányos példányait, lobogós inggel, sajatszerű elöl-hátul ernyős csákóval 
Pesten is lehete egy ideig látni, maga vezérük páncélingöt viselt. Azonban e csa- 
pat is nemsokára feloszlott. 

A horvát bán bejöttekor Kossuth Erdélybe külde emisszáriusokat, kik ,Kossuth- 
lovagok" cím alatt, az ottani fiatalságból szabadcsapatot alakítsanak. Ezek visele- 
te volt piros csákó, szürke dolmány. 

Ezen történt az első összeütközés Kossuth és István herceg között. A nádor 
tiltakozott a ,praetorianus turmák" ellen s azokat azontúl a hivatalos iratokban 
Mátyás-huszároknak kezdték nevezni. "? 

Ugyanekkor Szalaynak megengedtetett csikósokbul szabadcsapatot alakítani, 
mely később egész ezreddé szaporodván, egyenruhát kapott, a csikósos bő ing, 
gatya helyett kecskeméti népviselet módjára kurta Viktória dolmányt sűrű óngom- 
bokkal s kerek kalapot vörös tollal. 

A jászkunok közül Lehel-huszárok ezrede támadt. A vén katonák ezeket soká- 
ig ,Lehullhuszároknak" csúfolták, de később ezek is helytálltak. 

Perczelnek megengedtetett Zrínyi- és Hunyadi-bataillonok címe alatt gyalog- 
csapatokat alakítani, melyhez Batthyány ellenzései dacára a Budán létezett két 
gránátos bataillon is átállt. 

Pesti proletáriusokból alakult egy úgynevezett , barricadeur" csapat kurta réz- 
buzogányokkal. Ez nyom nélkül elmúlt. 

Midőn Kossuth Csongrád megyei körútját tevé a népfölkelés előidézése vé- 
gett, egy éjszakán ismeretlen, vad kinézésű ember jelent meg előtte s jelenté: 
hogy őt Rózsa Sándor küldte — egyenesen Kossuthhoz. 

Ki volt ez a Rózsa Sándor? 

Egy hírhedett banditája az Alföldnek, ki tizenhét év óta folytonos rendőri üldö- 
zés alatt állt és sohasem fogathatott el. 

Szegeden neje, gyermekei voltak, kiket sokszor meglátogatott és sohasem bír- 
ták mégis kézre keríteni. 

Egyszer körülfogták már a házat, melyben meglephessék, midőn hirtelen há- 
rom lóval kinyargalt, kettőt maga előtt hajtott, minden lovát ellőtték, csak azt nem, 
amelyen ült s annak a szél sem hághatott nyomába. Megszabadult. 

Lován úgy ül ittas korában is, mintha hozzá volna nőve, s minden lövése talál. 

A környék tanyái, a térképre vehetlen buckák Szabadkától Jászberényig s a 
zsombékok Becskerektől Csongrádig neki mind biztos menedékhelyei, ismerősei 
a pusztán elszórtan lakó kertészek, pásztorok és csaplárosok. Félnek tőle és 
ragaszkodnak hozzá. Akivel ő barátságban él, bátran legelhet gulyája, ménese a 
mezőn, senki meg nem lopja. Ezért az üldözők mindenütt nyomát vesztik, senki 
sem tudja, senki sem látja: hol volt, merre járt? 


Ez az ember tizenhét éve után a folytonos törvényes üldözésnek megsejtve az 
alkalmat, melyben egy bélyegzett élet hibáit egy hősi halál árával jóvá lehet hozni, 
folyamodott Kossuthhoz amnesztiáért, azon ígérettel: hogy százötven főre menő 
társaival együtt kész leend a harcmezőre menni. 


12 Ez időkben oly kemény affront támadt a nádor és Kossuth de még inkább Sze- 
mere között: hogy midőn Kossuth és Szemere értekezletre akartak menni a ná- 
dorhoz, az nem fogadta őket; ,Kossuthtal mint miniszterrel nem beszél, felelé. 
Mint emberrel — igen. Szemerével mint emberrel sem." Ez utóbbinak okai azon 
intézkedések voltak, melyek által Szemere megakadályozá a nádor által szer- 
vezett koncentrálását azon idegen ezrednek, miknek az országot el kelle 
hagyniok. 


Kossuth nem késett az amnesztiát megadni. A kegylevél tartalma ez volt. 

,Mi Magyarország kormánya és képviselőhaza adjuk tudtára mindenkinek, 
akiket illet: miszerint Rózsa Sándor üldözött bűnös, magát előttünk töredelmes 
szívvel jelentvén és ígérvén: hogy eddigi vétkes pályáját örök időkre 
odahagyandja, tőlünk eddigi vétkes múltjának következményeiért a törvény és 
igazság kezének megérdemelt büntetését elengedtetni kérte. 

Miután a megtérő bűnös előtt a vezeklés s a vétkek helyrehozásának útját el- 
zárni keresztyéni kötelességünk tilt, ennélfogva mi fenn nevezett Rózsa Sándor- 
nak e bűnbocsátó és felmentő levelünket oly föltétellel adtuk ki: hogy életét meg- 
javítva és vétkes múltját elhagyva, magát és vétkeinek társait a haza harcaira 
szentelje, s ekképpen mindazon terhes következésektől, miket a törvények elmúlt 
vétkeikért reá szabtak, minden időkre ment legyen, ellenben e kégyelmünket rög- 
tön elveszítse, ha vétkes életmódjához újra visszatérne. 

Költ s.a.t.—" 

(E tartalmat az eredetiből volt alkalmunk kivonni.) 

E bűnbocsátó okiratot Kossuth Félegyházára küldé, ott egy kijelölt helyen Ró- 
zsa Sándor küldöttje átvette azt s kevés napok múlva az ígért csapat fegyverben 
állt s rögtön leküldetett a rácok ellen... 


xk 


A bécsi légionáriusoknak három csapatja volt. Egyik Bemmel, másik Perczellel 
járt, a harmadik Hatvani alatt elveszett. 

Volt egy Tirol vadászcsapat is, mely azonban később azon vadászezredbe 
beolvasztatott, melyet Ormai Norbert alakított. 

Ez egyenesen Kossuth testőrsége volt. Ezek kísérték minden útaiban, a leg- 
több figyelemmel ezek voltak kiállítva. 

Viseletük olyanforma csákó, mint az osztrák tüzéreké és molnárszín atilla zöld 
hajtókára. 

Ünnepélyek alkalmával Kossuth fiai is ez egyenruhát viselték. 

Egy napon midőn Kossuth jókedvében volt, belép hozzá az ezredes és kéri: 
hogy ezredének még egy másodezredesre volna szüksége, tegye meg a kor- 
mányzó a kinevezést. 


— Van önnek már valakije? 

— Ó, igen, csak a megerősítés hiányzik. 

— Micsoda ember? 

— Itt van a mellékszobában, maga győződjék meg minőségéről a kormányzó. 

— Vezesse be. 

Ormai kiment s egy perc múlva bejött, karján vezetve a vadászezred egyenru- 
hájában — Kossuth idősebbik fiát. 

— Mit akar ön? - riad rá Kossuth. 

— Ím, az ajánlott másodezredes. 

— Az én fiaim nem princek, ezt nem engedem meg. 

Mészáros is jelen volt. ,De én sem írnám alá" — dörmögé félig a szakállába. 


Másoktul ezen jelenetet akként hallám előadatni: hogy ez csupán az ezredes 
és Mészáros között történt, s a hadügyminiszter tagadta meg a kinevezés meg- 
erősítését, a kormányzó meg sem tudta a dolgot. 

Később e csapatokhoz lengyel dzsidások is alakultak, saját nemzeti színeiket 
viselve egyenruháikon, és utóbb lengyel gyaloglégiók, fehér kabátban, négyszeg- 
letű piros prémes sapkával. Ezekről szól az úgynevezett Dembinszky-induló ver- 
se: 

,Jáci táci vojáci 
Klapci Krakováci 
Cservena Csapicska 
Moja Kohanicska" 


Ezek a katonák mind 
Krakkó-vidéki ifjak, 
A vörös sipkások 
Az én kedvenceim. 


Az újonc huszárok ezredei közt volt még 

A Károlyi-huszárság, 

És az Attila-vitézek, 

Mind a kettő későn jutott szerephez. 

Legválogatottabb csapat volt az újonc csapatok közt a Bocskai huszárság. 
Hajdufiúk mind; abból a földből valók, ahol apró emberek nem teremnek, Bocskai 
hírneves hajdúinak nem rosszabb ivadékai. 

Egy szép reggelen a Bocskai huszárok egy első csatájába induló zászlóalja ott 
tisztelkedett Kiss Ernő szállása előtt. 

Gyönyörű fiatal napbarnította fiúk voltak. Őrnagyuk erős, széles vállú férfi, 
szőke bajusza hosszan simult alá piros arcán. Mély, erős hangja mennydörögve 
szólt, mikor vezényelt. 

Kiss Ernő körülnyargalta a szép csinos csapatot. Fején zöld tábornoki bokrétá- 
ja hajlongott a levegőben, leggyönyörűbb angol pej paripán lovagolt, segédeinek 
egyike hófehér arabs ménen ült, a tüzes keleti faj egy percig sem maradhatott 
nyugton, szüntelenül táncolt, szökellt. 

A főparancsnok ablakából egy fogoly tiszt a cheveaulégers-ktől nézte a szép 
látványt. 

— Mit szól ön az új huszárokhoz? — kérdé tőle a tábornok. 

— Azaz: hogy , újonc eguirozott huszárok"-at akar ön mondani? 


3 Egyébiránt Görgey táborában is volt egy tíz esztendős fiú, mint alhadnagy al- 
kalmazva, de aki már akkor is bámulatra méltó jeleit adta korát meghazudtoló 
lélekjelenlétének, elannyira: hogy később hadi érdemeiért főhadnagyi előlépte- 
tést nyert, s kiről a legvénebb katonák is komoly becsüléssel szoktak emlékezni. 


-— S ön azt hinné: hogy ezek vén huszárok új mundérban? 

— Legalábbis két évesek. 

— Csak két hónaposak, lovat és fegyvert a múlt héten kaptak. 

A tiszt elcsodálkozott. 

Valaki azt kérdé akkor Nyárytól: hogy miért nem teremtenek kétannyi lovassá- 
got, ha oly könnyű embert találni hozzá. 

Mert egy huszár 232 darabból áll —, felele a tréfálni mindig kész hazafi, s el- 
számlálta azutan a vitézkötéstől kezdve a sarkanytyúpengőig s a zablától a ken- 
gyelvasig azon alkatrészeket, mik egy huszárral járnak. Emlékezni is sok rá. 


— Most például egy regement huszárt azért nem lehet kiállítani, hogy nincs ki 
zablakötőket csináljon. 

A Bocskai-huszárokat azért nem lehetett két hónapig a csatába vinni, mert az 
egész ezred már készen levő egyenruháit, az ezekre felügyelő tiszt, a legsürgő- 
sebb napokban valahol mulatni járván, Pesten hagyta maradni. 

A rendezetlenebb szabadcsapatok mesés számra növekedtek, névszerint 
azonban csak keveset ismerünk közülök. 

Ezek közé tartoznak az Újházy-vadászok. Ezen mesés sajátságairól neveze- 
tes jellemű embertől alakítva. Neje, amaz örökített Benyovszky Móric leánya, ő 
maga a leghatározottabb republikánus, és fiai, kik e csapatot vezették, mind ha- 
sonlók apjukhoz és anyjukhoz. 

Az Oroszhegyi gerillák. Vezérükről hírneves emberek, ki fél évig oly ügyesen 
tudott a harctér közepett csapatjával manővrírozni, miszerint soha semmi néven 
nevezendő ellenséggel össze nem jött. (Mondják: hogy Kápolnáról részt vett vol- 
na az ütközetben.) 

Hatvani szabadcsapatja. Ezen jellem és tehetség nélküli emberre háromezer 
főnyi önálló szabadcsapat volt bízva. Tisztjeinek egyike nem átallá egykor egy 
képviselő előtt nyilvánítani, miszerint nekik egyenes hivatásuk az országgyűlést 
szükség esetében széjjelverni. Mi volt azon ,szükséges eset", azt addig is ha- 
gyom találgatni, míg később tényekre nem kerül a sor, miknél az az illetők részé- 
ről határozottan kimondatott. 

A kecskeméti gerillák. Kis, de jól rendezett csapat, később sorezreddé alakít- 
va. (Cibakházánál nyílt harcban csatázott.) 

Rákóczy-csapat. Vasváry Páltól alakítva, nagyobb részint a vidéki intelligens 
fiatalságból. 

Ezenkívül volt a nemzetőrség, melynek leghasználhatóbb osztályai közé lehet 
számítani a debreceni vörös pántlikásokat, az aradi nemzetőröket, a szabolcsi 
lovasokat, a beregi önkéntes csapatot, a borsodi nemzetőrséget, a szegedieket, a 
szabadkaiakat és a Székelyföldön élő minden rangú s korú férfit. 

Ezek voltak a magyar hadsereg alkatrészei múlt évi márciusban. 

Tizenkilenc ezred huszár, egy ezred dzsidás, tizenöt bataillon régi sorkatona, 
12 bataillon csatapróbált önkéntes és mintegy hatvan zászlóalj újonc honvéd. 
Mindez a szabadcsapatokkal együtt mehetett mintegy 120 ezer főre. 

Ebből Görgey 18 ezeret a hegyek közé vitt, 17 ezerrel a Tiszán átjött Perczel, 
Damjanich és Vécsey felhoztak az altáborból 15 ezeret, Bemmel volt 20 ezer. 
Komáromban 11 ezer. Eszéken 7, Pécsváradon 8 ezer. Aradot ostromolta 6. 
Szegedet őrizte kettő, később sajátszerű misszióval felruházva, a többit akkor 
szerelték. 


E Ez időkben oly kemény affront támadt a nádor és Kossuth de még inkább 
Szemere között: hogy midőn Kossuth és Szemere értekezletre akartak menni a 
nádorhoz, az nem fogadta őket; ,Kossuthtal mint miniszterrel nem beszél, felelé. 
Mint emberrel — igen. Szemerével mint emberrel sem." Ez utóbbinak okai azon 
intézkedések voltak, melyek által Szemere megakadályozá a nádor által szerve- 
zett koncentrálását azon idegen ezrednek, miknek az országot el kelle hagyniok. 


42 XVI. 


XVI. 


(Dembinszky megérkezése Debrecenbe. Fáklyás zenéje, az alárendelt vezé- 
rek. Lengyelek miatti aggodalom. Bécs eleste miatti vádak. Azoknak felvilá- 
gosítása) 

Magyar hadsereg már volt, csak magyar hadvezérek nem voltak még. 

A legnagyobb forradalmi név, Kossuth, nem volt katonai tehetség. Hadserege- 
ket tudott előállítani, de vezetni nem. 

Egy reggelen a kormány lapja, mint várt és mégis véletlen örömhírt jelente, 
hogy Dembinszky megérkezett! 


Mindenki azt hitte: hogy a magyar seregek azért nem tudnak eleinte elhatározó 
győzelemhez jutni, mert nem volt alkalmas fővezérük. Ez európai notabilitás 
megérkezte igen derültekké tette az arcokat. 

Egy osztrák státusférfi e hírt olvasva azt mondá: ,A magyarok jól értenek az 
újságcsináláshoz. A 3Dembinszkyc név maga többet ér fél hadseregüknél." 

De lehetett látni szomorú arcokat is. És éppen nem katonákét, kik tán 
babéraikat félthetnék az új fővezértől, hanem státusférfiakét, kik e lépésben, mely 
egy lengyel forradalmi tábornokot tesz a magyar mozgalmak vezetőjévé, 
beláthatlan bajoknak látják kútforrását. 

A tábornok fáklyászenét kapott, beszédet intéztek hozzá lengyel és francia 
nyelven. 

Mondják: hogy mint bőrkereskedő jött át a vámokon s hogy Kassán Schlik tá- 
bornokkal több óraig beszélgetett volna egy vendéglőben. (Ez alig valószínű.) 

— Sokkal különösebb volna, monda: ha csakugyan bőrkereskedő volna s itt 
Dembinszkynek adná ki magát. 

Később be is bizonyítá: hogy az; de akinek az a fatális passziója van: hogy 
emberbőrrel szeret kereskedni. 

A parancs kiadatott az alvezéreknek: hogy seregeiket Dembinszky parancsai 
alá rendeljék, s várta mindenki feszülten: hogy vajon Görgey és Perczel, e két 
önfejű, büszke ember engedelmeskedik-e. 


xk 


Perczel átadta a vezérséget, maga elment új seregeket gyűjteni. Ez az ember 
heves fejű, szilaj karakter, és rendkívül hiú, de azért nem sérthette őt meg úgy 
soha Magyarország: hogy minden erejét újra föl nem ajánlotta volna szolgálatára. 
A kész hadseregeket, miket ő alakított, elvették tőle, s ő nekiindult megint újakat 
szerezni, azokat megint elvették. Egy hónap múlva harmadszor is új serege volt, 
két hét múlva harmadszor is elvétetett tőle. Soha sem revoltált miatta. 

Görgey azonban magasabb politikai nézetek miatt nem tartózkodott napipa- 
rancsában a lengyel fővezér iránti ellenszenvét kifejezni, s ez volt az első lépés, 
mi számára pártot és ellenpártot csinált az országgyűlésen. 

Ki a magyar hadsereg közt harcoló lengyelekkel közelebb ismeretségbe jutott, 
nem ok nélkül döbbent meg a magyar hadvezetésnek lengyel hadvezér kezére 
jutásán. 

A lengyelek minden sóhajtása Varsó volt és Lemberg, a velök szövetkezés ok- 
vetlenül ellenségévé tette Oroszországot a magyar mozgalomnak. 

Csatlakozni egy szerencsétlen nemzettel mindenesetre igen regényes, ma- 
gasztos eszme, s a magyar kormány e tekintetben nem tudott egoista lenni. 

Bécs eleste is a magyarokat vádolja! — mondának. A lengyeleket elhagyni má- 
sik perfídia volna. 


És nem volt igazuk. 

A bécsi októberi napok eseményei elannyira véletlenül jöttek a magyar kor- 
mánynak: hogy maga Kossuth annyit sem tudott: hogy az ottani mozgalmaknak 
mi célja van? Később bebizonyult: hogy azt akkor a bécsiek sem tudták. 

A magyar kormány nemcsak hogy indítója nem volt a bécsi forradalomnak, sőt 
még csak azután járt utána: hogy megtudhassa: ha vajon lehetne-e azzal a ma- 
gyar forradalmat valami összeköttetésbe tenni? 

E célból felmentek Kossuth küldöttei a birodalmi fővárosba, mely körül már ak- 
kor húzódott össze a császári seregek cernírozó hálózata. 

A főváros forradalmi elemei még akkor el voltak foglalva diadalaik mámorával, 
elannyira, hogy semmi előkészületeiket sem lehete észrevenni a védelemre. 

Az aula gyűlésein lehete egyedül komoly jelenségét észrevenni a perc nagy- 
ságának. Ezek el voltak készülve a harcolásra, de nem volt vezetőjük, és erejük 
sem volt oly nagy, mint gyaníták. Alig voltak háromezren. Bátorságuk ugyan volt 
minden indítványt elfogadni, ami Kossuthtól jő, de erejük kevés volt annak kivite- 
lére. 

Az országgyűlés sehogy sem akarta a forradalmat magáévá tenni, s azon kér- 
désekre: hogy kívánja-e a magyar hadsereg intervencióját: szüntelen kitérőleg 
felelt. 

A községtanács azon felszólításra: hogy a horvát bánt ne bocsássa be Bécs 
falai közé, ezzel a skrupulussal állt elő: 


,A horvát bán egyszersmind osztrák altábornagy is... Mint horvát bánnak nincs 
semmi keresete Bécsben, de mint osztrák altábornagy teljes joggal idejöhet. Már 
most csak azt kell megtudnunk: hogy mint horvát bán akar-e bejönni, vagy mint 
osztrák altábornagy? ehhez képest fogunk neki ellenállani vagy engedni." 


Ezen finom distinkcióból láthatni: hogy azok az urak olvashatták Kantot és Hegelt, 
s ők nem okai: hogy a forradalomnak nincsen logikája. 

— Igen, — mondának a küldöttek -, de az mindegy, akárminő öltözetben jön is, 
ha úgy jön, mint önök ellensége. 

— Arról mi nem tudunk semmit. (Thut er das? — kérdezé egy közülök egészen 
meglepetve.) 

Pedig éppen akkor hoztak oda egy hat fontos golyót, melyet a lineáknál cso- 
portosuló tömegekre lövetett. 

A nemzetőrség vezére még eredetibb módon fejezte ki magát. 

Egy nagy ív papirosra lerajzolta először Bécsnek, azután Auersperg seregei- 
nek, azután a horvát bán táborának, és a magyar seregeknek állásait, s ott 
schwarz auf weiss bemutatta a küldötteknek: hogy az osztrák seregek állása és 
manőverei éppen nem Bécs ellen vannak fordítva, hanem a magyar tábor ellen, 
és eszerint nem Bécsnek kell magát védni, hanem a magyaroknak. 

Ez alkalommal tehát, midőn még a magyaroknak módjukban lehetett volna a 
bécsi forradalommal egyesülni, annak vezérei annyira el voltak barikádozva szil- 
logizmusokkal, hogy ez létre nem jöhetett. A magyarok közbejöttét csak akkor 
kezdték már kívánni, mikor az teljes lehetetlenség volt. 

Ez volt egyenesen az oka: hogy a magyar seregek elébb nem iparkodtak Bécs 
alá sietni. Ez okozta a magyar forradalom vezetőinek habozását. 

Ami végre a lengyeleket illeti, midőn követeik még az 1848-i márciusban a 
pesti forradalmi választmánnyal magukat érintkezésbe tevék, ez egyszerű 
publikánusokból s nagy részint heves fejű fiatalokból szerkesztett testület ezen 
választ adá nekik: 

— ,Ha a lengyel nemzet magának életet és jövendőt akar biztosítani, ne keres- 
se annak alapjait idegen népek szimpátiájában, hanem tulajdon népében. Nyerje 
meg magának azon elemeket, melyek vele legközelebb rokonok, tulajdon köz- 
népét, ugyanazon köznépet, mely Galíciában egyedül képes volt a forradalmat 
leküzdeni, emelje fel magához azon néprétegeket, miket a magyar nemzet ipar- 
kodott magával azonosítani, és élni fog." 

Egyszerű publikánusoktól ez elég józan válasz volt, bár voltak ott is, kik egy 
negyvenezer főnyi sereg megígérésére szavaztak, mely Lengyelország segélyére 
siessen. 

Hogy hol vették volna akkor azt a negyvenezer katonát, azt máig sem bírom 
kitalálni. 

(A márciusi forradalom kezdetén szociális mozgalom. Kossuth és Vasvári. 
Dicsőséges nagy urak, hát hogy vagytok. Deák az úrbériségi törvényekkel. 
Deák anekdotája a napiparancsról) 

A magyarországi márciusi mozgalmak félreismerhetlen tendenciája a népnek 
földesurai alól felszabadítása, a polgári jogegyenlőség utáni törekvés, és nem a 
birodalom szétdarabolása. 

Ezért tartható a mozgalom inkább szociális, mint politikai forradalomnak. 

Ezért találtak ennek sarkalatos pontjai nagyobb ellenzésre a magyar ország- 
gyűlés arisztokratikus frakciói közt, mint a bécsi kabinétben, s ezért maradtak 
fenn ennek kivívott eredményei a politikai forradalom eleste után is. 

A pesti rögtönzött forradalmi választmány az 1848-ki márciusi napokban rég 
összeköttetésbe tevé magát az ország nevezetesebb községeivel, mik a nép 
felszabadítását az úrhatalom alól mind örömmel elfogadták, és Pozsonyban még 
mindég nem volt törvénybe téve a petíció ezt érdeklő pontja. 

Sőt még azt is föl lehete tenni: hogyha tárgyalás alá vétetik, el fog bukni, s ak- 
kor a felizgatott jobbágyság elkeseredett ellenévé leend saját honfiainak. 

Ezt megelőzendő Kossuth magához hívatá Vasvári Pált, egyikét a pesti szo- 
cialista mozgalom vezetőinek. 


E fiatal, alig 21 éves népszónok azon időben csaknem oly befolyással bírt a kö- 
zönségre, mint maga Kossuth. Kimeríthetetlen csengő hangorgánum, helyesen 
alkalmazott pátosz, elragadó stíl, héroszi termet, széles ismeretek, merész ideák, 
s feddhetlen hírnév — egyszóval minden sajátság megvolt benne, mi egy népszó- 
nokot közkedvességűvé bír tenni. 

Kossuth tehát tartva a törvényjavaslat elbukásától, a fiatal demagógot szólítá 
fel: hogy aznap merjen fel vele az országgyűlésre s a pesti mozgalmi párt nevé- 
ben szólaljon fel a gyülekezet előtt. 

Vasvári elment, de szónoklatára már ekkor nem volt szükség... 

... Egy vers kezdett el cirkulálni ezen időkben, csak kéziratban, de melynek 
példányai villámgyorsasággal terjedtek el minden körökben. 

Szerzőjéül sokan Petőfit hitték, de ő nyilván nem fogadta el magáénak. 

A vers így kezdődik: 


,Dicsőséges nagy urak! Hát hogy vagytok? 
Nem viszket-e egy kicsinyt a nyakatok?"... 


Végződik pedig ekkép: 

....Ásót, kaszát, vasvillát ragadjatok! 
Vasvillára velök, aztán szemétre 
Ott egyék őket kutyáink ebédre." 


A vers parasztokhoz szólt és az urakat illette, s ez utóbbiakra nézve nem volt a 
leghízelkedőbb hangon fogalmazva. 

Egy arisztokrata klub körében egy szép reggel éppen e verset olvasák, s a 
halvány arcok emberei kétkedve tudakozák Kiss M.-tól: ki éppen akkor érkezett 
Pestről: ha igaz-e, miszerint ott negyvenezernyi pórhad van összegyülekezve a 
Rákoson. 

— Azt nem tudom - felelé ez —, de biz ott könnyen lehet több is. 

E remegés közben meglátják az ablakon át Széchenyit az utcán, s látva hogy 
éppen ő is odasiet, reményteljesen néztek elébe, tudva: hogy a mindenre kész 
státusférfiú az egész pesti forradalomra nem sokat ád, azt rendesen , parapluie 
révolution"-nak csúfolva. 

A lépcsőn egy radikál hazafival találkozott a nemes gróf. 

— Bon jour, citoyen Széchenyi: — köszönti — a grófot. 

— Bon soir, citoyen sansculotte! — viszonozza a gróf komikus gunyorral. 

A klub ajtaja megnyílt, a gróf belépett, — tán sejtette az arcok sápadságának 
okát, ha nem, úgy még érdekesebb a tréfa. Ezen szavakkal köszönte be 
hozzájok: 


,— Dicsőséges nagy urak! hát hogy vagytok? ... 


[/ 


A jobbágyság felszabadítása iránti törvényjavaslat még ez napon egy szó ellen- 
mondás nélkül keresztülment, mégpedig minden mentális rezerváta, minden kla- 
uzula nélkül, még csak annyira sem is formuláztatott: hogy ki lehetett volna belőle 
igazodni. 

Mikor aztán Deák Ferenc átvette az igazságügyi tárcát, e törvények keze alá 
kerültek, és nem bír rajtok eligazodni. A legelső kérdés az: hogy bele vannak-e az 
úrbériségbe értve a szőlők, a majorsági földek és királyi haszonvételek? 

Odaizen Kossuthhoz, az azt feleli: hogy minden bele van értve. 

Nem hisz neki, elmegy Szentkirályihoz, aki a törvényeket formulázta; az meg 
azt válaszolja: hogy semmi sincs beleértve. 

— No ti éppen úgy csináltátok ezt a törvényt, mint az egyszeri porosz generális 
a francia háborúban a napiparancsot, monda az anekdotákban kifogyhatlan stá- 
tusférfi. 

Az is meghallotta egyszer: hogy a katonái rendetlenkednek s elhatározta ma- 
gában: hogy ennek egy napiparancsban véget fog vetni, s evégett leülteté a se- 
gédét: hogy majd diktál neki. 

,— Írja ön! napiparancs... Leírta ön?... olvassa el." 

,— Napiparancs..." 

,— Igen jól van, írja tovább: — Sigmaringen... Leírta ön?... olvassa fel." 

,— Sigmaringen..." 

,— Ezer ördög! olvassa ön fel az egészet." 

,— Napiparancs... Sigmaringen." 

— , Helyes. Írja tovább... Anno 1809. die ...nézze meg a kalendáriumban s az- 
tán olvassa fel. De az egészet." 
,— Napiparancs. — Sigmaringen. Anno 1809." 


,— No, a többit úgyis tudja ön, nekem Wachtparadéra kell mennem." 


Ilyenformán írjátok meg ti is az 1848 törvényeket. Felyül a címet, alul a dátumot, a 
többit majd tudni fogja az illető miniszter. 

És ezen törvények idézték elő az ellenforradalmat a birodalom minden részei- 
ben, nem a politikai külön engedélyek, mikben Magyarország részesült. 

(Kossuth és a békepárt programja, Kossuth szobája. Regényes kalandja a 
csongrádi pusztán. Kifogásai a program ellen. Mentsége a hírlelt gabona- 
mérgezésnek. A félig nyílt ajtó. Az 1848-ki törvények non plus ultrája. Kos- 
suth és a küldött párbeszéde. Görgeyről véleménye. Békülési szándéka. 
Rezignációja. A békepárt hivatalos működése. Ennek megszakadása) 

Február közepe. 

A kormánynak még nem volt semmi kimondott politikája. 

Kossuth, valahányszor a jövendők iránti nézetei felől interpelláltatott, mindany- 
nyiszor azt a választ adta: hogy a politika az egzigenciák tudománya. 

Ez a szava utóbb historiai frázissá vált. 

A kormány hivatalos orgánumában ezalatt sok mindent lehete olvasni: kineve- 
zéseket, köröztetéseket, a kaliforniai bányák ismertetését és ismeretlen férfiak 
gyöngéd leveleit ismeretlen hölgyekhez, csak a kormányzati politikáról semmit. 

Nyáry több ízben sürgette Kossuthot: hogy e hivatalos lapban nyisson tért egy 
enunciált kormánypolitika manifesztációinak. 

Egy kellemetlen incidens következtében Kossuth kényszerülve érezte magát e 
kívánatnak annyiban eleget tenni: hogy a honvédelmi bizottmány ülésében 
elhatározá, miszerint Jósika (tehát nem Nyáry) felügyelete alatt a kormánylap 
dialektikai szerkesztését elkülönítse a technikaitól, s evégett a leendő szerkesztő- 
ség programját felkérte magához, meggyőződendő afelől, vajon e program tételei 
saját elveivel kvadrálnak-e. 

E program volt egyszermind a még magát nem konstituált, de szellemi kohézi- 
óban létező békepárt programja is. 

E program alaptételei közt ezen szavak is voltak: 

, A magyar nemzet csak törvényeiért fogott fegyvert, semmi egyébért nem." 


,Mihelyt a magyar nemzet törvényei biztosítva lesznek, megszűnik áldozni a 
nép vérével." 

Nyárynak és illetőleg a békepártnak küldötte, ki e programot Kossuthoz felvit- 
te, másnapra kihallgatási időt nyert, az értekezés három hosszú óráig tartott; az 
eredmény az lőn: hogy Kossuth a programot — elfogadta. 

Érdekesnek találjuk e párbeszédet az elnök és küldött között, mint olyat, mely 
sok eddig kétséges tárgyra fényt vet, közölni. Egyike volt ez azon óráknak, midőn 
Kossuth minden zaklató befolyástól szabadon, lelkét, szívét feltárta a kérdező 
előtt, és tudott bízni abban, ki neki nem hízelgett. 

A küldött beléptekor Kossuth nyájasan lépett elé, fején kis fekete sipkájában, 
egyszerű házi öltönyben, s miután őt szívesen üdvözölte, asztalához ment és 
szivarra gyújtott, mint szokta, mielőtt valami fontos értekezéshez kezdett, úgy 
hogy a beszéd vége felé valóságos füstfelleg környezte rendesen a beszélőket. 

Asztalán éppen nem lehete látni azon pár pisztolyt, melyet külföldi románírók 
fantáziája odaképzelt. Dacára a Bem elleni merényletnek, Kossuth ilyszerű elővi- 
gyázattal sohasem élt, személyére nézve pedig sem poltron, sem gyanakodó 
nem volt. (Egy alkalommal, midőn népfelkelést rendezni Csongrád megyében járt, 
Csongrád és Kecskemét között kíséretével együtt eltévedt. Szekereik bejárhatlan 
homokbuckák közé jutottak, s ők kénytelenek voltak az előttük álló erdőn keresz- 
tülgyalogolni. Kossuth itt szétküldte kísérőit, hogy keressenek valami ösvényt, 
mely útba vezesse. Mellette csak ketten maradtak, kikkel az avarban egy dombra 
leült, s már esteledni kezdett, a látkör elszürkült, és még kísérői közül egy sem 
tért vissza. , Most éppen úgy vagyunk, mint Mohamed mekkai futásakor" monda 
Kossuth, elmerengve a regényesen elbarnuló esti tájon. Egyszer kísérői egyike 
egy a távolból közelgő porfellegre lesz figyelmes. Később vágtató lovagok alakját 
hiszi észrevenni, s figyelmezteti Kossuthot a jelenetre. , Ellenséges lovasság-e 
az? vagy szegénylegények?" — , Akárkik legyenek — válaszola Kossuth -, meg 
nem rendülő hangnyomattal —, ha velünk van bajok, majd rájok ijesztünk". A lova- 
gok csakugyan meglátták az ottállókat, s arra tartottak sietve, a kísérők rá akarták 
venni Kossuthot: hogy vonuljon az elhagyott erdőbe vissza, de az nem távozott. 
Pár perc múlva az érkező lovagok előtte állottak. A Csongrádból elébe küldött 
díszlovasság volt az, mely az eltévedt népszónokot keresni a pusztának indult. 
Egyébiránt Kossuth víni igen jól tudott, s lövésbeni ügyességét a kápolnai csata 
előtt bebizonyítá, amidőn egy golyóra töltött stuccal egy magasan repülő kócsagot 
lelőtt. 

Tehát pisztolyok éppen nem voltak láthatók asztalán, annál nagyobb mennyi- 
ségben szivarok, mégpedig nem a legjobbak. 

Miután rágyújtott, szemébe nézett a küldöttnek, s az asztalán levő programot 
felvéve, odanyújtá neki. 

— Nehány pontot nem szeretek benne. Elmondom, melyeket. Itt egy helyen az 
áll; nekünk nem szabad oly eszközökhöz folyamodnunk, még az önvédelem 
végső esetében sem, melyek bennünket a közvélemény előtt megbélyegezné- 
nek." Ez olyanformát tesz, mintha mi már folyamodtunk volna ilyen eszközökhez, 
s most ezért magunknak szemrehányást tennénk. 

— És folyamodtunk is. A császáriak azzal vádolnak bennünket: hogy Győrött 
80 ezer mérő gabonát akart egy kormánybiztosunk megmérgezni, de ebben 
megakadályoztatott. 

— Ezt meg kell önnek magyaráznom. Nekünk Győrött igenis volt 80 ezer mérő 
gabonánk, melyet nem volt sem időnk, sem módunk onnan elszállítatni. Ennek 
egy részét, nehogy idegen kézre jusson, elsüllyesztettük, a megmaradtat még így 
sem semmisíthetvén meg, kormánybiztosunk proklamációkat nyomatott, ame- 
lyekben figyelmeztet mindenkit: hogy az ottmaradt gabonához ne nyúljon, mert 
meg van mérgezve. Ez ötlet merő ártatlan jóakaratból származott tőle, persze: 
hogy semmi célra nem vezetett, a császáriak tulajdon proklamációnkat dokumen- 
tumul használták ellenünk, hanem azért jól tudva: hogy 80 ezer mérő gabonát 
megmérgezni nem tréfadolog, bizony hozzányúltak ahhoz, meg is őrölték, meg is 
ették, és most is élnek tőle. 

E percben a mellékszoba ajtaja csikorogni kezdett, odatekintének mind a ket- 
ten, a félig nyitott ajtó mellől valami női ruha áruló fodrai látszottak elő. Kossuth 
bosszúsan csóválta meg fejét, odament az ajtóhoz és becsukta. 

— A másik pont — monda a küldöttnek —, mely ellen kifogásom van, — s ez már 
nagyobb kifogás, — a fentebbi: ,a magyar nemzet csak törvényeiért küzd, azontúl 
semmiért." Ezt én nem akarom kimondatni. 

— Pedig én úgy hiszem: hogy csak azért küzd. 

— Az nem bizonyos, de tegyük fel: ha úgy volna is; hiszen akkor boldogság 
volna elleneink állapotja, ha mi őket arról biztosítanók: hogy győzelmünk esetére 
sem bánunk velök oly keményen, mint ők mivelünk. Ha Ausztria azt előre tudhat- 
ja: hogy semmit sem reszkíroz a háborúban, nem volna jó dolga; ha végig nem 
folytatná, miután legrosszabb esetben is semmit sem fog veszíteni. 

— Én nem úgy vettem fel a dolgot. Én a háborúját az ellenségnek nem tartom a 
dinasztia érdekében viselt harcnak. Ezt a birodalom összes arisztokráciája viseli a 
birodalom összes demokráciája ellen. Ezek mindenáron szeretnének bennünket 
oly térre hozni, ahol a magyar alkotmány törvényei a dinasztiát s a többi örökös 
tartományokat nem zsenírozzák. Ezeknek mindegy a kimenetel, ha mi élethalál- 
harcot izenünk a monarchiának. Ha győzünk és elszakadunk, széthull a monar- 
chia, s annak egyes részeiben ők kormányozhatnak tőlünk függetlenül, ha legyő- 
zetünk, az ő érdekeik kerülnek felül; — de ha mi kimondjuk, hogy csupán az 1848- 
ki demokratikus törvényekért harcolunk, s elszakadni nem akarunk soha, a di- 
nasztia átlátandja: hogy egy országot, mely a tulajdon magáé, a háborúi pusztítá- 
soknak kitennie céltalanság, s ha minket az ország jövendőjének alakításában 
nem influenszíroznak az anarchikus pártok korifeusai, úgy hiszem, a dinasztia is 
képes leend magát oligarchikus pártfogóitól emancipálni. 

— Önnek igaza lehet, de mi szükség azt nekünk most kimondani? Ha semmit 
sem szólunk, mindent tehetünk, de ha megkötjük magunkat, nem tehetünk egye- 
bet, mint amit kimondtunk. 

— Azért kell ezt nekünk most kimondanunk, mert most van éppen szükségünk 
egy jelszóra, egy politikai devise-re, mely mint egy hitágazat, összetartsa a magát 
e mostani zavarok közt orientálni nem tudó nemzetet, még most nemzetiségi 
harcot vívunk, de ha minden pártnézetnek szabad utat engedünk magának 
prozelitákat szerezni, ennél rosszabb háborúnk is lehet — polgárháború: republi- 
kánusok és monarchisták harca minmagunk között. Már eddig is, a kormány 
semmi politikát nem enunciálván, egyes hadvezérek veszik maguknak azt a sza- 
badságot: hogy proklamációikban pártnézetek fejévé tegyék magukat, így Perczel 
nyíltan kimondja: hogy ugyanazon buzgalommal fog küzdeni az 1848-ki törvénye- 
kért, mellyel a republikánus izgatók ellen. 

-— Ne beszéljen ön Görgeyről! — kiálta fel Kossuth indulatosan. 

— Engemet nem is ő érdekel, hanem az a 20 ezer ember, aki vele van. 

— Görgey áruló!... 

— Be volna az bizonyítva? 

— Testvére, Görgey Guidó a bécsi kabinetben hivatalnok. 

— Én ezt nem tartom elég oknak a gyanúra. 

— De az ő nyilatkozata sem elég arra: hogy bennünket szabályozzon. 

— Megbocsásson elnök úr, ha tán némi indiszkréciót engedek meg magamnak. 
Én bizonyosan tudom: hogy ön dacára háromévi fogságának, jobban szereti ha- 
záját, mint gyűlöli a dinasztiát, s ezért nem fog oly kockajátékba kezdeni, mely 
vagy Ausztria vagy Magyarország végenyészetével fogna befejeztetni. Én tudom 
bizonyosan: hogy ön Csányi László kormánybiztos által összeköttetésbe tette 
magát a bécsi országgyűléssel, a Magyarország és Ausztria közti viszályok kom- 
ponálása végett." 

Kossuth egy percre konsternálva látszott, azután férfias bizalommal közelebb 
simult az emberhez. ,Sőt még többet is tettem a béke helyreállítása végett." 

— Igen, még többet is tettem. Egyike az udvarnál nagy befolyással bíró arisz- 
tokratáinknak, — egykor nevét is megmondhatom önnek, — hozzám jött és tudtom- 
ra adá: hogy Olmützbe menenad, s ott, ha kívánom, minden elkövetend: hogy az 
udvart velünk egyezkedésre bírja, — én elmondtam neki föltételeinket, bár elfo- 
gadnák. 

... Higgye el ön, engemet a nagyravágyás nem hajt e küzdelembe. Itt vagyok, 
mert látom: hogy szüksége van rám a hazának, és hátralépek, ha azt nem látom 
veszélyben többé... Én tudom: hogy e nép engemet mennyire szeret, ha győzni 
találunk, elborzadok azon gondolattól: hogy mit fog velem tenni?... Tán koronájá- 
val is képes lenne megkínálni, amitől Isten őrizze meg fejemet... Akkor én nem- 
csak feje, de tagja sem lehetek Magyarországnak, — kivándorlok: hogy a jövendő 
kormányzatnak útjában ne legyek azon enorm szeretettel, mellyel a nép hozzám 
ragaszkodik. Akkor szüksége lesz az országnak egy Deákra, egy oly kormányzati 
főre, mint ő, — egy adminisztratív talentumra, mint Nyáry, — egy organizáló észre, 
mint Szemere, — rám, — kegyencére a népnek, — izgatóra — semmi; — félreme- 
gyek, — elfelejtetem magamat, — ellhallgatok;... nem keserűségből, nem dacból; — 
meggyőződésem hozta áldozatból. 

— Ezt mondta Kossuth és szemei megteltek könnyel, míg beszélt, én hiszem: 
hogy azon percben mind igazán hitte, érezte, amit mondott; — kár, hogy elfelejté. 

E percben a mellékszoba ajtaja előtt ismét gyanús lábcsoszogás hallatszott. 
Kossuth kezét nyújtá a küldöttnek, s elbocsátá őt magától... 

Másnap a békepárt elkezdte működését a kormány orgánumában, az anarchista 
frakciók nagy zajt ütöttek miatta az országgyűlésen, a kormány kétszer interpellál- 
tatott: hogy az ő politikája-e az 1848 törvények non plus ultrájának 
nyilatkozványa? A kormány nevében Jósika határozottan kinyilatkoztatá a hivata- 
los lapban: hogy ,igen", míg Kossuth az országgyűlésen egy beszédet tartott, 
mely szinte az 1848-ki törvények célul kitűzését fogadta el. Erre Kossuthnak ret- 
tenetes szcénái lettek odahaza. Környezete engesztelhetetlenül izgatta a 
szerintök Kossuth személye iránti árulás ellen, s egy napon Jósika egy igen kímé- 
letes cirkumskripcióval, de azért elég érthetően írt levélben tudtára adá a béke- 

pártnak, hogy a hivatalos orgánum működései miatt Kossuthnak kimondhatlan 
sok privát kellemetlenségei vannak. 

A békepárt visszalépett alig két hétig tartó befolyása után a kormányra, s 
azontúl mint önálló párt konstituálta magát, — a kormány ellenében... 

Kossuth nem volt az az ember, amivé őt környezete tevé. 

Természeténél fogva igénytelen, lemondó: környezete által lőn nagyravágyó, 
követelő. 

Természeténél fogva bizalmas, nyílt szívű; környezete által gyanakodó, félté- 
keny. 

Természeténél fogva egyszerű polgár, környezete által udvari nimbuszba zárt 
láma. 

Természeténél fogva határozott karakter, környezete miatt ingatag, követke- 
zetlen, s végre környezete által személyes bátorsága dacára annyiszor kislelkű. 

(Dembinszky és Görgey közti viszályok. Schlik tábornok megszabadulása. 
Kmety és Bulharyn. Dembinszky találkozása Görgeyvel. Kápolnai csata, a 
magyar had képe csata előtt. Az előcsapat viadala, az elveszett lovasüteg. 
Dzsidásokkali viadal. Dembinszky ostrommal veszi be Kápolnát személye- 
sen. Görgey az elfoglalt ágyúkat visszaveszi. Kmety elkésik. Dembinszky 
visszavonulást parancsol. Görgey dühe emiatt. Zanini ezred elvész. Don 
Miguel megszabadul. Visszavonulás a mocsárok közt. Görgey elfogadja 
Dembinszkyt. Kossuth, Dembinszky és Görgey együtt. Görgey vádjai. Gör- 
gey Kklapkát ajánlja vezérnek. Kossuth Görgeyt nevezi ki. Két nap múlva 
kinevezi Vettert. Megszidja az ússágokat. Szolnoki csata. Dembinszky felfe- 
dezi tervét. Ennek hiányai. Kossuthnak ír kikelő hangon. Vettert Damjanich 
vegzálja. Vetter sárgaságba esik. Vécsey be akarja bizonyítani: hogy a szol- 
noki csatát ő nyerte meg. Egy lengyel legionárius szavai Dembinszky mel- 
lőztetése után) 

Negyvenötezer ember állt a Tisza és Duna közt Dembinszky vezénylete alatt. 
Ezek közt azon 18 ezer ember, kiket Görgey bámulatos hegyi útjából elhozott. 

A közönség s egynémely indiszkrétusabb hírlap fennhangon beszélt már a 
Görgey és Dembinszky közötti differenciáról. 

A tény ez volt. 

Schlik tábornok serege Klapka, Görgey és Dembinszky által oly helyzetbe volt 
szorítva: hogy csak az ügyes operációtól függött annak nagy részét semmivé 
tenni. 


Ekkor parancsot ad Dembinszky Görgeynek: hogy egy félórányira vonuljon 
odább. Görgey figyelmezteti a tábornokot: hogy ezen esetben Schlik tábornok 
seregeinek út nyílik a megszabadulásra. Dembinszky ismétli a parancsot, Görgey 
engedelmeskedik, és Schlik tábornok megszabadul. 

A két vezér egymást okolta, s a közönség szimpátiái szerint pártolta az egyiket 
vagy a másikat; — a helyzeteket nem ismerve máig sem tudja senki, melyiknek 
volt igaza. 

Második összeütközésük volt azon: hogy Dembinszky Kmety dandárát 
Bulharyn tábornoknak kívánta átadatni. 

Görgey ennek nyíltan ellenszegült, felhozva: hogy kinevezéseket s vezérvál- 
toztatásokat csak a kormány tehet; — a dandár Kmety kezén maradt. 

Azután parancsolá Dembinszky Görgeynek: hogy küldjön át hozzá két ágyúte- 
lepet, s kérette: hogy maga is jöjjön el hozzá barátságos értekezésre. 

Görgey elküldte az ágyúkat, de maga nem mert. 

Ekkor parancsolta Dembinszky az eljövetelt. A parancsszóra Görgey megje- 
lent nála. Az eleinte feszes, hideg találkozás, később melegebbé, bizalmasabbá 
vált; — a két vezér mint jó barát vált el egymástúl. 

Ekkor következett a kápolnai ütközet. 

Korán reggel volt. Sűrű téli köd lepte az egész tájat, a felállított ezredek egyik 
végétől a másikig nem lehete látni. 

A csata előtt reggeli 8 óra tájon kisütött a nap, legelső sugáraira felszakadt a 
köd a tájról s mintha most hullott volna alá az égből, kitűnt a sorban, rendben 
felállított magyar hadsereg. 

Soha nagyszerűbb kép e hadak jelenetében nem volt látható. Maguk az or- 
szág minden részeiből összegyűlt hadseregek, melyek egymást még együtt nem 
látták, meg voltak lepetve önerejük nem sejtett nagyságátúl. 

A gyalogság hosszú sorban felállított rendei mint egy érckalászos vetés vonul- 
tak el jobbra és balra, amerre szem látott, s egy csapatban együtt állt hétezer 
huszár, a világnak legszebb hétezer lovas katonája. 

Az akkor felkelő nap mint egy égő csataszignál végig fénylett, csillogott a 
hosszú sor szuronyon s a kivont fényes kardok élén. 

Mindenki keble tágult e látványon, a szívekbe új bizalom ömlött, égett, vágyott 
mindenki a csata után, s midőn az előcsapatok Szihalomnál összeütköztek, a 
legelső összecsapásnál elvettek egy lovas batteriát, s dühös viadalban egy divizió 
dzsidást szétvertek, a huszárok vezetője maga számtalan sebben elesett. Ő is 
dzsidásoknál szolgált hajdan s most; hogy azokkal jutott össze, kicsavarta egynek 
a kezéből dzsidáját: ,megállj, úgymonda, majd én tanítalak meg dzsidával bánnr", 
s azzal közibük vágtatott, lovát leszúrták, azután gyalog küzdött, míg huszárai ki 
nem szabadíták, de sebekkel elborítva. 

Másfelől azalatt maga az ősz fővezér vezette gyalogságát a megszállott Ká- 
polnának, másodszori rohamra elfoglalta azt, egy gránát darabja őt magát is 
nyakszirton ütötte, de nem veszélyesen. 

Görgey brigádjától ezalatt elvettek két ágyút. Meglátja a vezér s maga mellé 
vesz két eszkadron huszárt, s nyargal személyesen ágyúit visszafoglalni. A hu- 
szárok őrnagya elébe vágtat s feltartóztatja: ,uram, az ön élete drsjágább mint a két 
ágyú." — , Nekem nem az" felelé rá a vezér. ,De nekem igen, hanem hogy mind- 
kettőnknek kedve teljék, elmegyek én magam a huszárokkal, visszahozom az 
ágyúkat, s mindketten ki leszünk elégítve." — ,Ígérje ön becsületszavára." — ,Ígé- 
rem". S azon percben nyargalt az őrnagy az ellen csapatjai közé, fél óra múlva 
visszajött, fején össze volt szabdalva a csákó, képe fekete a puskaporfüsttől. Az 
ágyúkat visszahoztam, jelenté, de huszárjaim fele odaveszett. 

E csatáról német regényírók és magyar nemkatonák azt állítják: hogy Görgey 
nem vett benne részt, sőt elkésett belőle. Az, aki elkésett, Kmety volt, ezt is az 
okozta: hogy négy mérföldnyire lévén detasírozva, mire odaért, már a diszpozíci- 
ók megváltoztak. 

A viadal hevében parancsot adott Dembinszky a visszavonulásra. 

Alvezérei kétségbeesetten nyargalnak hozzá, a visszavonulás okát megtu- 
dandók, — azoknak nem felel semmit. 

Végre odamegy Görgey, megtudandó: hogy miért vesztegeti el a fővezér a lel- 
kesedés e soha vissza nem hozható pillanatát. Neki azt felelte: hogy a seregnek 
nincs többé proviántja. 

Görgey fehér lett a dühtől e szavakra, valamit mormogott magában , szeles 
lengyelekről" s azzal visszanyargalt hadtestéhez. A visszavonulás megkezdetett, 
de mily kárhozatosan! 

A már elfoglalt pozíciókat odahagyni kénytelen csapatok zavarba jöttek, egy 
bataillon Zanini kereszttűzbe jutván, mindenestül fogságba esett, őrnagya maga 
magát lőtte főbe, a magyar hivatalos jelentés azt mondta rólok egész szenvedély- 
lyel: hogy átpártoltak, — kiontott vérükért meggyalázást kellett aratniok azoktul, 
akikért küzdöttek, csakhogy a vezérnek legyen igaza. 

Egy bataillon Don Miguel hasonlóul két tűz közé tolva a visszavonuláskor úgy 
menté meg magát: hogy fehér vállszíjait, mikről messziről meglátták a honvédnek 
állt régi sorkatonát, hirtelen befesté sárral feketére s így határvadászoknak tartat- 
va kiszabadultak. 

A visszavonulás pontja Tiszafüred volt. 

Ez idő tájon a Tisza mellékén annyira meg szoktak nőni a mocsárok: hogy az 
egyetlen töltött országúton is bajos az előrehaladás, a mellékutakon pedig csak- 
nem lehetetlen. 

Az ágyúk belefordultak a sárba, a kidűlt ágyúslovak helyébe a huszárok adták 
át lovaikat, s hogy a lőszeres kocsik haladhassanak, a honvédek köpenyeikben 
vitték utánok a töltényeket. A csapatok néha órákig folyvást sík vízben gyalogol- 
tak, mely akkor derékig ért, s mire Poroszlóra értek, oly tökéletes volt közöttük a 
disszolució: hogy egy órai csatát nem lettek volna többé képesek kitartani. 

Dembinszky átvonult egész seregével a Tiszán, Füredre; Görgeynek pedig 
meghagyta, hogy tízezer emberrel tartsa fel Poroszlón az utána siető összes csá- 
szári hadsereget. 

Mert Dembinszky semmit sem tartott oly bizonyosnak, mint hogy a császári 
hadsereg őt nyomban fogja követni. 

Az pedig már akkor az ellenkező irányban vonult vissza Pest felé. Ha herceg 
Windischgraetz akkor nyomban követi Dembinszkyt, e lépés vagy az egyik, vagy 
a másik hadsereg végvesztét vonta volna maga után. 

Alig értek azonban Tiszafüredre, midőn Görgey a legnagyobb sárban, aminő- 
ről csak annak lehet fogalma, aki olvadás után a tiszántúli olvadt szurokban járt 
valaha, — átment gyalog Poroszlórúl, s önhatalommal Dembinszkyt őrizet alá te- 
tette és iratait lefoglaltatá. 

E tény rendkívüli megütközést okozott, a jelenvolt kormánybiztos Szemere, 
nehogy katonai emeute támadjon a dologból, közbevetette magát, s saját felelős- 
ségére szinte vizsgálat alá vétetni rendelte mind Dembinszkyt, mind Görgeyt. 

E zavar hírére sietve jött Debrecenből Kossuth. 

Legelső volt, akivel találkozott, — Görgey, táborkarával. 

Hidegen fogadták egymást mind a ketten, s egy óra múlva haditörvényszék 
előtt állottak Görgey és Dembinszky. 

Dembinszky hevesen indulatosan kelt ki azon bánásmód ellen, melyet irányá- 
ban folytatnak, vádolta a kormányt, vádolta Görgeyt és elégtételt kért magának. 

— ,Én — úgymonda - lengyel vagyok, én nem vehetem magamnak azt a jogot: 
hogy a magyar vezéreket büntessem." 

Utána szólt Görgey, hidegen, nyugodtan. Elismeré, méltánylá Dembinszky vi- 
tézségét, hadiérdemeit. Megvallá: hogy ha ő volna Dembinszky, Görgeyt főbe 
lövetné, ebből láthatja a kormányzó: hogy minő veszélynék kellett fenyegetni a 
hadsereget, hogy Görgey arra vetemüljön, miszerint a fővezért elfogassa. 4 És 
azután elmondá vádjait Dembinszky ellen. 

Első volt az: hogy az egész hadsereget két napig élelmezés nélkül hagyta. 

Második: hogy semmi visszavonulási pontot ki nem jelölt. 

Harmadik az: hogy egy félig nyert csatából a hadsereget visszavonta, éspedig 
oly terrénumra, ahol, ha az ellen üldözendé, tökéletesen semmivé kellett volna 
lennie. 

Dembinszky erre azt felelte: hogy mindez készakarva és terv következtében 
történt, mind az élelmezés el nem rendelése, mind a visszavonulás. 

Kossuth a tervet kívánta ismerni. 

— Ha a sipkám tudná a tervemet, a tűzbe vetném. — felelte Dembinszky. 

— Ez ismét megbocsáthatlan hiba — monda Görgey -—, önnek kellett volna leg- 
alább egy megbízottjának lenni, aki azon esetben, ha önt netalán valami baj éri, a 
terv további részleteit folytathassa. 

— Nekem nincs bizalmam senkihez. Most legközelebb, akit önök mellém segé- 
dül kineveztek, a rábízott irataimmal s nehány darab aranyammal átszökött a 
császáriakhoz. 

Dembinszkyt nem lehete rávenni: hogy tervét előadja, iratai között sem lehetett 
annak semmi nyomára akadni, hihetőleg le sem írta azt a vezér, mindenkiben 
gyanakodva. 

Azonban a körülmények azon esetben, ha tervét be nem bizonyítja, mind őt 
vádolták; — Kossuth, bár Görgeyt fel nem mentheté, Dembinszkyt kénytelen volt a 
fővezérségről leköszöntetni. 

Az ősz lengyel sértett büszkeséggel félrevonult. Kossuth egyedül maradt Gör- 
geyvel. 

— Mit tegyek most? - kérdezé Kossuth -—, te a fegyelem ellen vétettél, téged fő- 
vezérnek nem tehetlek. 

— Az természetes. 

— De hát ki legyen akkor a vezér? 

— Ott van Klapka, ott Damjanich, mindenik igen jó katona, és nem mindennapi 
talentum, ők képesek lesznek a hadsereget vezetni, ilyen sereggel győzni könnyű 
akárkinek. 


4 E szavait tulajdon maga ismétlé többek előtt, s így a legautentikusabb kútfőből 
vannak tudva. 

Kossuthot annyira megfogta a szerénység: hogy éppen azért is Görgeyt ne- 
vezte ki fővezérnek, úgy tért vissza Debrecenbe, ahonnan azzal a szándékkal jött 
el: hogy Görgevyt főbe lövesse. 

E határozata az elnöknek nagy recenzust csinált a környezetnél. Rajta estek, 
minden eszközt elővettek: hogy Görgey iránt intimidálják, s két nap múlva az ösz- 
szes magyar hadseregek fővezérévé Vetter altábornagy lőn kinevezve. 

E megfoghatlan habozás a fővezérek le- és föltevésében, azoknak motiválat- 
lan mellőzése sok ideig bő tárgya volt a zsurnalisztikának, utóbb maguk a katonai 
hatóságok folyamodtak a kormányzóhoz: hogy az indiszkrét disszertációknak 
vessen véget, aki is példaadásul nyílt parancsban leszidta a békepárt orgánumát, 
mely egy szót sem szólt a tárgyról, oly tényért, melyet saját pártorgánumai követ- 
tek el. 

Notabene: Kossuth sohasem olvasott semmiféle lapot, sem belföldit, sem kül- 
földit, ő egész nap írt, még az utalványokat is maga írta, így történt aztán: hogy az 
országgyűlésen elhitette: miszerint Veronában kongresszus ült össze a magyar 
ügyek fölött hatarozandó. .. 

Azonban hirtelen egy nevezetesebb esemény vonta magára a közfigyelmet, — a 
szolnoki csata. 

Míg Vécsei a szolnoki hídfő redoutjait tetszőleges támadásokkal ostromolva, 
az ott állomásozó Karger-féle dandárt foglalkoztatá, azalatt Damjanich Cibakhá- 
zánál átkelve a Tiszán, oldalt rohanta meg Szolnokot, a vörössipkásoknak alig 
hagytak tennivalót, az előrehaladt szegedi kaszások elfoglalták a közéjök tüzelő 
agyúkat, míg a túlnyomó erejű huszárság a birodalom legszebb vasas ezredét a 
Zagyván keresztül úszva menekülni kényteté. 

A császáriak kénytelenek voltak a pozíciót elhagyni, mégpedig oly sietve: hogy 
még a Tiszán vert hidat sem volt idejök lerombolni. Vesztettek sok halottat és sok 
ágyút. A környék lakói három napig mind ki voltak rendelve a halottakat temetni. 

Csata után Damjanich a nap hőseitől, a 3-ik zászlóalj vitézeitől kérdezé a ma- 
gukat kitüntetettek neveit. Egy sem lépett elő: , mindnyájan ott voltunk" felelék. 

,:No, fiúk — szól Damjanich -—, e napért megérdemlitek: hogy friss szalmát kap- 
jatok." 

A szolnoki csata még Dembinszky terve volt. E csata után felfedezte tervét a 
kormányzónak. 

Ez volt a terv. 

, Dembinszky a fősereggel Kápolnánál megütközik a császári fősereggel, ütkö- 
zet után visszavonul, mintha gyengének érezné magát, s ismét átveté magát a 
Tiszán Tiszafürednél. Az utána siető hadsereget Poroszlónál az ottani défilée-n 
képes leend tízezer ember feltartóztatni, ezalatt Damjanich Szolnoknál kitör s 
Dembinszky szüntelen detasírozva utána többi hadseregeit, lassanként a császá- 

riak háta mögé kerül, s akkor elvágva a Pestre visszavonulhatás útját, ő fogja 
őket a Tiszának nekiszorítani, mely esetben, ha a császáriak a Tiszánál keresztül 
sem törhetnek, egész seregükkel veszve vannak." 

A terv így elmondva elég leleményes. 

De ki volt feledve belőle azon eventualitás; hogy hát akkor mi történik: ha a 
császáriak őt nem követik Poroszlóra, ami úgy is történt. 

Másodszor azon hipotézis, miszerint egyes hadseregeket Tiszafüredről Szol- 
nokra lehessen küldeni, hajótörést szenvedendett azon körülményen, hogy tavasz 
elején a Tisza bal partja a szó minden értelmében járhatatlan, még Debrecen felé 
is csak nagy bajjal és roppant kerüléssel lehet Szolnokra jutni, egyenesen pedig 
éppen nem. 

Dembinszky a helységek felől senkitől sem akart kérdezősködni, nehogy tervét 
elárulja, s csupán a térképekből dolgozott, ahol természetesen nem volt megírva: 
hogy az odarajzolt utak az esztendő bizonyos szakaiban tökéletesen járhatlanok. 

Ezért történt a hirteleni visszavonulás, ezért a proviantnak a sereg után nem 
szállíttatása és más egyéb hibák mind stratégikus terv szerint történtek. 

A szolnoki, mint általa tervezett csata után Dembinszky követelte Kossuthtól: 
hogy a fővezérségbe visszahelyeztessék. Kossuth megtagadta ,már nem lehet" 
úgymond. 

Erre Dembinszky egy levelet írt az elnöknek, melyben őt gyönge, tehetetlen 
kormányzónak nevezé, s emiatt Kossuth sokáig rejthetlen ellenszevvel viseltetett 
Dembinszky iránt, melyet még egy országgyűlési beszédében is nyíltan kifeje- 
zett... 

Vetter ezalatt lement a seregek kormányzatát átvenni, de ha a télen ő mondta azt, 
midőn a hadvezérséggel megkínáltak: 

, Amit más elrontott, azt én nem fogom átvenni." 

Most őneki mondták azt: hogy ,amit mi helyrehoztunk, azt neked nem fogjuk 
átadni." 

Görgey még csak hidegen fogadta az új hadvezért, de Damjanich pláne go- 
romba volt hozzá, elannyira: hogy Vetter a táborban sárgaságba esett. 

Kossuth szerint Görgey alatt kellett 25 ezer embernek lenni, Damjanich alatt a 
másik 25 ezernek, s e két sereg fölött vezényleni Vetternek. 

Csak későn vette észre a kormányzó: hogy minő recenzust gerjesztett e takti- 
ka által. 

A környezet azt hitte: hogy Damjanich oppozíció fog lenni Vetter mellett Gör- 
gey ellenében, ha ez nem akarna engedelmeskedni, annál nagyobb volt tehát 
megzavarodása: midőn azt látta: hogy éppen Damjanich az, ki Vetter ellen fel- 
emeli fejét, s önszerencsétlenségére a környezet Damjanichot annyira népszerű- 
vé tette: hogy most lehetetlen volt megtámadnia. 

Megpróbálták ugyan Vécseyt fölléptetni egy nyilatkozattal, melyben bebizo- 
nyítsa: hogy a szolnoki csata babérai őt illetik, nem Damjanichot: a nyilatkozat 

ezen kezdődött: ,sic vos non vobis." — Vécseynek egyik segéde írta; azonban 
nem akadt szerkesztő, aki azt kiadta volna, mindenik visszautasította. 

Eszerint semmi sem jött oly apropos a viszály kiegyenlítésére mint az: hogy 
Vetter megbetegedett, — betegsége ürügye alatt rögtön felmentették a hadvezéri 
terhes szolgálat alól, s kapott ahelyett egy igen cifrán hangzó címet 
, Főhaditervcsináló". 

Ez azonban nem történt hivatalosan. Vetter sohasem tétetett le, Görgey nem 
neveztetett újra ki, a kormány úgy viselte magát, mintha nem volna kedve olyan- 
kor beszélni, mikor nem hallgatnak rá... 


Dembinszky egészen elmellőztetett. 

A szolnoki csata bulletinje azt referálta: hogy Szolnoknál a lengyel 
vörössipkások igen jól viselték magokat, csaknem mindenik sebet kapott. 

Egy reggelen, mikor e bulletin a Közlönyben megjelent, egy magyar hivatalnok 
találkozék a vendéglőben egy lengyel légionáriussal, s mondja neki a Közlönybe 
mutatva: ,a lengyelek jól viselték magukat, sok sebet kaptak." 

,— Elhiszem, viszonza a lengyel, — sebeket kaptak a lengyelek eleget, ... és 
kapni fognak még többet ... és nem is fognak egyebet kapni, mint sebeket..." 

(Legitimista követek Pesten és Debrecenben. Coup détats-k, Marciális tör- 
vények. Követi epuráció. Kizárt képviselő. Debrecenbe szökött képviselő 
onnan ismét visszaszökik. Nagykállói vészbíróság egy fuvarost halálra ítél, s 
ezért feloszlatik. Nyáry Széchenyiről. Széchenyi őrült jóslata. Mostani 
lélekállapotja) 

A székvárosnak a kormány általi elhagyásakor a legitimista követek egy része 
ottmaradt Pesten, mint Szentkirályi, Deák, Klauzál, mások egy időre félrevonultak; 
mint Pázmándy, Zsembervy, a többi pedig követte a kormányt Debrecenbe, hihető- 
leg azon  szándokból: hogy az ott  predominálandó  montagne-nak 
kontrapondiumul szolgáljon. 

Ezeknek a téte: Nyáry, Kovács, Kazinczy. 

Míg tehát a Pesten maradtak herceg Windischgraetzet iparkodták arra bírni: 
hogy a magyar nemzet irányában békítő politikát kövessen, azalatt a Debrecenbe 
távozottak a magyar kormányt tartóztatták oly lépésektől, mik e békítő politikát 
lehetlenné tegyék. 

A mágnetikus korrelációt e kettős működés között lehetlen volt észre nem 
venni, de ha nem lett volna is, a gyanúteljes montagne figyelme odaképzelte azt: 
s hogy e működés alapjaiban semmivé legyen téve, két törvénycikk jött az or- 
szággyűlésen indítványba, külszínleg s a debatte-okból következtetve egészen 
más célú, más tárgyú, de valóban egyenesen, mint a békepárt törekvései ellen 
intézett coup d/état tekintendő. 

Az első volt a marciális törvények életbe léptetése. 

A másik a követi epuráció. 

Amannak tárgya volt: vésztörvényszékek felállítása, melyek azon esetek felett 
ítéljenek, ha valaki az ellenségnek szolgálatokat tesz, az ellenséggel összekötte- 
tésbe teszi magát, rossz híreket terjeszt s. a. t. 

Mindezeknek büntetése halál. 

Emez kizáratni rendelé mindazon képviselőket a képviselőtestületből, akik a 
legrövidebb határidőre ott meg nem jelentek. 

Annak célja volt a debreceni legitimistákat zárni el minden kibékítő közbenjá- 
rásoktól, emennek a kibékítő eszközöket zárni el tőlök. 

Mindkét törvénycikk erős ellenzésre talált, s csak miután lényeges 
módosítványok jöttek közbe, bírt keresztülmenni a képviselőházban. 

És egyikkel sem lőn az a cél elérve, amelyik irányozva volt. A békepártiak 
többséget csináltak maguknak a parlamentben, s a pártjukhoz tartozó követekből 
annyit fogadtattak el az országgyűléssel kitűzött határidő után is, amennyit akar- 
tak, s a vésztörvényszéket kinevették. 

Az irányzott cél helyett azonban egészen más következett a kivételi törvé- 
nyekből. 

Nehány esemény megmagyarázandja: hogy mi. 

Egyike a legszélsőbb montagne-ból való képviselőknek nem jelent meg a ha- 
táridőre, s kitöröltetett. Ez a követ azalatt otthon volt megyéjében, ott népfelkelést 
rendezett, , szabadcsapatokat alakított, a hódolatot a  tisztviselőséggel 
megtagadtatá, egyszóval a legerősebben dolgozott a forradalom kezére, azonban 
nem jelent meg, tudósítást Debrecenből nem nyerhetve s kitöröltetett, a 
montagneardok azt hitték: hogy hazaáruló; a legitimisták pedig nem bánták, ha 
elmarad, s senki sem szólt mellette. 

Egy másik, kit a császáriak mint a legveszedelmesebb főnökét a forradalom- 
nak köröztettek, üldöztek, háromhónapi bujdosás után, bevándorolva tíz várme- 
gyét, számtalanszor kitéve magát a legnagyobb veszélyeknek, végre sok szenve- 
dés és kiállott félelem után eljut Debrecenbe s belép egyik békepárti ismerősé- 
hez, ragyogó arccal jelentve: hogy végtére ezer veszélyen keresztül idejutott. 

— No, hisz ide éppen jó helyre jöttél! — mond az neki. — Itt fognak meg, ha még 
sehol meg nem fogtak. Te hazaáruló vagy. 

Az ember nem hitt a hallottaknak, azonban miután a hozott törvénycikkeket el- 
olvasván, azoknak valóságáról meggyőződött, szépen visszafordult, s szerencsé- 
jének tartá: hogy Debrecenből újra visszaszökhetett oda, ahonnan jött. 

E törvénycikk következtében tehát a baloldal minden elmaradt követei 
kizárattak, míg ellenkezőleg a mentális rezerváták utat nyitottak a jobboldali elma- 
radozóknak. 

A vésztörvényszékek életéből is vannak jellemvonások. 

Így a nagykállói vészbíróság elé került egy fuvaros. Vétke ez volt: 

Ahogy a császáriak Rimaszombatot odahagyták, egy tiszt a szállásán feledé 
kofferét. A szomszéd faluban megfogad egy árendást száz forintért: hogy hozza 
el utána. Az árendásnak nem voltak honn lovai, felkeresett tehát egy fuvarost, 
adott neki tíz forintot és a tiszt levelét, s beküldte Rimaszombatba. Az úton feltar- 
tóztatják a fuvarost, meglelik nála a tiszt levelét, s mint olyan embert, ki az ellen- 
ségnek szolgálatokat tesz, elküldték a nagykállói vészbíróság elé. Az kénytelen 
volta vésztörvény illető cikkénél fogva az embert halálra ítélni. Ez nyugodtan fo- 
gadta ítéletét, levelet írt a feleségének, kérte: hogy hadd menjen gyalog a vesztő- 
helyig, mikor odaért, gyóntatójának azt mondta: 


,— Uram, én egész életemben becsületes ember voltam, hazámat mindig sze- 
rettem és még most is szeretem. Négy fiam van, kettő a honvédek között szolgál, 
megírtam nőmnek: hogy a másik kettőt is honának szentelje. En ártatlanul halok 
meg." 


Azzal letérdepelt és főbe lövetett. 
Az eset lázasztó volt, — a kormány maga is visszarettent tulajdon institúciójától, 
s az említett vészbíróságot rögtön feloszlatta... 

Midőn ez említett törvénycikkek az országgyűlésen keresztülmentek, Nyáry leve- 
retve mondá társainak: 


— Mindnyájunk között legboldogabb Széchenyi, hogy Isten nem engedte neki 
megláthatni jóslatai teljesülését. Minő büntetés volna rá nézve ha eszét vissza- 
nyerné. 

(Midőn a szeptemberi napokban a néphez szónokló Kossuth fejébe Madarász 
egy vörös tollas föveget nyomott, Széchenyi e látványtól alterálva eszét vesztve s 
őrültsége első rohamaiban fölvitette magát a Lánchíd egyik oszlopzatára, saját 
hírnevének kolosszális monumentumára, és ott egy őrült zavart beszédet tartott, 
melynek egyes szaggatott tételeire örökké fognak emlékezni, akik azt hallották. 

,Az én kedves kertem elpusztul... 

Északról, nyugotról, délről és keletről vad, vérszomjú népek jönnek, kiirtják az 
én fiaimat... Ezt a szép várost lerontják, felégetik... Idegenek lesznek urai az 
elpusztult kertnek. . . 

Ez a folyam vértől veresen fog folyni, messze, messze! véresen, tajtékosan... 
És a vérhullámokból egy fő fog kilátszani, mely köztök úszik, egy fő véres tollas 
föveg alatt és azon főnek neve lesz a siralom és kétségbeesés. ..." 

És a nemes grófnak még most sem engedi Isten: hogy jóslatát teljesülve lás- 
sa. Még most is sokat beszél elpusztult kertjéről, vérfolyamokról, de nem harag- 
szik többé senkire, aki magyar ember, mindenkinek megbocsátott, még Kossuth- 
nak is. ,Az is szerencsétlen — úgymond, — én-én vagyok egyedül oka mind e 
gyászesetnek!" 

És még mostis azt mondja: hogy , nincs az Istennek több oly népe, mint a ma- 
gyar! oly dicső — és oly szerencsétlen!) 

(Érdemrendek kiosztása. Guyon, Mészáros, Kiss Ernő különféle sajátságú 
föllépései. Lenn az utcán. Fenn a kabinétben. Kossuth a megjelenőket hogy 
fogadja? Mészárossali tréfák. A sáros ember a parasztkocsin. Görgey belép- 
te az elfogadóterembe, viselete. Kossuth az érdemjeleket feltűzi. Jelmon- 
datok az egyes vezérekhez. Impozant jelenet Kossuth és Görgey közt)" 

A kápolnai csata után egy napon a sereg notabilitásai összehívattak Debre- 
cenbe az elnök szállására bizonyos ünnepélyes tény végrehajtása alkalmára. 

Ez ünnepély, mint pár nap előtt nyilvánosan tudva volt, a hadvezérek 
érdemrendekkeli feldíszítése leendett. 

Klapka, Guyon, Mészáros, Perczel, Kiss, Görgey és Bem voltak a feldíszíten- 
dők, kiknek ezúttal a második rendű érdemkeresztet kelle elfogadniok ezüst ko- 
szorúban arany kettős keresztet vörös szalagra fűzve. 

Ezek közül Klapka, Perczel és Bem nem jelenhettek meg, az érdemrend 
helyökbe küldetett. Guyon pár nap óta már ott időzött Debrecenben, Mészáros és 
Kiss helyben tartózkodtak, s Görgey megígérte: hogy eljön. 

Ez ígéretet még akkor tevé, mikor Kossuth Tiszafüreden őt nevezte ki fővezér- 
nek, azóta történt: hogy Vettert ismét fölé helyezte, s most kíváncsi volt mindenki, 
ha eljön-e vagy sem. 

A kitűzött nap reggelén a városház előtt, hol Kossuth lakott, nagyszámú kíván- 
csi tömeget lehete észrevenni, kik ott használni kívánták az alkalmat, melyben 
mindazokat megláthatják, akikről annyit hallottak beszélni, akikről annyit beszéltek 
ők magok. 

Jött Guyon, kis szőke férfiú, merész tekintetű arccal, szürke piros zsinóros kö- 
peny volt rajta, kísérő segédének akkor is fel volt kötve a jobb karja azon seb 
miatt, mit Branyiszkónál kapott, maga a branyiszkói hős hangos éljennel 
üdvözölteték, a tömeg lelkesedése miatt alig bírt utat törni magának a városház 
kapujáig. Így fogadták Miskolcon is, ahol a virágkoszorúktól paripája alig bírt ha- 
ladni, karjaira fűzték, lova nyakára kötötték azokat a legszebb hölgykezek. 

Később jött Mészáros. Alakja maga volt a szelíd rezignáció, ősz feje ősz sza- 
kállával lógott jobbra-balra, mikor járt, szelíd, vékony hangon, mely szinte meglep- 


35 Kinek naplójából e jelenetet átvevém, hihetőleg tévedésben lehetett az alkalom 
iránt. Tudomásomra a dekoráció alkalmával csak Vetter és Mészáros voltak 
Görgeyn kívül jelen. Kiss Ernő betegen feküdt, az országgyűlés elnöke vitte he- 
lyébe az érdemjelt. A kérdéses rencontre tán Görgey előbbi megjelenésekor 
Debrecenben történhetett. Mások, kik a dekorációi jeleneten ott voltak, szinte 
említik Görgey cinizmussal határos egykedvű magaviseletét, mint szinte azt: 
hogy Kossuth az érdemrend feltűzése alkalmával némi engesztelő szavakat in- 
tézett hozzája, de a többi jelmondatokra nem emlékeznek. Szerző 

te az ismeretlent, viszonzá az ismerősek köszöntését, szokása volt szemeit ke- 
gyesen le-lehunyni, mint egy áldozatra vitt mártírnak. Senki sem gyanítá külső 
modoráról hogy egykor a csatában négy kozákot egymaga levágott. Az a jókedvű 
susogás hallatszott körüle, mely olyan embert szokott illetni, akit senki sem bá- 
mul, de mindenki szeret. 

Azután jött Kiss Ernő. A finom arisztokrata aranyos molnárszínű mentéjében, 
mely a legfinomabb asztrahánnal volt prémezve, büszkén magasra tartott fővel 
jelent meg. Fénylő zöld kócsagja délcegen reszketett a kalpagja mellett, meg- 
megállt, kísérőihez egy-egy szót szólani, s szétnézett a nép között, mintha köve- 
telné azon bámulatot, mely önkényt támadt láttára a tömegben. Az aranypaszo- 
mánt könyökeig ért már, minden új rangfokozat megszélesítette azt, tartani lehe- 
tett tőle: hogy ha ez így tart, nem lesz hely az öltönyön az aranyozásra. 

Csak egy volt még hátra — Görgey. 

Még nem volt Debrecenben, de azért voltak, akik hitték: hogy eljön. 

Azalatt fenn a városház legnagyobb teremében a favorizált követek s katonai 
rangviselők környezetében fogadta az elnök a feldíszítendőket. 

Maga ezúttal a hasonló alkalmaknál használt közhonvédi atilla helyett fekete 
polgári öltönyt vett magára, s az érkeztek mindegyikének tudott valami lekötelezőt 
mondani. 

Mészáros úgy lépett be, mint egy restelkedő, szemérmes vén fiú, aki nem bán- 
ta volna, ha szabad lett volna otthon maradnia, s egy különös köszönéssel félre- 
vonult egy ablakmélyedésbe, magahoz húzva kardját: nehogy zörgés által figyel- 
met találjon gerjeszteni. 

Annál büszkébben lépett be Kiss Ernő. Egy tanult udvaronc és önérdemeit ér- 
ző katona feszes bókjával hajtá meg magát az elnök előtt, az elébe ment, kezet 
szorított vele, s igen kitüntető nyájassággal vezette környezetéhez, kikkel a tá- 
bornok rögtön otthonias beszélgetésbe elegyedett. 

Ezalatt többen Mészárost fogták körül. Kötekedtek a jó öreggel, kérdezték tőle: 
hogy hadügyminiszter létére miért nem tart strázsát szállása előtt, mint Kossuth, 
Kiss Ernő s a többi tábornokok. 

— Hogy is ne! -— viszonza tréfásan a miniszter — majd hogy a strázsák meglás- 
sák azokat a szép leányokat, akik hozzám járnak s engemet ebben a tekintetben 
zsenírozzanak. 

Ezalatt künn a városház előtt egy egyszerű zöldre festett parasztszekér állt 
meg, a lovakat valami kopott őrnagyruhába öltözött fiatalember hajtotta; minthogy 
a városház elé a néptömeg miatt nem lehete hajtatni, megállt szekerével az utca 
közepén, a gyeplűt odavetette hátul ülő kocsisának, s maga kiugrott a térdig érő 
sárba s könyökkel fúrva magának utat a néptömeg között, a városház lépcsőin 
elsietett. Alig vette más észre, mint aki mellett elsuhant. 

Ki gyanította volna: hogy ez a kopott sáros ember Magyarországnak első had- 
vezére — Görgey. 

Odafenn, meg sem törülve csizmáit, benyitott a fényes urakkal tölt terembe. 
Nagy csizmáiban csaknem nyakig járt, — az az őrnagyi ruha, mit múlt évi 
szemptemberben felvett s azóta le nem vetett, meg volt kopva minden oldalról, a 

gallér aranyospaszományán már jobban látszott az ezüst, mint az arany, s egyik 
könyökére akkora folt volt vetve: hogy azt éppen nem lehete eltitkolni. Feje le volt 
nyírva csaknem kopaszra, nagy izmos kezei feketék, s egész alakja oly sáros, 
amilyen csak lehet valaki, aki tavasszal Tiszafüredtől Debrecenig a lovakat hajtja. 

Amint belépett, akik nem ismerék, szinte kedvetlenül látták díszes társaságuk- 
ban e ki nem kefélkedett alakot megjelenni, míg ellenkezőleg, ismerői, ezek közt 
legelől Kossuth, önkénytelen udvariassággal siettek őt elfogadni, s egy perc múl- 
va mint futótűz terjedt el a körben: ,ez Görgey." 

Mindenki rábámult, mindenki odatolakodott hozzá. Görgey jól tudta: hogy ezek 
közt egy sincs, ki neki vagy imádója, vagy halálos ellensége ne volna, de mindez 
őt legkisebbé sem látszott megilletni. 

Kossuth mosolygó, lekötelező üdvözlését egy igen hideg feszes főhajtással 
viszonzá. Mészáros félig fölkelt székéről előtte, mire Görgey egy kissé megbillen- 
tette fejét, de nagyon kissé. 


A főhadiparancsnok állt még útjában, Kiss Ernő. Görgey úgy tett, mintha a pom- 
pás, gálába öltözött arisztokratát észre sem venné, másfelé nézett, mikor mellette 
elment, de azon percben egy határozatlan gúnymosolyt lehete ajkain észrevenni. 
Egy foga hiányzott elöl, mely miatt úgy nézett ki ilyenkor, mint egy mosolygó leo- 
párd. 

Kiss Ernő nem várta ezt a bánásmódot, s egészen megütődve érzé magát ál- 
tala. 

— Hm. Pedig száztíz ágyút foglaltam el (Hab doch hundert zehn Kanonen 
erobert) — mormogta fogai közt. 

Görgey levetette magát egy székre minden kínálás nélkül, nagy csizmáit hosz- 
szan elnyújtotta s beszélt a hozzá legközelebb esőkkel, kik éppen nem voltak 
valami nevezetes emberek, míg a jelenlevő notabilitásokkal szóba sem ereszke- 
dett. 

Következett maga a cerimónia. 

A tábornokok sorba álltak. Kossuth személyesen tűzte fel mellükre az érdem- 
kereszteket, s mindeniknek monda aközben egy iránymondatot. 

Első volt Mészáros. 

-— Az ősz becsületességnek! — monda az elnök, a koszorús keresztet mellére 
tűzve. 

Azután jött Kiss Ernő. 

— Az első győzelem hősének! 

Utána Guyon. 

— Az új haza legvitézebb fogadott fiának! 

Végre Görgeyre került a sor. 

Miért maradt végül, maga vonult-e hátra, vagy Kossuth hagyta őt utol? 

Ő volt az utolsó a sorban. 

Midőn Kossuth hozzá közeledett, a két férfi szemei találkoztak. 

Görgey jóval magasabb volt Kossuthnál, ő le, Kossuth felnézett őreá. 

És Kossuth kezei remegtek, és Görgey halavány volt, mint a fal, midőn az ér- 
demrendet mellére tűzte. 

Alig hallhatólag, megtört, elfojtott hangon mondá Kossuth: 

— Engesztelődést a haza nevében... 

A legközelebb állók közül is alig hallá egypár e szavakat, de mindenki odané- 
zett és mindenki látta, mily kérve, mily engesztelően nézett fel Görgeyre Kossuth, 
nagy, beszédes kék szemeivel, mint reszketett keze annak mellén; és látta min- 
denki mily vad, mily megvető tekintetet vetett rá Görgey, mily névtelen dühvel 
álltak meg szemei mereven, az elnökre tekintve, azon emberre, kit ő úgy gyűlölt, 
kit oly kevésre becsült, kivel játszott, kit tízszer megharagított, s ugyanannyiszor 
egy szavával kiengesztelt, kit gyengének látott, ki őt saját hatalmával megkínálta, 
kiről tudva: hogy őtőle fél, mint senkitől a világon s mégis őhozzá ragaszkodik, 
mint senkihez a világon; — és akit a nép mégis bálványoz, szeret; míg őt alig em- 
legeti!... 

Kik e percben Kossuthot és Görgevyt látták együtt, egymás mellett, azon jele- 
netet el nem fogják feledhetni soha. 

(Jellemvonások a magyar nép életéből. Zalai parasztkövetek. A szöktető 
lélekjelenléte. A furfangos polgármester. A sánta koldus. Az önkénytes a 
zsebbe dugott kézzel. A k...i gyermekek, a mignatur csata. A rabbi, Messiás 
neve, 666. Nőkatonák. A schwechati markotányosné. Czakó anyja) 

Míg a felsőbb körökben, a kormánynál, a hadvezérek közt az önzés, visszavo- 
nás, nagyravágyás és pártfelekezetesség ily jeleneteket idéztek elő, ezeknek 
ellentétül két képet állítok elé, két képet, hol e szenvedélyek rosszul eső világa 
kimarad. 

Az egyik a köznép, a közkatonaság, az áldozataiban mindég első, jutalomosz- 
tásnál mindig legutolsó osztály, melynek önzéstelen becsületességéről, honszere- 
tetéről, józan eszéről, hősi tetteiről egy emberéleten keresztül lehetne adatokat 
gyűjteni, s még akkor sem bírná az ember egy tizedrészét azoknak, amik megtör- 
téntek és elfelejtetének. 

A hadvezérek számára akad historikus, a köznépről, a közkatonákról ki győz- 
ne beszélni? 

Legyen e nehány feljegyzett adat a magyar nép dicsőségének hajótöréséből 
nehány megmentett deszkaszál. 

Ez adatokat nem azért jegyzém fel, mintha ezek volnának a magyar népélet 
legfényesebb vonásai, hanem egyedül azért: mivel még ezek sehol sincsenek 
megírva... 

Zala megye jó távol esik Debrecentől, közte fekszik a Duna és Tisza és a Duna- 
Tisza között a császári hadsereg. 

Mégis minden héten jöttek fel onnan közönséges parasztemberek Debrecen- 
be, megtudandók: hogy állanak ott az ország ügyei? Ott a kiadott proklamációkat, 
hírlapokat, tudósításokat elrejtették jól igénytelen zsíros szűreikbe, s úgy tértek 
vissza ötven mérföldnyi távolban lakó társaikhoz, tudósítást hordva nekik a ma- 
gyar kormányról. 

A falvak népei összehordták számokra a nehány forintnyi útiköltséget, s a köz- 
rendi szegényember gyalog felvándorolt Debrecenbe nehány forintjával. Senki 
sem kötelezte rá, senki sem jutalmazta meg érte, még csak a nevét sem írták ki 
az újságba, s a szegényember mégis oly híven elvégzé a rábízottakat, oly ügye- 
sen, oly óvatosan. 


A Pest körüli falvakból hetivásárokra bejárt a környék földműves népe. Mikor visz- 
szafelé jöttek, hánynak ült szekerén egy-egy szökevény honvéd, zsíros gubába 

takarva, vagy egy előkelő úrihölgy, hátán puttonnyal, feje tarka kendővel lekötve, 
ki férjét indult el keresni a magyar táborban! 

Egyszer egy ily paraszthoz egy jólöltözött férfi közelíte, s  félrehívta, 
megszólítá. 

— Kend jószívű embernek látszik, földi. . . 

— Mért volnék rossz, jó uram? Magamnak vagyok jó, ha vagyok. 

— Lehetne-e kenddel egy okos szót szólni, földi? 

— Csak tótul nem, nagy jó uram. 

— Tudja meg: hogy én üldözött ember vagyok, akit a városban mindenütt ke- 
resnek. 

— Hát ne maradjon itten. 

— Kivinne-e kend engemet magával? 

— Hogyne vinném... 

— De ha elfognak bennünket... 

— Már uram, ha ön feláldozhatja magát, én is feláldozhatom magamat, hat po- 
rontyom marad árván, az Isten majd apjuk lesz nekik. 

S azzal beletakargatta a szökevényt egy gyékénybe, odatette maga alá, ráült 
és hajtatott vele kifelé a városból. 

A lineánál megállítják a határőrök, s elkezdik szekerét összevissza kutatni. 

— Hát ebben a gyékényben mi van? kérdi egy, úgy néz ki, mintha ember volna 
benne. 

— Hát persze, szól lélekjelenléttel a pór, Kossuth van benne maga. 

Az őrök nagyot nevettek a tréfán, megveregették a tréfás öreg vállát, az pedig 
lovai közé vagdalt és elhajtott danolva, fütyölve, mint aki most jön legjobb kedvvel 
a kocsmábúl... 


Egy osztrák tábornok egyikére a legnépesebb magyar városoknak egy 
peremptorius parancsban ráizent: hogy számára legrövidebb idő alatt hatvanezer 
részlet szénát s annak megfelelő zabot készen tartsanak. 

A polgármester legnagyobb utánjárás mellett sem bírt a kitűzött időre ötezer 
részletnél többet kiteremteni, s egész deferenciával tudósítá a tábornokot: hogy a 
tervezett és effektuált számok között rettenetes nagy a különbség. 

A tábornok azt izente vissza: hogy ha a kívánt mennyiségből csak ötven rész- 
let fog is hiányzani, a polgármestert felfüggeszteti s a várost megsarcolja. 

A népség megértve e vigasztalást, azt mondta rá: hogy miután a hatvanezer 
részletet semmi esetre sem lehet előállítani, s eszerint a várost úgyis mindeneset- 
re megbüntetik, tehát mármost a meglevő ötezer részletet sem küldik el, mert 
úgyis mindegy. 

Azonban a polgármester okosabbat gondolt. Megtudva: hogy a szomszéd vá- 
rosban a horvátországi bán állomásoz, egy deputációval átment hozzá, s igen 
nyájas üdvözlettel kívánta nála tiszteletét tenni. A bán éppen jókedvében volt. 
Megtetszettek a zsírosszájú magyar emberek neki. Sokat beszélgetett velök, 
egészen megszerette őket. 

— Csakugyan egyedül azért jöttek önök — kérdé -, hogy velem találkozzanak? 

— Sőt még valami másért is. Vagy ötezer részlet szénát készítettünk össze ex- 
cellenciád hadserege számára, azt kívántuk átajánlani. 

Az altábornagy még kellemesebben lőn meglepetve a megelőző kedveskedés 
által, most már még barátságosabban marasztotta látogatóit; de azok már akkor 
kászálódni kezdtek, kalapjaikat vették. 

— Hova sietnek olyan nagyon? 

A deputáció úgy tett, mintha átallaná megmondani végre nagy unszolásra a 
polgármester így szólt. 

— Már csak nem akartuk megmondani, de ha excellenciád parancsolja, hát le- 
gyen: — ide kellene mennünk a szomszéd városba: ez — s ez — tábornok úr el 
akarja tőlünk magának vitetni azt a szénát, amit mi ideszántunk. Elmegyünk hoz- 
zá, — akárha becsukat is bennünket, nem tehetünk róla, de mi egyszer azért ku- 
porgattuk, hogy ideadjuk. 

Az altábornagy elbocsátotta őket, ,csak menjenek haza, semmitől se féljenek 
— monda -, majd elvégzi ő azt maga a tábornokkal". 

Csakugyan fel is küldé a tábornokot Budára, s azóta mindig őszinte pártfogója 
volt a barátságos magyar városnak. 

Ezen jelenet ugyan költőibb végű lett volna, ha a polgármester az egész vá- 
rossal kaszára kapva magát leaprította és a várost felgyújtotta volna, s voltak 
nevezetes emberek, kik apprehendálták tőle: hogy ezt nem tevé, én azonban 
ezen eljárását sokkal eszélyesebbnek találom... 

A pesti vámnál gyakran lehete egy sánta koldust látni, ki két mankóra támaszkod- 
va nagy kínnal vonszolta odább nyomorék testét, bozontos haja, szakálla, ron- 
gyokba kötözött zsugorult lába, silány öltözete s beteg arcszíne mellett nem volt 
szüksége a járókelőket könyörre szólítani, mindenki önkényt veté neki alamizsna- 
fillérét. A vámsorompónál rendesen leült, mielőtt kiment volna a városból, bizo- 
nyosan megpihenni a fáradtság miatt, messze lakott a líneán kívül egy bódéban, 
az őrökkel néha beszédbe elegyedett, nehéz, fuldokló hangon panaszkodott előt- 
tük az élet nyomorúságairól, a hideg napokról, a krumpli drágaságáról s más 
impolitikus dolgokról; azután ismét odább vánszorgott, köhögve és nyögve, mint 
egy halálos beteg. 

Ki ismerte volna meg egy pár nap múlva ezt a nyomorékot, amint a debreceni 
városház lépcsőin délceg léptekkel sietett fel, két-három fokot lépve át egyszerre, 
fején angolos utazósipka, kezein finom kesztyűk, szemén kék szemüveg, öltözete 
meleg és divatos útiruha, s mikor az elnök előszobájába lépett oly erős dörgő 
hangon beszélt: hogy a harmadik szobában is meg lehete érteni. 

Két nap múlva ismét cammogott vissza a nyomorék, felzsugorult lábbal Pest 
kapui felé, kinézése még szánalomra méltóbb volt, mint azelőtt. A vámsorompó- 
nál ismét leült, s oly átalkodottan köhögött: hogy alíg bírt szóhoz jutni, akkor is oly 
rekedt hangon beszélt: hogy senki sem értette. 

-— No, még ez sem messze viszi a csontjait — mondá a vámőr, a nyomorék ret- 
tenetes köhögését hallva, míg az ember nagy kínnal ismét felvánszorgott, mankó- 
it hóna alá fogta s mászott nagy lassan odább. 

. .. Azok a mankók belülről ki voltak üregítve, azokban hordott veszélyes irato- 
kat a kém majd ki, majd be... 


A hadfogadó térparancsnoknál egy szép fiatalember jelenti magát, be akar állani 
köztüzérnek. 

A magyaroknál nem voltak igen válogatósak a katonák elfogadásában, az 
asszentálandónak nem kellett levetkeznie, kivált oly esetekben, midőn az ajánlko- 
zó egyéniség külseje elég izmosnak látszott. 

A toborzó parancsnok befogadta a fiatalembert, mire az arcán rendkívüli vi- 
dámsággal hirtelen távozni akart. 

A parancsnoknak csak ekkor tűnt fel: hogy a fiatal önkéntes egyik kezét szün- 
telen zsebében tarja. 

— Hol tanulta ön ezt? Feljebbvalója előtt zsebbedugott kézzel jelenni meg? 

A fiatalember eltitkolhatlan zavarba jött e szavakra. 

— Tegye ön a kezét a zsinórra, tanuljon emberséget! Az önkéntes egyik kezét 
a zsinórra tette. 

— A másikat is! 

A fiatal csak nem akarta a másik kezét előhúzni, végre a jelenvolt káplár vonta 
azt ki zsebéből. 

Azon a karján már nem volt keze. Még Mórnál elvágták azt a viadalban, s el- 
fogván Pozsonyba vitték, ott alighogy kigyógyult, rögtön megszökött, s újra felke- 
reste a magyar tábort. Azt hitte: hogy mint tüzér, fél kézzel is tehet még szolgála- 
tokat. 


Egy k...i családapa fiával együtt beállt az önkéntesek közé. Kis hétesztendős fia, 
látva apját a háborúba készülni, odasimul hozzá s kérdezi: 

— Édesapám, nem jönnek az ellenséggel kisgyerekek? 

— Minek neked azok a kisgyerekek, édes szolgám? 

— Én meg azokkal szeretnék verekedni... 

Az ottani fiúk ötévestől kezdve tízévesig, mikor a császáriak a várost megszál- 
lották, ezerenként összecsoportosulva kimentek a város alá, magukat két seregre 
osztották, s ott dob- és trombitaszó mellett ütközetet csináltak, néha a csata 
egész délután tartott. Fegyvereik botok voltak, ágyúik kövekkel megrakott 
talyigák, puskáik hasított faparittyák. Egy ízben egy egész városrészt támadtak 
meg, a cigányvárost, melynek minisztériuma meg akarta tagadni a fegyveres 
erőnek határain átvonulását; a vezérek ezt casus bellinek deklarálták, s miután a 
kérdéses  terrénumot kellőleg  blokírozták, egy  előrebocsátott hatályos 

bombardement után rohammal bevevék, lakosait részint expatriálták, részint hadi- 
foglyokká tevék; a rendőrség  intervencióját célirányos  parittyatűzzel 
visszautasíták, s a pozíciót mindaddig megtarták, míg professzoraik ott a hely 
színén meg nem jelentek, s akkor is csak egy általános amnesztia föltétele mellett 
kapituláltak, mely kölcsönösen ratifikáltatott is. 

... A fenn említett családapát Verbász alatt, midőn fia mellett csatáza egy 
ágyúgolyó fiával együtt elsodorta. Mindkettőnek egy percben zúzta szét fejét. 


xk 


Egy rabbi arról prédikált hitfeleinek: hogy Kossuth az a Messiás, akire eddigelé 
vártak. Mert a hagyományok könyvében a többi ismertetőjelek között ez is meg 
van írva: 

,Ennek néve lészen hatszáz hatvan hat." 

S aztán kiszámítá. 

, LVDVIg Cossvth 

Ez annyi mint - DCLVVVI - 666." 

Hitték-e ezt a zsidók vagy nem? Annyi bizonyos, nagyon ragaszkodtak hoz- 
zá... 

A magyar hadseregben több nő szolgált férfirunában. 

Majd mindenik hadtest katonái emlékeznek egyre, s tudnak róla csodás anek- 
dotákat. 

.. Losonc mellett egy tehetős arisztokratának volt két szép leánya, egy éjjel 
mindkettő elment hazulról. Az apa sokáig nem tudott róluk semmit, hónapok múl- 
va hallotta meg ismerősöktől: hogy mindkét leánya vitézül küzd a magyar hadse- 
regben. Sohasem tértek vissza az apai házhoz. 

. . Szegeden lehete látni a Bocskai-huszárok között egy szép fiatal barna lányt, 
hajdú lány volt, már akkor őrmester rangot viselt, a szőregi csatában elesett, egy 
golyó szívén ment keresztül, ottmaradt a sáncon fekve. Maga az osztrák tábornok 
is megállt holttesténél, amikor arra ment. 

...A vadászezredben volt egy fiatal lány, hadi érdemeiért főhadnaggyá lőn ki- 
nevezve. Jegyben járt a kapitányával. A kápolnai csatában golyózápor közül 
hordta ki a sebesülteket. 

... A Nemzeti Színháznál is láthatni egy volt huszárhadnagyot. Most vaudeville- 
énekesnő. 

Hát a markotányosnék? ezen eredeti kiegészítő része egy hadseregnek, kik- 
nek pálinkás hordója gyakran egyenlő szolgálatokat tesz a csatában a muníciós 
szekerekkel. 


Bár nem vesznek részt a csatában, nekik is ott kell lenniök, ahol legnagyobb a 
veszély, mert hisz az ágyútűz meleg, s a katona megszomjazik benne, s ha ilyen- 
kor egy ital frissítőhöz juthat, új életre, új erőre kap tőle. 

A schwechati csata idején egy markotányosné ott forgolódva a huszárok körül, 
hol legsűrűbben hullottak a golyók, figyelmezteték a jó hadfiak: hogy menjen az 
útból, mert még valami éri. 

S íme alig mondá ki: hogy ,nem megy", jön egy hatfontos golyó, s éppen a há- 
ta mögött esik le a földre. 

A föld ekkor éppen rendkívül sáros volt. A puha földrétegből nem ugrott el oly 
erővel a golyó, mintha kemény földre esett volna, de annyi demonstrációt mégis 
tett: hogy a markotányosné háti kosarát meglökve, azt kosarastúl vagy három 
lépésnyire eltaszította. 

— Ejnye! — kiált fel az szidva a tovaguruló gömböt — inkább magamat ütött vol- 
na agyon, minthogy valamennyi pálinkásüvegemet összetörte. 

Kívánsága nemsokára betölt. Ugyanazon huszárok, akik akkor figyelmezteték, 
mikor egy óra múlva visszavonultak, az árokban látták fetrengeni a 
markotányosnét. Egy golyó mindkét lábát elszakította. Könyörgött nekik: hogy 
öljék meg, s harminc pengőforint van a keblében, azt vigyék el, nehogy üldözőik- 
nek maradjon. 

A magyar literatúra egyik legnevezetesebb egyénisége, a dc$ámaköltő Czakó sze- 
rencsétlen vége eléggé ismeretes. 

Tán szándékosan, vagy tán véletlenül egy délután legjobb barátai körében fő- 
be lőtte magát. 

Az országos megsiratottnak szegény édesanyja maradt, ki mindennapi szűk 
keresete megtakargatott filléreiből hosszú év alatt egy kis összeget szerezgetett, 
melyet egyetlen fiának elhagyott, elfeledett sírnhalma fölé emelendő márványem- 
lékre szánt. 

De eljöttek Magyarország siralmas napjai. A kétségbeesett hon segélyért kiál- 
tott fiaihoz, leányaihoz... 

A szegény asszony - ha még egyetlen fia élt volna, azt adta volna áldozatul, — 
de már az meghalt, el is volt temetve, el is volt feledve. 

— Hadd maradjon sírja jeltelenül — mondá az asszony, s odaadta egyetlen fia 
síremlékére könnyek között takargatott pénzét. 

A sírhalmot simára tapodták az idők, és a szegény asszony áldozata is hiába 
esett... 

Évek múlva, századok múlva lesz mit beszélni az unokáknak apáik tetteiről, s 
akárminő sorsra lesz hivatva a jövő nemzedék, tán meglehet: hogy 
megátkozandja apáit, de szégyenelni nem fogja őket. 

Nem a vezetők voltak a nagyok: a nép volt óriás, mely őket fölemelte. Ha tud- 
tak volna oly készek lenni az áldozatra a legelsők, mint a legutolsók, nem folyt 
volna ki annyi drága vér, — és nem folyt volna ki hiába! 

A másik képpel, melyet a kormány körüli pártos viharok ellentéteül állítani ígér- 
tem, adós maradok. 

Ez az indifferens foule képe. És e kép ismét nem a köznép rétegeiből van vé- 
ve. Legkitűnőbb alakjait az ország képviselői teszik és előkelő hivatalnokai. 

Akik emlékeznek a Fürdői Körben naponta láthatott jelenetekre, tudják: hogy 
mit értettem. Rút terrénum. Ne lépjünk bele. E kép leírásával adós maradok. 

(Politikai pártok Debrecenben. Enthuziazták. Demokratrepublikánusok. Fla- 
mingók. Girondisták, békepártiak. Nyáry. Kovács. Kazinczy. A békepárt ele- 
mei) 

A debreceni országgyűlési pártok működéseiről alig van egyéb tudva, mint 
azoknak eredményei. De a februári kormánynyilatkozatok az 1848-ki törvények 
nonplusultrájáról, — majd a marciális törvények, — továbbá az április 13—14-ki 
események, — végre az új miniszteri program: — mindezek gyaníttatjak: hogy itt 
több különféle pártoknak kellett egymás ellenében működni, melyeknek amint 
különböző nézeteik befolyást gyakoroltak a kormány intézkedéseire, akként fejlet- 
tek ki azokból az egymással semmi logikai összeköttetésben nem levő esemé- 
nyek. 


Nem lesz érdektelen a különböző pártokat, ezeknek elveit, egymás iránti viszo- 
nyait, s egyéniségeit nehány szóval megismertetni, mielőtt küzdelmeikre áttér- 
nénk. 

Legterjedelmesebb volt ezek között azon párt, mely mindenhez, ami Kossuth- 
tól származott, föltétlen pártolásával járult, melynek egyetlen politikai nézete, 
egyetlen hitágazata, meggyőződése, jellemegysége ez volt: , mindent mit Kossuth 
mond, tesz, ír és gondol, föltétlenül pártolni, és benne megnyugodni." Előttük 
kánon volt Kossuthnak minden állítása, mely ellen argumentumokat felhozni 
herézisnek, hazaárulásnak tartatott. 

Ezen enthuziáltaknak nagyon hízelgett az, midőn őket Kossuth apostolainak 
nevezték. Ezen cím mellett minden politikai nézet, minden státustani tudomány, 
minden kombináció háttérbe szorulhat, ide nem kell egyéb, mint hőn ragaszkodni 
a kimondott új tanokhoz, azokhoz egy betűt sem tenni, azokból egy betűt el nem 
engedni, azokat hirdetni a halálveszély közepett, s ha kell, azoknak mártírjává 
lenni s a vértanú kínhalált eksztázissal, gyönyörrel fogadni el. 

Különbség csak az volt közöttük: hogy míg az evangéliumi apostolok mesterük 
mennybemenetele után kezdék el leghatalmasabban hirdetni a népeknek a meg- 
váltó tanait, — addig Kossuth apostolai, az ő eltávoztával, őt nemcsak megtagad- 
ták, amire tán a körülményekben találhatnának okot, hanem azonfelül oly kissze- 
rűen anekdotáznak róla: hogy nem egyszer Kossuth politikai antagonistái kényte- 
lenek őt, kit mint politikust a nagy apostoli zélus miatt meg nem támadhattak, mint 
embert tulajdon apostolai ellenében mentegetni. 

Másik párt volt az enunciált republikánusok partja. 

... A fentebb említett pártnak azért nem tudok semmi címet adni, mert az véle- 
ményeit annyiszor változtatta, ahányszor Kossuth különböző nyilatkozatot tett. 

1848 júliusban Kossuth a még akkori koronaherceget ajánlotta magyar király- 
nak, és kinyilatkoztatá: hogy a magyar nemzet általánosan monarchiai érzelmű. 

Ekkor az enthuziasták pártja határozottan monarchia érzelműnek vallá magát. 

Tíz hónappal később Kossuth elszakadást hirdetett az ausztriai háztól. Az ob- 
ligát tömjénezők pártja ekkor decidált republikánusnak érzé magát. 

Rövid időn Szemere kihirdeti demokrat republikánus programját, és Kossuth a 
programon nagyon megütközik. Az enthuziasták pártja ekkor aztán igazán nem 
tudta: hogy republikánus-e vagy monarchista. 

A régi republikánusok, a soha sem ingadozott szigorú demokraták pártja min- 
denha a legnagyobb minoritásban sínylett. 

Egy klubjok volt: , demokrat republikánus társulat" név alatt, mely szüntelen 
zárt gyűléseket tartott, szüntelen titkolózott, fontos képeket csinált, de azonkívül 
soha sem adta életének semmi jelét. 

Elnöke az ősz Újházy volt, kinek cátói szigorúsága igen zsenírozta az egyes 
tagokat. Ezek örökös oppozícióban éltek mindenkivel, aki hozzájok nem tartozott, 
magával Kossuthtal is. Minthogy sem hírlapi orgánumok, sem hatályosabb szó- 
nokuk nem volt, igen kevés sikert tudtak előhozni. 

Következnek a flamingók. 

Ó, e párt igen mulatságos népekből volt összeszerkesztve! Nevét úgy szerez- 
te: hogy prozelitái vörös tollat viseltek kalapjuk mellett, s merő tollrokonságnál 
fogva elneveztettek flamingóknak, mint amely maradarak szinte vörös tollat visel- 
nek. 

Sem az enthuziasták, sem a republikánusok pártjával nem akarom őket ösz- 
szezavarni, az enthuziastákat Kossuth személye iránti ragaszkodás tevé a forra- 
dalom résztvevőivé, a republikánusokat elvbeli meggyőződés, a flamingókat dics- 
vágy, haszonlesés. Az első párt föláldozta az önvagyonát — vezéreért, — a másik 
hazáját — elveiért, — ez a harmadik pedig iparkodott hasznát venni az áldozatok- 
nak. Az első párt szilárd, hű támasza, — a másik alkalmatlan ellenőre, — a harma- 
dik hűtelen szolgája a fennálló hatalomnak. 

Lássuk őket közelebbről. 

Ama képviselő, ki az országgyűlésen filippikát mond azon kollégák ellen, kik 
akadályok miatt el nem jöhettek Debrecenbe, s kinek zsebjében háromféle külföl- 
di passzus fülel, s lakása udvarán éjjel felszerszámozva állnak a lovak, ha valami 
fenyegető hír nesze érzik... Ez a flamingó. 

Azon terrorista, ki szüntelen guillotinról, akasztófáról, véleménykiirtásról be- 
szél, s mikor egy követtársa által, kit jellemében megsértett, párbajra hívatik, azt 
feleli: hogy neki nem elve a párbaj" s cravaillt csináltat a kihívó ellen. ... Ez a 
flamingó. 

Azon kormánybiztos, ki enorm összegeket kezel s nem számol rólok, vígan, 
bánat nélkül éli világát, úszik mindennemű bőségben, s mikor az előrehaladó 
hadsereg háta mögött egy-egy város elmarad, előveszi a hivatalnokokat érte: 
hogy miért maradtak meg hivatalaikban a császáriak alatt? S midőn valamelyik 
azzal találja magát menteni: hogy családja, gyermekei vannak, kiknek kenyeret 
kellett adnia, azt feleli rá nagy mérgesen: , ment volna koldulni!" éppen csak hogy 
azt nem teszi hozzá: , valamint én" ... Ez is flamingó. 

Azon hivatalnok, ki dühös dikciókat tart a hivatali inkompatibilitás ellen, s nem 
engedi meg: hogy egy ember két hivatalt viseljen, s mikor figyelmeztetik rá: hogy 
ő éppen hármat visel; ,hja, annak úgy kell lenni" felel rá mosolyogva... Ez is fla- 
mingó. 

Azon katona, kit ha beszélni hall az ember, azt hiszi: hogy ez mindig vérben 
fürdik, s kit, valahányszor ezrede csatába megy, mindig Debrecenben látni. ... 

Azon főtiszt, ki már negyedik rangbeli előléptetését sürgeti, s ki a csatát ren- 
desen szekere mellől nézi. . . 

Azon csapatvezér, ki erőnek erejével csatát kezd olyan népekkel, melyek már 
félig kibékültek, s mikor azok megrohanják, maga elfut, csapatját ott hagyja veszni 
mind... Ezek mind flamingók. 

Azon demagóg, kinek világért sem az a hivatása: hogy a népet halálos 
ellentállásra hívja fel, hanem csupán azon ártatlan cél elérése, miszerint valamely 
publikus egyéniségnek, aki által valamely személyes ügyben rövidséget szenve- 
dett, magához hasonló derék emberek által, kik sokan egy rakáson, setét éjjel és 
ahol semmi veszedelem nincs, mind igen bátor egyéniségek, — macskazenét 
adasson... Ez is flamingó. 

Azon újságíró, ki rettenetes hadat indít egész Európa ellen, alkotmányokat ké- 
szít a föld minden népeinek; csatarendbe állít minden addig született és még meg 
nem halt férfit, nyílt leveleket ír minden uralkodó fejedelemhez, bámulatos lélekje- 
lenléttel hirdet soha meg nem történt dolgokat, egy tollvonással semmivé teszi a 
haza és külföld legnagyobb embereit, peremptorius izeneteket küld a hadseregre, 
lemennydörgi az országgyűlést és ír sok más egyéb nagyszerű dolgokat, melye- 
ket mind — senki sem olvas... Ez is flamingó. 

És végre: ama miniszter, ki előtt sok ideig senki sem jó hazafi, senki sem be- 
csületes ember, senki sem tiszta karakter, ki vele nem egyenlő, s kire utoljára oly 
tények sülnek ki, miként az országgyűlés határozatából a megyei fiskus Ulászló 
király büntető törvénye azon cikkét kívánja rá alkalmazni, mely az ily vétkek 
büntetéseül karóbahúzatást rendelte. 

... Ez már aztán a flamingó király. 

E három külön párt ellenében álltak azok, kiket együttvéve megszoktak , béke- 
pártnak" nevezni, s kiknek elveikről, működéseikről ez ideig a legkülönbözőbb 
vélemények terjedtek el. 

Eleinte e párt csak mintegy konszolidálatlan oppozíció kezdett itt-amott feltűnni 
a kormány ellenében, csupa negációkban mutatva életjeleit, mint például akkor, 
midőn a Debrecenbe jövetel első napjaiban a rendőrfőnök rendelete folytán meg- 
tiltatott a képviselőknek a városból útlevél nélkül bárha csak séta végett is kímen- 
ni. Később azonban, midőn nehányan e párt kitűnőbb celebritásai közül pozitív 
elvekkel kezdtek föllépni, az egy erős kompakt testületté kezdett szilárdulni, me- 
lyet inkább a körülmények, mint elvek hasonlatosságánál fogva ,gironde"-nak 
szerettek nevezni. 

E párt legnevezetesebb egyéniségeiül három képviselőt lehet feltüntetni. Nyá- 
ry Pált, Kovács Lajost, és Kazinczy Gábort. 

Mindhármat tiszta elvrokonság köté e párt ügyéhez. Ez elv volt: , Magyaror- 
szágot kibékíteni Ausztria iránt és Ausztriát Magyarország iránt." 

Hanem e három férfi személyiségei merőben különböztek egymástól. 

Közöttük legnagyobb tekintéllyel bírt Nyáry, veszélyekben tanúsított személyes 
bátorsága, impozáns magaviselete elhatározó percekben, kíméletlenséggel hatá- 
ros szigorúsága, s egész életének becsületessége sok tisztelőt szereztek szemé- 
lyének, még Kossuth legközelebbi környezetében is, sőt Kossuthot magát sem 
veszem ki azok közül, akik ragaszkodtak hozzá. Ellensége minden nagy szavak- 
nak, a kormányt, melynek sokáig tagja volt, mindenkor iparkodott oly intézkedé- 
sektől visszatartani, melyek a magyar nemzet sorsát kockára tennék, annak 
egyes tagjait, magát Kossuthot számtalanszor megtámadá és kontrakarírozta 
kabineti ügyeikben, mint az a szabadcsapatok, népfelkelések, 1 és 2 forintosok 
kiadása, vésztörvények, képviselői epuráció, kormányhírlapi cikkek, financiális 
ügyek, hivatalnoki visszaélések, s más több kormánypolitikai lényeges kérdések 
irányában történt. 

Az általa gyakorlott oppozíció azonban sokkal erősebbnek látszott benn a ka- 
binetben, mint a parlamentben, ahol a határozottabb fellépéstől azon eszme tar- 
tóztatta vissza: miszerint félt, hogy Magyarországot önkeblében keletkezendő 
polgárháborúra találja vezetni általa, emiatt gyakran a legvilágosabb provokáció- 
kat, a legkínálkozóbb alkalmakat elbocsátá a kormányon megszilárdult párt le- 
küzdésére, s bár a békepárt őt tartá vezérének, ő valóban nem tette magát azzá. 

Egészen más taktikája volt Kovács Lajosnak. 

Ez a finom politikus sok ideig nem támadta meg egyenesen Kossuthot, "" ha- 
nem hogy annak befolyását a bizottmányban neutralizálja, pártfeleit. Az ország- 
ban nagy név volt Kossuth, de a bizottmányban csak egy szavazata volt, mint 
Nyárynak, mint Madarásznak, mint a többinek. Madarász szavazata mindenha az 
övé volt, ha Madarász ott nincs, Kossuth állandóul kisebbségben marad a kormá- 
nyon, tehát Madarászt kellett megtámadni: hogy Kossuth korlátozva legyen. 

Míg tehát Nyáry merő dacos erélyben mutatta Kossuth iránti ellenállását, az 
alatt Kovács a rendőrfőnököt támadta meg, annak sem rougerepublicain elveit, 
ami akkori időkben nagyon merész és eredménytelen kísérlet leendett, hanem 
majd tehetségeit, majd eljárása módját, majd midőn rést kapott hozzá, jellemét s 
ezen az úton célt is ért. 

E kettő modorát egyesíté Kazinczy. 

Kíméletlen, mint Nyáry, eszközökben kifogyhatlan, mint Kovács, versengésre 
kész mindenkivel, kit elveinek ellenéül ismer, minden alkalmat, minden nemét a 
fegyvernek felhasználó, melyben ellenök felléphet, a fanatizmusig határozott ka- 
rakter, kinek elég bátorsága volt egykor teljes konferencia előtt kimondani e sza- 
vakat: 


, Én tetőtül talpig monarchista vagyok most is." 


Gyűlölője a politikai parvenüknek, ész- és becsületarisztokrata. 


16 Mindaddig, míg csupán honvédelmi bizottmányi elnök volt. 

A párt további alkatrészei különféle elemekből voltak szerkesztve. 

Az elvileg kimondott sibbolet pártolóin kívül ide csatlakoztak azok: kiket az ellen- 
pártok visszaélései azok elleneivé tőnek, — 

Kiket egyéniségi hajlam, bizalom valamelyik pártfőnökhöz csatolt, — 

Kiket ellenkezőleg személyes ellenszenv índított harcba túl-pártok főnökei ellen, — 
clairvoyantok, kik a folyó politikai elvekben a haza elvesztét hitték látni, — 


monarchisták, kik az eddig látott reszpublikákban nem sok garanciát találtak az 
alkotmányosságnak, — 


arisztokraták, kik rosszul érzék magukat a szociális tréfák inzultusai miatt, — 


idealisták, kik tetszettek maguknak a girondismus szerepében átellenben a 
pszeudo-Muratokkal, — 


táblabírák, régi, diétáról diétára szálló pártszenvedélyek örökösei, — 
üldözött, persziflált egyéniségek, kik oltalomért menekültek e párt védő karjaiba, — 
ősjellemek, kikben az új politikai tanok nem találtak visszhangra, — 


észarisztokraták, kiket bántott ellenfeleik palástolatlan ismeretlensége, — 


határozatlan jellemek, kik szerettek volna mindenkivel jó egyetértésben lenni, ma 
itt, holnap amott láthatók, — 

s elvégre, mindazok akik féltek a dolgok kimenetelétől, s hitték: hogy jöhet idő, 
midőn egy békülni akaró párthoz tartozásban mentségüket találhatják. 

(Nyáry és Kossuth környezete. Nyáry elleni intrikák. Hír Kossuth megmér- 
geztetési tervéről. Áltudósítás Pestről. Megbukott buktatási kísérlet. Egy 
esemény Batthyány életéből) 

Míg a békepárt Madarászt iparkodott a kormányról eltávolítani, saját elveinek 
ezáltal többséget szerzendő a kormányzatban, azalatt az ellenpártok is tudták: 
hogy mit kell tenniök? s minden törekvésüket odairányzák: hogy ők meg másfelől 
Nyáryt mozdítsák el a kormányról. 


Azonban egy embernek, kinek mind polgári, mind politikai múltja feddhetetlen, 
kevés megtámadható oldalai vannak, kivált midőn egyfelől a nevéhez ragaszkodó 
pártok, másfelől a hazában egyetlen adminisztracionális talentuma a kormányzat- 
ra nézve csaknem nélkülözhetetlenné tevék. 

Kossuth legközelebbi környezetében is sokan voltak, kik tiszteletüket nem tud- 
ták tőle megtagadni: s hogy később mégis ellene fordultak, annak okát egyene- 
sen Nyáry kíméletlen modorában kell keresni. 

Ő a hivatalnokok irányában kérlelhetetlen szigorú, pontosságot és tárgyisme- 
retet követelő volt, mi Kossuth hivatalnokaira nézve nem kis alkalmatlanság volt, 
kik megszokták: hogy Kossuth mindent maga végezzen helyettük, úgy hogy gyak- 
ran az elnök reggeltűl késő éjszakáig mindég írt, nem lehetett vele semmiről be- 
szélni, sok dolga volt, írt, -— még az utalványokat is maga írta. 

Egy este sok szekeres falusi emberek holmi szállítmányokat hoztak a kor- 
mánynak, az illető hivatalnokok restelték akkor átvenni a szállítottakat, s ott hagy- 
ták állni az udvaron a szekereket. Az éj hideg volt, a fuvarosok panaszt tettek 
Nyárynál a mulasztásért, mire az oly kíméletlenül lehordta a hivatalnokokat, hogy 
Kossuth egész családja összefutott a lármára. 

Ez időtől fogva Kossuth környezete kérlelhetetlen ellensége lett Nyárynak. Fa- 
vorit lapjaiban napról napra variálta fölötte az elméncségeit, szójátékait, iparkodott 
őt népszerűtleníteni s kicsinyes inszinuációkkal Kossuthot gyanakodóvá, félté- 
kennyé tenni iránta... 

Egy időben egy pesti hölgy "né, fiát keresendő, ki a magyar táborban mint 
huszártiszt szolgált, Debrecenbe érkezik, két nap ott van, harmadnap útlevelet 
vált a rendőrségnél, minthogy útlevél nélkül Debrecenből senki sem távozhatott 
el. 

Ez esetet iparkodott Kossuth környezete Nyáry ellen felhasználni. Elhíresztel- 
ték a városban: hogy "né titkos megbízásokat hozott Nyárynak herceg 
Windischgraetztől, minek tartalma sem több, sem kevesebb, mint az: hogy Nyáry 
fogassa el Kossuthot s szolgáltassa a császáriak kezei közé. Mások ismét azt 
híresztelték: hogy "né maga van azzal megbízva: hogy Kossuthot mérgezze 
meg. Ezek a hírek aztán mindenféle alakban és variációban cirkuláltak. 

Emberek állták el az utcán Kossuthnak az útját, kik térdenállva kérték: hogy 
őrizkedjék, mert meg akarják ölni, leveleket kapott Pestről, mikben kérve kérik: 
hogy vigyázzon az életére, ne bocsássa magához Nyáryt közel, vizitáltasson meg 
mindenkit, aki hozzá megy, hogy nem visz-e magával valami gyilkos eszközt, 
ágyút, rakétát, repülő mérget, vagy más afféle pokolművet? 

Kossuth mindezen figyelmeztetések dacára nemcsak hogy nem őrizkedett 
Nyárytól, sőt az e tárgyban kapott leveleket is közlötte vele, amikor aztán mind a 
ketten jókat nevettek a tréfán. 

Azonban két hét múlt el azóta: hogy "né útlevelet váltott a rendőrhivataltól 
Debrecenben, azóta bizonyosan hazaérkezhetett. 

Két hét múlva tehát Pestről, egyikétől Madarász hivatalos biztosainak egy tu- 
dósítást kap Kossuth, melyben a sokrendbeli pesti titkos újdonságok végén ez 
volt olvasható: 


, "né is megérkezett Pestre titkos missziójából Debrecenből, s azóta minden 
nap látható herceg Windischgraetz előszobáiban." 

Ez mégis több volt, mint elég arra: hogy Kossuthot gondolkozóba ejtse. Hivata- 
los tudósító tán mégsem fog szemmellátott dolgokat állítani, amik nem igazak? 

Este a bizottmányi ülésben találkozik Nyáry Kossuthtal, az elnök félrehívja és 
kérdi tőle: hogy ""né mikor távozott el Debrecenből? 

Nyáry nagy szemeket csinál: , Nem ment az innen el soha" viszonza. 

— Lehetetlen — szólt az elnök —, nekem mint bizonyosat írják: hogy Pesten van. 

— Tessék odaküldeni szállásra és meggyőződni felőle: hogy mióta idejött, az- 
óta nem csak Debrecenből, hanem a szobájából sem volt künn, mert — folyvást 
betegen fekszik. 

És csakugyan e betegség okozta az egész zavart. ""né kétnapi ottléte után út- 
levelet váltott Madarásznál; — amely nap el akart indulni, hirtelen megbetegedett, 
feküdt két hétig, Madarászék azt hitték: hogy elment, s csupa tévedésből sokkal 
korábban találták a relációt róla megíratni, mint kellett volna. 

Az útlevelet Madarász adta ki, a tudósítást két hét múlva Madarász hivatalno- 
ka írta; — az összefüggést itt nem nehéz kitalálni. 

Kossuth bosszankodva nyújtá át Nyárynak a Pestről kapott levelet, melyben a 
tudósító pozitív tényeket állít oly személyről, aki ott sincs. 

Nyáry végigolvasta a levelet, azután flegmatice visszaadta. 

— Nagyobb baj ennél — úgymond -, ha a többi itt foglalt tudósítások is csak 
ennyire alaposak, mint ez a legutolsó. Egyébiránt Madarász dolga, az ő tisztvise- 
lője... 

E megbukott kísérlet után békét hagytak a flamingók Nyáry jellemének, átlátták: 
hogy egy oly nyilvános jellemet, mint ő, orgyilkossággal, méregkeveréssel vádolni 
legalábbis nevetséges merénylet, s ezentúl politikai elveinek kezdtek nekifordulni, 
mi az akkori izgatott kedélyek és körülmények mellett sokkal háladatosabb fárad- 
ságnak mutatkozott. 

És ezen a téren Nyáry az egész békepárt között a legkönnyebben megbuktat- 
ható egyéniség volt. 

Kinek az akkori ingerült, lázadt kedélyekről fogalma van, elképzelheti mily ked- 
vezőtlen terrénuma volt annak, ki nyíltan, határozottan kimondá: hogy ő Ausztriá- 
val a legjobb esetben is békülni akar, hogy Magyarországnak nemcsak békéjét, 
de nagyságát is látja abban, ha Ausztriától el nem szakad, hanem magát annak 
központjává teszi s a dinasztiát önhasznáért erőssé teszi. Ki megmondá: hogy 
Magyarország kompakt birodalommá teheti Ausztriát, s mint annak széke, magva, 
európai hatalmassággá emelkedhetik, míg ha elszakad, csak a másodrendű biro- 
dalmak közt foglalhat helyet. 


Ily elvekre azon időkben anatéma volt mondva. Ily elvekkel Nyárynak minden 
korábbi népszerűsége mellett sem lehetett megállani. 

A békepárt többi tagjai sokkal óvatosabbak voltak, minthogy elleneikkeli küz- 
dés közben megtámadható részeiket felfedjék, s ezért kisebb erejű, kevesebb 
népszerűségű, félénkebb egyéniségek több eredményre bírtak jutni, mint Nyáry 
roppant tekintélysúlya, bátorsága és erélye mellett. 

A nyílt elvküzdelem útján az egykor legnagyobb tekintély Batthyány Lajos is meg- 
bukott a kedélyek ingerültsége miatt, átellenben oly tehetség-, jellem- és tekintély- 
nélküli emberekkel, mint Madarász László. A debreceni pártok politikai küzdelmei 
között gyakran visszasóhajtottak utána. Már késő volt. Lamberg meggyilkoltatása 
után nem lehetett őt rávenni: hogy a kormány ügyeiben többé részt vegyen. 

Midőn a szerencsétlen esemény megtörtént, melynek kútfejét máig sem is- 
merni, az országgyűlés tagjai egy futárt küldöttek Batthyány Lajoshoz a 
gyászizenettel. 

A futár éppen a táborban találta Batthyányt, odamegy hozzá s elmondja neki: 
hogy Lamberg megüöletett. 


Batthyány magán kívül ugrott fel helyéről, megragadta a hírnök karját, s azt 
dühösen megrázva, kétségbeesett hangon kiálta rá: 
,Ah, önök orgyilkosok!" 


A hírnök kérdé: hogy kit értett a gróf, mind az ő, mind küldőinek keze tiszta e 
vértől. — Választ nem kapott. 

És azután még sok drága vér folyt, a híd, mely Lamberg vérét folyni látta, el- 
égett, s ha az ember az utcára kinéz, annyi fekete ruhába öltözött asszonyt lát, 
mintha valami nagy ragály ment volna keresztül az országon. 

(Komárom. A nemzetőrparancsnok és a poloskák. A felszedett híd. 
Majthényi. Legenda Mackról. Komárom veszélyei. Új várparancsnok iránti 
gondok. Ajánlat Meszlényire. Görgey és Guyon közti feszültség. Örömhír, 
amit Guyon nem köszön meg. Guyon Komáromba jutása. Lakoma az ágyúk 
torkában. A bennszülött) 

A hadi mozgalmak terén jelentékeny szerepet játszott ez időben Komárom. E 
várról mindenki tudja és hiszi: hogy természeti és megerősített helyzeténél fogva 
ostrommal bevehetetlen; annál érdekesebb leend megtudni: hogy mennyiszer 
állott e vár azon ponthoz közel: hogy a magyar forradalomra nézve veszve le- 
gyen, mégpedig a legegyszerűbb körülmények miatt, mely körülményeket a csá- 
száriak felhasználni nem tudtak, vagy nem akartak, vagy azokban ismét a leg- 
egyszerűbb emberek által meggátoltattak. 

A márciusi napok után annak garanciájául: hogy a magyar nemzet magát e 
várnak birtokában helyezé, két ezred nemzetőrség helyeztetett a vár 
pavillonjaiba. A nemzetőrök Duna-melléki városok érdemes polgárai voltak, akik a 
kényelmet nem utálják, s miután a fortifikáció felügyelői a vár építésekor sokkal 
több figyelmet fordítottak a sáncok erős külsejére, mint azoknak belső komfortjá- 
ra, elgondolható: hogy a nemzetőrök erre a nemére a dicsőségnek hamar ráun- 
tak. A nemzetőrök parancsnoka tehát egy reggel mérgesen felkerekedik s egész 

hadügyminiszternek 
, Nem lehet abban a várban lakni, hisz tele van az poloskákkal!" 


A császári várparancsnok azonban ezen már kétségessé lenni kezdő időkben, 
jónak látta a kivonult nemzetőrség után nyomban bezáratni a vár kapuit, s hogy 
azok újra megnyíltak a magyar kormány előtt, annak ismét nem ő az oka. 

A bennmaradt hét ezred gyalogsággal s kellő számban levő tüzérekkel véd- 
hette volna a várat elképzelhetlen időkig minden külmegtámadás ellen, azonban 
ezen bentlevő ezredek egyikéről nem volt egészen bizonyos: hogy ostrom eseté- 
ben nem fog-e éppen őellene fordulni. 

Szándéka volt tehát, ez ezredet lefegyverezni, vagy kicserélni s evégett 
odarendelé a Vilmos sorezredet, melynek szelleméről biztosabb volt. A kérdéses 
ezred már megérkezett Tatára, s éjjel észrevétlenül a várba lett volna bevonulan- 
dó, midőn hirtelen közönséges polgáremberek e szándékot észrevéve, Komá- 
romba sietnek a hajóhidak két helyen a révészek segélyével felszedetik, úgy hogy 
mire az ezred Szőnyre ért, az átjárást elzárva találta maga előtt s kénytelen volt 
odább vonulni. 

Ezen éjjel Komáromnak háromnegyed része leégett. 

A császári várparancsnok, e kísérlet nem sikerülte után, a magyar kormány ál- 
tal kényszeríttetett a parancsnokságot Majthényinak átadni, s a várat elhagyni. 
Ellent nem állhatott, mert tulajdon katonáiban nem lehetett bíznia. 

Mikor Majthényi átvette a várat, nem volt több diszpozíciója alatt nyolcszáz 
rendes katonánál, a többi kaszás népfölkelő és kétséges érzelmű tüzérek. 

A schwechati expedícióra ebből is elrendeltek tőle hatszáz sorkatonát, úgy- 
hogy Komárom vára ekkor csaknem üresen maradt. 

A bekövetkezett események után a kormány azzal a hittel távozott Debrecen- 
be: hogy Komáromot a legjobb védelmi karban hagyta háta mögött. 

Ellátta két évre való eleséggel, kifogyhatlan munícióval és kellő várőrséggel. 

Volt benne tizenegyezer honvéd, köztük a legjobb zászlóaljak, egypár sorez- 
red töredékei is, ott voltak a Hunyadi-huszárok, és a legjobb tüzérek. 

Ott volt Majthényi mint várparancsnok, kinek elég dimenziójú orra volt arra 
nézve: hogy az embernek bizalma legyen hozzá. Pedig Napóleon is igen sok 
hűséget tett fel a nagy orrú emberekről. 

Ott volt Mack, kinek szörnyű republikánizmusával Debrecenben a flamingók 
szokták ijeszgetni a girondistákat, kiről az a legenda cirkulált: miszerint egyszer 
ilyen szavakat mondott volna a kormánynak 

,Ha ti mindnyájan eláruljátok is a hazát, én mellette maradok, s ha nem lesz 
egyéb, meg lesznek Komáron ormai, oda kiállok, egyik kezemben a vörös zászló, 
másikban a kanóc, s ha nem lesz, aki azt védje többé, velem együtt mindenestül 
a levegőbe röpítem." 


Nehogy valakinek ok nélküli ijedséget okozzunk, előre megmondjuk: hogy e világ- 
romboló szándékát nem vitte végbe. 

Azután ott voltak Komárom körül a megúszhatlan vizek, a megmászhatlan 
sáncok, mikhez még csak közel sem lehet férni, s miknek védelmére több ágyú 
volt készen, mint szükséges. 

És végre az a hit: hogy Komárom bevehetetlen! 

Debrecenben tehát akármi iránt volt aggodalom, csak aziránt nem: hogy Ko- 
márommal mi fog történni. 

Annál váratlanabb meglepetés volt tehát, midőn alig két hónap múlva futárok 
érkeznek Debrecenbe egymás után, sürgetve a kormányt: hogyha még látni akar- 
ja Komáromot, siessen azt felszabadítani, mert az ottani állapotok a lehető leg- 
rosszabb karban vannak. 

Majthényi rendkívül elégedetlen helyzetével, kétségbe van esve: hogy ,a kor- 
mány maga elment s őt vetette oda áldozatul. Szerinte ,a várat két hétig sem 
lehet tartani". 

Mack elvesztette az eszét, semmi intézkedést nem tőn az ostromlók ellen, 
hagyta nyugodtan az ostrom battériákat felállítani, s egyszer elkezdett várfeladás- 
ról beszélni, amikor aztán tiszttársai elfogták és börtönre vetették. 

Ebből aztán cravaill lett, a tisztek egymás közt meghasonlottak, civakodtak, 
nincs, aki parancsolni tudjon nekik. 

Az ostromlók éjjel-nappal lövetik a várost, azon célból: hogy tán a lakosság 
majd feladja a várost, s akkor az újvár kezökben van. A lakosság már ki van szo- 
rítva a városból a temetőbe, a cigánymezőrfre, ott lakik a tél hidege közt kripták- 
ban, szellős sátorokban. Még tűri a nyomort, de ha soká tart, lehet hogy megunja. 
Egy hónap múlva pedig majd a Vág felől is lövethetik őket, s akkor éppen nem 
lesz hova menekülniök. A katonaság ahelyett: hogy a halomra rombolt várost 
védné, bevonult biztos sáncai közé, a tisztek vigadnak, bálokat rendeznek a ka- 
zamaták belsejében, míg a lakosok a bombák durrogásai közt remegve búnak 
meg felhányt töltések mögött. A közkatonákra semmi gond, semmi fegyelem. A 
kormány által felhalmozott élelmiszerek romlásnak indulva, a borok megecetesed- 
tek, a só fogytán van, a szalonna avas, két egész terem, minek liszttel kellene 
töltve lenni, korpával és fűrészporral van tele. Stb. Stb. Stb. 

Lehet: hogy a híreknek nagy részét a futárok készakarva túlzottan adták elő: 
hogy a kormányt siettessék operacióival; de célt értek vele. 

A kormány csakugyan komolyan megrettent a Komáromot fenyegető veszély- 
től; ,ha most, — úgymondának, — a császáriak bombák helyett szép szavakkal 
ostromolják Komáromot, hamarább beveszik, mint míg segítségére mehetnénk." 


És éppen akkor érkezik a hír: hogy az eszéki vár feladatott. 


Nugent tábornok egy ágyúlövés nélkül vette be azt. 


A példa megdöbbentő volt. Egy vár, hétezer főnyi őrséggel, négyszáz ágyúval, 
mindennel ellátva, a védelem legkisebb kísérlete nélkül feladatva a többi várak 
jövendőjére nem igen biztató kilátást nyújthatott. 

Komáromnak okvetlenül más várparancsnokot kellett adni, mégpedig határo- 
zott, megbízható és egyszersmind ahhoz értő embert. 

Ilyen egyéniség azonban nem sok volt a hadseregben, s aki volt, azt nem le- 
hetett onnan elmozdítani. 

Gondoltak Klapkára, Damjanichra, de az mindenik a maga helyén volt szüksé- 
ges. 

— Nevezzük ki Meszlényit! Szólt Jósika, az épen jelen van a várban. 

Meszlényi Kossuthné testvére volt. A bizottmányi tag azt hitte hogy ez ajánlat 
által Kossuthnak valami kedveset fog mondani. 

Azonban Kossuth büszkén utasította vissza az észrevett hízelgést. 

— Abba nem egyezem - szólt -, nem arra való ember. Az is sok, ami eddig rá 
van bízva. 

Ekkor jutott tudomására a kormánynak, és igen a propos a Görgey és Guyon 
közti feszültség. 

Ez a két katona engesztelhetlen haraggal viseltetett egymás iránt. 

De mint igazi katonák úgy el tudták az egymás közti differenciát titkolni, hogy 
az a közönségnek tudtára nem jött soha. 

Görgeynek Pozsonytóli visszavonulásakor Guyon Nagyszombatban a császá- 
riak által megtámadtatva, seregéből igen sokat vesztett, s csak a legnagyobb 

vitézség és lélekjelenlét által sikerült neki a vezényletre bízott jobbszárnyat meg- 
menthetni. 

E veszteség miatt a két vezér kölcsönösen egymást okozta, s mintha az ott el- 
esettek mindegyike testvére lett volna mindeniknek, oly keserűen gyűlölte érte 
egyik a másikat. 

De ez azért nem volt arra ok: hogy a katona kötelességét ne teljesítse. Azért 
Guyon Branyiszkónál éppúgy vívott és nyert csatát Görgey parancsából, mintha 
legjobb barátja lett volna. 

Ez a feszült viszony tehát éppen jókor jött a komáromi eseményekre nézve. 

Az ő kineveztetése által komáromi várparancsnokká a fenyegetett vár az 
elfoglalástul, Görgey pedig egy őt nem szerető alvezértül szabadulandott meg. 

Guyon maga a legnagyobb örömmel fogadta e kineveztetést, és ígérte, hogy 
nemcsak Komáromot meg fogja tartani, hanem legközelebb adandó alkalommal 
Budát lependi meg. 

A kormány hivatalos lapja sietett e kinevezést, mint örömhírt tudatni a közön- 
séggel." 

De Guyon nem köszönte meg az ilyen örömhíreket. 

Ez előleges jelentés által figyelmessé téve, a császáriak igen valószínűen oly 
szoros kordont huzandottak Komárom körül: hogy neki a várba bejutni csak élte 
és szabadsága kockáztatásával lehetett. 

Azonban amit zsurnalisztai kotnyelesség elrontott, azon Guyon sietsége által 
tudott segíteni, s mielőtt a hír, melynek pedig szárnyai szoktak lenni, elterjedhetett 
volna, útra kelt. — 

Hogy mint magányos ember indult volna el Komáromnak, azt a szeleskedést 
egy angolról, kivált Guyonról feltenni bajos volna. 


Előtte és mögötte egy eszkadron huszárság járt az utat recogniscirozva, ő 
maga középett négylovas parasztszekéren, pórruhában; lovai szerszáma úgy volt 
alkotva: hogy azt egy vágással el lehete szabadítani a szekértől s veszély eseté- 
ben lóháton nyargalni tova. 

Guyon minden baj nélkül eljutott Komáromba. Amik azután történtek Komá- 
romban, azok mind ismert dolgok, s nem tartoznak feladatom köréhez. 

Csupán egy anekdotát iktatok még ide: 

Mikor Guyon Komáromba ért, a tisztikart a legkedvezőtlenebb állapotban talál- 
ta. 


" Egy német brosúra e tréfát az ,Esti lapokra" fogja; az nem szólt róla semmit, 
hihetőleg, mint nem kormánylap, nem is levén értesülve az ily titokban végzett 
tények felől. Ugyanott Guyon Komáromba jutása is egészen más alakban van 
előadva, mint ahogy mi azt szemtanúk után leírtuk. Szerinte Guyon mint gyufás 
zsidó szökött be Komáromba Tolnán keresztül; az azonban tény: hogy a Vág 
felől érkezett oda egy csapat huszárság kíséretében, amely oldalról Komáromot 
a tavaszi árvizek miatt cernírozni nem lehetett, s eszerint semmi tortuosus 
maszkírozásra nem volt szüksége. 

Annyira tekintélyét vesztette az, a sok újonc, fegyelemhez nem szokott tiszt 
miatt: hogy mikor egy elfogott császári katonától kérdezték: , Sind Sie ein Offizer?" 
ez azt felelte rá egész lenézőleg: , Ja, und zwar ein — wirklicher." 

Guyonnak legelső gondja volt tehát, amint ideért, rendet hozni az újoncsere- 
gek közé, s egy alkalommal, tisztjei bátorságát valódi tűzoróbára teendő, az 
egész tisztikart meghítta magához ebédre. 

A Duna-parton voltak terítve a bankettasztalok, az ostromsáncokkal éppen át- 
ellenben. 

Két zenekar az asztalok mellett kétfelől az egész lakoma alatt játszotta a zajos 
magyar dalokat, a forradalmi seregek indulóit; ha egyik elhagyta, a másik kezdte 
rá. És átellenben az ostromsáncokból az egész lakoma folytán lövöldöztek a lak- 
mározókra az ostromlók. A harsogó zeneinzultáció felingerlék őket, s míg innen a 
poharak csengtek, túl a tarackok okádták a tüzet. 

Egy golyó sem talált oda... 

És ez időtől fogva, a tűzpróbán keresztülvitt komáromi tiszteket bátran lehete a 
forradalmi hadsereg legjobbjai közé számítani. 


Nevezetes még az: hogy Komárom város lövetését egy bennszülött intézte. 


Egy ingenieur-tiszt, ki ott született, ott nevelkedett fel. 

Háborúban nincsen atyafiság. 

Ő mondá: hogy a lakosokat kell kényszeríteni a város feladására, ő ismeri 
patriotáit, közöttük élt, tudja, hogy nem soká fogják magukat tartani. 

Amióta azonban nem látta őket, azok is megváltoztak, a város nem adta fel 
magát. 

(Debreceni pártcsaták) 

Eddig csak előőrsi csatáikban láttuk a pártokat, most következnek a deréküt- 
közetek. Csaták a kabinétben, titkos konferenciákban, nyílt parlamentben, csaták 
vezérek és tömegek között, zsurnalisztikai várostromok, politikai intrikák hadicse- 
lei, átellenes manőverek és eldöntő ütközetek. 

S ha szép egy ütközet: hol bátorság haditudománnyal párosulva küzd a vitatott 
csatatéren, hol mindenki megállja helyét, teljesíti a parancsszót, az ágyútelepek 
dolgoznak, a lovasság jobbra-balra cseleket vetve csapong, a gyalogtömegek 
szuronyt szegezve ostromolnak, a földalatti mínák pusztítva repülnek a levegőbe, 
mindenki küzd, ember ember ellen, csak a vezérek állnak még nyugodtan, hideg- 
vérrel intézve a csata folyamát. Végre azok is közbecsapnak, a sereg élére áll- 
nak, s jelenlétükkel új erőt adnak a harcok rohamának, — s mikor aztán az egyik 
vezér elesik, s esése láttán a sereg bomlásnak indul, elfut, vagy a győztesekhez 
pártol... miért ne volna ehhez hasonlóan szép látvány két elkészült, rendszerezett 
politikai párt stratégikus ütközete. 

Ott is bátorság, ott is taktika dolgozik, csakhogy az erőt nem a kar, hanem a 
lélek adja. A haditerv szerint mindenkinek ki van osztva szerepe, ki minő fegyver- 
nemben kitűnő, aszerint van elhelyezve. Bombák helyett argumentumok törnek 
rést az ellenfél várfalain, s az osztott csapások gyakran súlyosabbak, mint miket a 
kard éle adhat. Az egyik fél aztán csatát csatára veszt, vezérei elesnek, elfogat- 
nak, várait beveszik, ágyúit beszegezik, kiszorítják a határból, a másik fél már 
diadaléneket kezd hangoztatni, akkor veszi észre: hogy minden oldalról körül van 
fogva, s kénytelen magát megadni, s hadifoglyul elvitetni. 

Az egyik tábor balszárnyán állnak a valódi republikánusok, újonc, de mindenre 
kész csapat, mellyel szüntelen baja van a vezérnek, mindig rohamra akarnak 
menni, s rendesen túlhajtanak a vezényszón. 

A jobbszárnyat képezik az igazhívők, a mekkai szent csapat dandárai, kik a 
próféta nevére esküsznek, kik Allah kiáltással rohannak a harcba a gyaurok ellen. 

Középen állanak a fényes mamelukok, lengő flamingó tollakkal, kik a harcban 
senkinek sem adnak pardont. 

Maga az alvezér kis alacsony fekete ember, ki kongrév rakétákat s tüzes bíva- 
lyokat ereget az ellenfél táborára, oldalán egy zsebbeli kiadású kézi guillotine. 

A fővezér azonban a csatákban nem szokott részt venni, csak mikor már se- 
regét hanyatlani látja, akkor jelenik meg, s személyes küzdelme által mindenkor 
csodákat mível. 

A túlsó tábor ezalatt a csapatokat illetőleg kevésbé van rendezve, az egész 
úgyszólván csupa nemzetőrségből áll, kiket a félelem hozott a harcba, s kiket 
ugyanazon józan indulat el is visz onnan. Hanem a vezérek szerepei annál ügye- 
sebben vannak kiosztva. 

Az egyik alvezér Kovács Lajos, nevezetes stratégikus fő, különösen ügyes a 
legerősebb pozíciók megkerülésében, biztosan számít, és seregét sohasem teszi 
kockára. 

A másik, Kazinczy, római hős, ki födetlen mellel s rövid karddal áll ki a csatá- 
ba. Szüntelen a vezért keresi a csatában, s egyenesen szemben támadja meg. 

A fővezér, Nyáry, ez oldalon is ritkán vesz részt az ütközetben. Körülpáncéloz- 
va lévén, a rálőtt nyilak lepattognak róla, ezért sokszor még az önvédelmet is 
elmulasztja s a személyes közberontást addig halogatja, míg végképp elkésik 
vele. 

E csapatok mellett Besze János egymaga képviseli a masszív népfelkelést, a 
rendes csatában megvert ellenségre tömegestül rárohanó. 

Bezerédy István pedig mint parlamenter jár békíteni és csitítani az egymás el- 
len fegyverkezőket, — míg Szemere Bertalan, mint egykor Zápolya János a moh- 
ácsi ütközetet, tétlenül, felkészült erővel nézi a háborút, — nem hasonlótlan okok- 
ból, mint Zápolya János. 

Most emeljük ki az egyes kitűnőbb küzdőket. 

A republikánusok csatasorai közt látjuk Ujházyn kívül: Kállayt, Halászt. 

Mindkettő republikánizmusa inkább Kossuth, mint az osztrák dinasztia ellen 
volt fölfegyverezve. Attól tartottak: hogy Kossuth meg akarja magát királynak ko- 
ronáztatni. 

Voltak, kik szerették azt a hírt terjeszteni, mintha Kossuthot erre neje ösztö- 
nözné, de aminek bebizonyítására adataim nincsenek, sőt ellenkezőleg bizonyo- 
san tudom: hogy midőn a kormány hivatalos lapjában egy nemhivatalos cikk ezen 
tárgyat előhozta s határozottan állítá: miszerint Kossuth e dicsőséget nem 
ambiálja, sőt vágyódik azon idő után, midőn a közhonpolgárok sorába visszalép- 
het, e nyilatkozatot Kossuth igen jó néven vette, a republikánusok pedig egy 
ellenök intézett lefegyverző csapást véltek alatta rejleni. 

Ezen az oldalon még Irányin kívül alig van megemlítendő egyéniség. De hi- 
szen ennek nem is volt egyes küzdőkre szüksége, mellette volt a majoritás töme- 
ge, vele volt vezére ellenállhatlan szónoklata. 

Ha Kossuth felállt, utána nem volt szükség senkinek beszélni, a tömeg el volt 
ragadtatva a szónoklat bűvereje által, s nem volt türelme azután senkit kihallgatni, 
beszélt légyen mellette, vagy ellene. Kossuth szónoklata valóságos szellemi ter- 
rorizmus volt, nem ölte meg ellenét, de semmivé tette. 

Egy követet egykor úgy hallottam nyilatkozni: ,ha Kossuth azt mondaná: hogy 
föltétlen vessük magunkat Ausztria alá, még akkor sem mernék ellene szólani, 
még akkor is meghajtanám magamat előtte." — Pedig aki ezt mondta, republiká- 
nus volt. 

A túlsó párton sokkal több, sokkal nevezetesebb egyéniségeket lehete találni. 

Ott volt Kemény, diplomáciai ismeretekben, helyes fölfogásban, mindenoldalú 
státustani képzettségben páratlan egyéniség. Országgyűlésen rendesen hallga- 
tag, de konferenciákon lelke, irányadója az értekezletnek. 

Tóth Lőrinc, szisztematikus, tudományosan képzett lélek. 

Farkas Károly, irataiban egy ifjú lelkesedése, jellemében egy férfi higgadtsága, 
országgyűlésen és literatúrában egyaránt tényező erő. 

Almássy Pal, — az országgyűlés elnöke, kit e párthoz tartozása miatt többször 
készültek Madarász Józseffel helyettesíteni. 

Pálffy János, — majd legerősebb, majd leggyöngébb oldala a pártnak, melyhez 
tartozott. Ő támadta meg legelőször Madarászt, a Debrecenbe jövetel legelső 
napjaiban egy hírlapi nyilatkozatot bocsátva közre, melyben Madarász jelenlétét a 
kormányon kalamitásnak mondá, és ugyanő nyújtotta neki kezét, midőn már 
elesőfélben volt, Kossuthnak egy hatásos beszéde következtében. Másnap ismét 
ellene fordult. 

Bartal György, a párt rendes indítványtevője, ügyes formulázó, a jobb szóno- 
kok egyike. 

Kubinyi Ferenc, tekintély, jóakarat, és hazafiság dolgában a legelsők közé 
számítandó. A gyémántpörben leglényegesebb tényező. 

Idetartoznak még Szunyoghy, Recsky, Gorove, a Zeykek, Lónyayak, Bethlen, 
— Mészáros és Tatay kormánytagok és mások többen, kik mind nagy szónokok, 
vagy alapos státusférfiak, vagy legalább becsületes honfiak voltak, és akik mind- 
össze nem voltak annyi hatással a kormányra, a népre, és az országgyűlésre, 
mint Kossuth egymaga. 

E két tábor mellett ágyútelepekül vannak felállítva egyfelől a Marczius, másfelől 
az Esti Lapok, mindkettő egymással egyenlő erejű artilleriából szerkesztve. Az 
elsőbbi mellett küzdenek még a munkások újságának faágyúi, melyeket azon 
rossz szokásuk miatt: hogy a töltés mindég a gyújtólyukon jön ki s a golyó benn- 
marad, maga a vezér beszegeztet, s végre egy rettenetes bombavető üst , Debre- 
ceni lapok" neve alatt, mely szazhatvan fontos vicceket hajigál, de csak egy 
irányban s a tizedik lövésre szétszakad s valamennyi kanonérját mind agyonüti. 

Madarász volt a leghatározottabb ember a magyar publicisták között. 

Ő tudott magának legtöbb befolyást szerezni a kormányon, ő kerítette a hata- 
lom legtöbb eszközeit kezéhez, az ő pártja volt a legtevékenyebb. 

Ha politikai ellenfelei magány jelleméhez nem találnak utat, meg nem buktat- 
hatják. 

És e hatalmat nem elveinek köszönheti. 

Mik voltak azok? 

Ferde másolatai Robespierre terrorizmusának, eszmék, miktől irtózott minden- 
ki, kivéve azokat, akik kinevették, idétlenül született óriások, gyámoltalan képte- 
lenségek. 

Eszméinek népszerűtlenségét eléggé jellemzi azon mondata, mit egyszer az 
Egyenlőségi klub gyűlésén kiszalaszta száján: ,Inkább akarok szabad szláv lenni, 

mint rabszolga magyar." Leghőbb báratai is azt felelték rá: ,idvezült sem akarok 
lenni, hacsak nem magyar!" 

És ellenfeleinek, kik ellenkezőleg, Magyarország boldogságát, nagyságát elé- 
be helyezék a reszpublika eszméjének, kik ennélfogva a legnépszerűbb eszme 
mellett küzdöttek, sohasem volt annyi hatása, mint neki. 

Ennek igen egyszerű magyarázata az: hogy Kossuthot sokkal jobban iparko- 
dott magának Madarász megnyerni, mint a girondisták. 

És amelyik párt mellett Kossuth neve állt, az hihette: hogy győzött. 

Pedig a girondisták is megnyerhették volna Kossuthot. Énnek a mindenesetre 
nagy embernek különös gyöngéje volt az: hogy igen szerette a hízelkedőket. Ez 
ajánlólevél mellett nemcsak a legsilányabb kalandorok találtak hozzá bejárást, 
hanem maguk azok, kik régi ellenei voltak, mint éppen Madarász maga, míg el- 
lenkezőleg a kíméletlen igazmondásért képes volt legkedvesebb embereit is el- 
utasítani magától, mint Rákóczyval tevé, ki amellett: hogy közel rokona s egyike a 
legtisztább karaktereknek volt, egyetlen egyedül értett az egész környezetben az 
adminisztrációhoz. 

A békepártiak azonban Kossuthot megnyerni sohasem voltak elég gyöngék, 
megbuktatni sohasem elég erősek. Amahhoz hízelgés, emehhez szenvedély 
kellett volna, s ők e tulajdonok egyikével sem bírtak. 

Ügyfeleik nagyobb része azon emberekből állott, kiknek gondolkodásmódját 
az instans periculum izgatta, kik féltek ugyan herceg Windischgraetztől, de még- 
sem annyira, mint Kossuthtól, mert ez közelebb volt, kik ha Kossuth kihúzta a 
lábát Debrecenből, tüstént mertek ellene szólni és tenni, de ha visszajött, újra 
elhallgattak. 

Egy esetet mondok el rá. 

A követek kizáratása felett hozott törvény után többen érkeztek meg Debre- 
cenbe a távollevő képviselők közül, kiket nagyobb részint visszaszedegetett az 
országgyűlés. Ezeknek igazolásaik annyira átláttaták a követekkel ama törvény- 
cikk képtelen volták, miszerint egyike azoknak, kik e törvénycikket indítványba 
hozták, mellette agitáltak, Kossuth leghőbb pártolója, e törvénycikk cassaltatását 
indítványozá. Másnap megjön Kossuth a táborból, meghallja a történteket, korán 
reggel hét órára összehívatja az országgyűlést, s ott úgy leszidja őket, mint egy 
oktató rakoncátlan tanítványait a purifikált követek miatt... Egyetlen hang nem 
mert felszólalni. Pedig előtte való nap még a törvény megsemmisítését 
índítványozták. 

Madarász ezalatt iparkodott mindazon embereket, kik a közvéleményre hatás- 
sal voltak, magának megnyerni. A merészebb publicistákat, a legvöröstollasabb 
agitátorokat, a legügyesebb zsurnalisztákat, s.a.t. A mód igen egyszerű volt. Ki- 
nevezte őket előkelő hivatalokba. Ahhoz a kis hivatalos hatáskörhöz, ami az övé 
volt, hatvanhárom hivatalnokot teremte, kik egyenesen csak az ő bürójához tar- 
toztak. Míg Nyáry egyetlenegy hivatalnok nélkül végezte teendőit. 

Ily eszközökkel Madarász oly erős állást tudott magának a kormányon biztosí- 
tani; hogy onnan csupán saját gondatlan elbizakodottsága buktathatá le. 

Hiszen nem ő volt az első országos hivatalnok, ki tulajdon maga felé húzott 
csatornát az ország kincseiből, csakhogy azok sokkal ügyesebben tudták azt 
elintézni, s nem szolgáltattak önmaguk ellen fegyvert elleneik kezébe. 

De kezdjük az elején. 

Egy napon Madarász indítványba hozta: hogy az ország kincstárához tartozó 
haszonvehetlen ezüstneműket adják át a pénzügyi főnöknek beolvasztás s pénz- 
zé veretés végett. 

Az indítvány semmi gyanút sem gerjesztett, s ennélfogva ellenállásra nem ta- 
lált. 

Kovács Lajos azonban, ezen nyugtalan fő, — ki, akit egyszer megfogott, azt 
többet el nem ereszti, — utánajárt: hogy a beolvasztandó ezüstneműek gróf Zichy 
Ödön lefoglalt ingóságaihoz tartoznak. 

Nehány nap múlva pedig hirdeti Madarász egy kis falragaszban: hogy Zichy 
Ödön ékszerei árvereltetni fognak. 

Kovács kérdést tett e tárgy iránt, mire Madarász azt válaszolta: hogy csak az 
el nem tartható tárgyak adatnak el. 

Kovács és Kazinczy az országgyűlésen ellene mondtak ez eljárásnak, a kér- 
dés heves debatte-okra vezetett. A zsurnalisztika átvette a kérdést, Madarászt 
keményen megtámadták s átalkodottan nem akartak felhagyni e tárgy vitatásával. 

Végre kimondák gyanújokat: hogy a kérdéses kincsek kezelése nem ment 
tiszta úton, és követelték: hogy világosítsa fel a rendőrfőnök, mint jutottak a pénz- 
ügyminisztérium kezelése alól az ő kezeibe a nem odatartozó tárgyak. 

A kérdés mindig botrányosabb kezdett lenni. Az országgyűlésen oly szavakat 
lehetett hallani, mik a kormányt a legvilágosabban kompromittálták. Madarász 
addig beszélt Kossuthnak: hogy itt a kormánytestület és maga Kossuth van meg- 
bántva, míg az elnök csakugyan rávette magát: hogy személyesen jelenend meg 
a csatatéren a nem neki vetett kesztyűt felveendő. 

Már előtte való nap beszélték: hogy holnap Kossuth személyesen támadandja 
meg az Esti Lapok íróit az országgyűlésen. 

A tárgy rendkívül új volt. Sohasem hallotta azt még senki: hogy az ország 
kormányzója a képviselőházban zsurnálcikkek ellen tartson beszédet, s hihetőleg 
ezután sem fogja hallani. Miután az e tárgybani ügyködések egyedül az esküdt- 
székek elébe tartoznak. 

A félve várt nap megjelent. Haragosan jelent meg Kossuth is, s tartott egy be- 
szédet az illetőknek, amiről a Marczius úgy ítél: hogy az olyan volt, mint mikor 
valakit vizes lepedőbe beletakargatnak, s aztán egy doszkával jól végigpáholnak. 

, Amit e zsurnaliszták elkövetnek, az irtózatos, az borzasztó!" 

Ezen szavakat mondá a kormányzó. Az emberek reszkettek körös-körül. 

A karzat alatti szegletből egy jóváhagyó kiáltás hallatszott: 

, Úgy van! az Esti Lapok." 

Madarász egyik hivatalnoka volt a klakőr, egy kis tömpe ember, ki elmélyedve 
titkos örömében, nem vevé észre; hogy háta mögüött az Esti Lapok és a Marczius 

szerkesztői állnak, a legbékésebb szomszédságban, kik közül az előbbi, amint 
széles tenyerét az előtte applaudáló fejére tette, az ijedten rátekintve, hirtelen úgy 
vélte magát kiigazíthatni: 

,Akarám mondani; a Marczius." 

Ekkor meg természetesen a Márczius szerkesztője fogta körmei közé. 

Kossuth elhatároztatni kívánta: hogy az Esti Lapok ellen sajtóper indíttassék. 
Az országgyűlés beleegyezett. 

A girondisták tábora csüggedten takarodott el a vesztett csatatérről. Csak Nyá- 
ry nem csüggedt. 

,Most van kezetekben minden, úgy monda, el ne eresszétek." 

A magyar sajtótörvények egyik cikkében ez áll: 

, Ha valaki közhivatalnokot hivatalát érdekelve vádol, annak bebizonyítása 
megengedtetik." 

A perbe fogandó zsurnaliszták tehát követelték: hogy nekik vádjaikat bebizo- 
nyítani megengedtessék. 

E kérdés a honvédelmi bizottmány elé került. Nyáry nem volt jelen. Madarász 
ellenzé. Kossuth egészen preokkupálva volt. Ekkor egy eddig ismeretlen lovag 
lépett elő: Duschek, a pénzügyi főnök. 

, A rendőrfőnök ellen emelt vádak igazak — monda szemtűl szemben -, a bizo- 
nyítványokat én magam szolgáltattam nekik." 

Madarász elsápadt. ,De kérem, édes barátom!" — szólt zavarodva Kossuthhoz. 

Kossuth azonban egész hidegen fölkelt mellőle, s visszautasító hangon mon- 
da neki: 

, Úgy vizsgálatot fogok ön ellen rendelni." 

Kossuth sohasem bocsáthatta meg azt Madarásznak: hogy ily igaztalan ügy- 
ben tette ki magát érte. 

S ekkor volt azon időpont: hogy a békepártiak Kossuthot megnyerhették volna 
maguknak, anélkül, hogy elveik végcélját elveszítsék. 

Mit Nyáry nem tudott vagy nem akart megtenni, azt ugyanazon párt későbbi 
főnöke, Szemere elérte. Kossuthot megnyeré, hanem a régi sibbolet elveszett, és 
azután elveszett a haza. 

(A pártok egyezkedése) 

Madarász hanyatlása már előrelátható volt. A párt legerősebb küzdőjének bu- 
kása elkerülhetlen volt, nem elvek, nem politikai balfogások, hanem kisszerű ke- 
zelési bűnök miatt. 

A hozzá csatlakozó pártok méltán tartottak tőle: hogy amennyire protezsálták 
Madarászt, annyira veszteni fognak népszerűségükből, — a közönség, bár igaz- 
ságtalanul a politikai pártfeleket komplikált bűntársaknak fogja tartani, a rágalom- 
nak a legkedvezőbb terrénuma nyílik ellenük, a skandalum napról napra öregbül 
és nyilvánosodik. A vizsgálatok megkezdése óta a Nyáry-Kovács-Kazinczy párt 
roppant majoritása növekedett az országgyűlésen, pisszegés, gúnykacaj és in- 
dignáció minden hangjai fogadják azokat, akik egy hónap előtt csak tapsokat arat- 
tak, míg kiknek szavait azelőtt nem is hallgaták, azoknak beszédét, most éljenzés 
fogadja, kíséri. 

A Kossuth párt legerősebb szónokai, mint Szacsvay, föltámadtak az egykori 
kegyenc (Madarász) ellen, s a másik párt konferenciáit kezdték látogatni. 

Besze vehemens népszónoklatával elförmedten zúdult ellene, maga Irányi, a 
miniszternek személyes barátja, visszavonta kezét az elesőtől ezen szavakra 
fakadva: 

, Azért nem szűnök meg áldozni azon oltár előtt, amelynek papjai közt egy tisz- 
tázatlannak találtatott." 

S végre Kossuth maga megtiltá: hogy valaki őelőtte Madarász nevét kimondja. 

A békepárt e parlamenti csaták után a diadal tetőpontján látszott állani, ő volt a 
nap arszlánja, mindenki hozzá akart tartozni, a másik párt elolvadt, elenyészett, 
megtagadtatott saját ügyfelei által, tagjai elismerék: hogy elveik alig különböznek 
a békepártiakétól. 

Előre látható volt: hogy a Madarász-párt imposszibilissé léte után maga Kos- 
suth a másik párthoz fog csatlakozni. 

Csak az maradt kérdés: hogy melyik fog ezen esetben elvein módosítani: Kos- 
suth-e vagy a békepártiak. 

A vöröstoll-párt igen jól látta előre a bekövetkező fordulatot, Kossuth rájok 
nézve elveszett s a békepártra nézve meg volt nyerve. 

A meglepetés első perceiben azon eszméhez folyamodtak: hogy elveiket a 
békepártéival kiegyenlítsék. 

A kísérlet azonban az első pontnál hajótörést szenvedett. Mindkét párt 
elfogadá: hogy a háborúnak egy előnyöket nyújtó békekötés által véget kell vetni. 

Csak az az egy különbség maradt közöttük: hogy az egyik párt a dinasztiával, 
a másik a nemzetiségekkel akart alkudozni. 

És ezen pontban minden, a két párt között fennforgott differenciák ki vannak 
fejezve. 

Amannak a még csak ábrándokban született világszabadság, emennek Ma- 
gyarország ezredéves élete volt végcélja. 


Amaz kész lett volna nemzetiségi koncessziókban önnemzetiségét semmivé 
tenni, csakhogy a királyság nevét letörölhesse róla. 

Emez alávetette volna magát inkább a dinasztiának, minthogy nemzetisége 
féltett kincsét szomszédjaival és zsellérjeivel megossza. 

Amaz kész lett volna Magyarországot számtalan apró kis részekre széthullva 
látni, csakhogy azokból mindmegannyi apró kis reszpublikákat csinálhasson. 

Emez kész lett volna Magyarországot a legszorosabb kapcsokkal Ausztriához 
kötve látni, hogy erős, nagy és boldog birodalmat teremtsen belőle. 

Mindkét pártnak különös gyarlósága volt az: hogy céljai elérésének semmi 
egyéb akadályait nem látta, mint az ellenpárt törekvéseit, s azt hivé: hogy ha azt 
megbuktatá, győzött. 

Holott egyfelől a békepártnak az ausztriai kormánnyal, a forradalmi pártnak 
pedig a küldinasztiákéval lett volna szükség magát érintkezésbe tenni. 

Ezek elmulasztásával az egész politikai harc, csak egy vármegyei pártküzde- 
lem volt, mely mindkét részről csak félszeg győzelmeket eredményezett. 

Mikor a békepárt győzött, nem volt kivel alkudnia, Ausztria mit sem tudott arról: 
hogy vele egyezkedni akarnak, elveiket, törekvéseiket nem ismerte, máig sem 
ismeri. 

S mikor ismét a forradalmi párt győzött, a külbirodalmak még csak annyi korre- 
lációban sem voltak vele, hogy egyetlen tiltakozást intéztek volna Oroszország 
intervenciója ellen. 

De nemcsak az: hogy a forradalmi párt a külföldön nem iparkodott magának 
szövetségeseket keresni, sőt megfoghatatlan közömbösséggel tökéletesen igno- 
rálni látszott minden külföldi viszonyokat. 

Hihetlennek fog látszani azon állításom: miszerint az egész debreceni szezon 
alatt egyetlen egy külföldi lap nem került a közönség elé. A lapok semmi külföldi 
híreket nem közlöttek, egyedül Hajniknak jártak Augsburger Allgemeine Zeitung- 
jai, s azokat Madarász lefoglaltatta, s még a hivatalos Közlöny szerkesztőjének 
sem engedte át olvasni. 

De nemcsak a közönség, hanem maga a kormány sem tudott semmit azokról, 
amik odakünn történnek, úgy hogy Kossuth bátran beszélhetett az országgyűlé- 
sen a veronai kongresszusról anélkül: hogy valaki tudhatta volna: hogy olyan 
kongresszus nem egzisztál. Lehet: hogy ővele is elhitette valaki. 

Ami Debrecenen kívül történt, az holt történet volt a magyar politikusokra néz- 
ve. 

Jöttek ugyan, de nagyon néha, tudósítások a párizsi és londoni követektől, de 
azok nem adtak okot arra: hogy a külföld segélyét várni lehessen. Mindnyájan azt 
bizonyíták: hogy a külbirodalmak kormányai igen okos népnek tartják a magyart, 
amiért nem engedte magát hadi successusoktól odaragadtatni: hogy valami 

kompromittáló politikai lépést tegyen, reszpublikát, vagy déchéance-ot proklamál- 
jon. Ebből érthetett, aki akart. 

De nem akart senki. 

Mikor Irinyi megjött Párizsból, megtudva azt, hogy az általa hozott tudósítások 
nem kedvezők a forradalom végcéljaira, két hétig a kormány maga elé sem bo- 
csátotta, s azután sem ügyelt semmit komoly figyelmeztetéseire. 

Az országgyűlési pártok minden küzdelmeiket egymás elleni csatákra veszte- 
gették, minden coup déétat, mely a haza sorsán nagyokat változtatott, nem státus- 
férfiúi kombinációk, hanem pártvezéri intrikák következtében történt. 

Ez volt az országgyűlési pártok általános bűne. 

Nem a harcos ellenség ellen küzdtek, hanem ellenpártjaik ellen, nem a hazát 
védték, hanem felekezeteiket. 

(Agitációk az országgyűlés feloszlatására. Katonák ellenszenve a politikai 
férfiak iránt. Egyik párt izgatásai a másik ellen a hadsereg közt. Kossuth 
levele a békepárt ellen. Klapka levele mellette. Ennek eredménye. Nyáry el- 
leni ingerültség. Nyáry politikai jelszava) 

Ez ideig a pártok küzdelme semmi extenzivitással nem bírtak. A nép, a kato- 
naság nem tudott rólok semmit. Kossuth és a generálisokon kívül senkinek sem 
volt neves tekintélye Magyarországon, a legelső debreceni pártfőnökök Magyar- 
országon alig voltak emlegetett emberek. 

Kossuth december végén kívánta: hogy az országgyűlés együtt maradjon és 
az követte őt Debrecenbe; három hónap múlva, ha prorogálni akarta volna, 
szétoszlandott anélkül: hogy zúgolódott volna. 

Vérmesebb barátai nem egyszer biztaták e coup détat-ra, egy időben a Mada- 
rász-kIlikk két hírlapban kemény, kíméletlen megtámadást intézett a képviselőtes- 
tület ellen, melyben annak feloszlatására agitáltak; e megtámadás következtében 
az egész testület mint egy ember gerjedt fel a megtámadók ellen, s a legközeleb- 
bi ülésben a hegypártiak e merénylet miatt elannyira semmivé lőnek téve: hogy az 
egész ülés folytán egyetlen védő szó nem emelkedett mellettük, kivéve egy elnöki 
rendreutasítást inparlamentáris kifejezések ellen, midőn Besze János a cikkíró 
képviselőt palam et publice , gazembernek" nevezte. Ennyire ment a visszahatás. 
Sőt maga Szacsvay, egyike a legdecidáltabb forradalmi jellemeknek, még azontúl 
egy kissé egzaltált idióta is, kiről mindenki azt hitte, midőn a szószékre ment: 
hogy megtámadott pártfeleit oltalmazni fogja, ahelyett ellenük fordult s egy le- 
mennydörgő beszédet tartott hozzájuk, melynek következtében a hongyűlés a 
feloszlatást indítványozó tagok ellen megvetést" szavazott. 

De mindez nem így ütött volna ki, ha az indítványt Kossuth teendé. 

Ha Madarász szenvedélyes, inzultáló hangja, gyanús céljai helyett Kossuth 
rábeszélő, engesztelő és felbuzdító szavai, az ő meglepő szofisztikája, lekötelező 
modora, gyanút nem gerjesztő egyénisége kívánta volna ezt az áldozatot a képvi- 
selőháztól. Mint áldozatot megteendé, amit, mint fenyítést , negvetéssel" utasított 
el magától. 

De Kossuthnak nem lehetett az országgyűlést eloszlatni, az ő hatalmának bá- 
Zisa volt az — a hadvezérek ellenében. Ha Kossuth maga is hadvezér lett volna, 
az országgyűlést, mikor az terveinek útjában kezdett lenni, nélkülözheté, de így 
önhatalma körét szűkítette volna meg általa. Ha bízni tudott volna hadvezéreiben, 
ismét nélkülözhette volna az országgyűlést, de vetélytársait látta bennök nőni, s 
ezért szüksége volt egy konstituált hatalomra, mely a hadseregnek, s melynek 
viszont ő, imponált. 

A magyar hadsereg ekkor kezdte el offenzív operációit. Együtt voltak a hadve- 
zérek, együtt a katonai intelligencia, az országgyűlési pártok látták: hogy itt az idő 
maguknak a katonaság szellemében pártolást keresni. 

Kossuth személyesen elment a főhadiszállásra. 

Azonban itt nem találta magát tehetségeinek otthonos terrénumán. 

A tömegek ugyan éljenezték mindenütt, a közkatona bámulta, dicsőítette, de a 
tisztek között valami idegenkedés mutatkozott nemcsak őiránta, hanem az egész 
politikai adminisztráció, az egész kormányzat iránt. 

Mintha nehezteltek volna azért: hogy emberek, kik a harc fáradalmaiban velök 
együtt részt nem vesznek, osztoznak a kivívott dicsőségben, hogy valaki, aki s0- 
ha nyílt csatát nem vezetett, nagyobb lehet, mint a legnagyobb hadvezér. 

Kossuth iránt ugyan nem voltak gyöngédtelenek soha. Maga Görgey egész fi- 
gyelemmel hallgatta végig az általa készített haditerveket, egy szót sem szólt 
ellenök és egy szót sem teljesített belőlök. Hanem környezetével annál inkább 
éreztették azt a szupremáciát, mire egy érdemkoszorús hős, ki akkor jön a csatá- 
ból, jogosítva érzi magát kaputos ember ellenében, kinek tintánál egyéb vér nem 
mocskította be kezét. 

Kossuth észrevette környezete lenézetését, s azután kísérőit katonai rangra 
emelte; — akkor még jobban lenézték őket. 

A tömegek, a közkatonák között politikai pártoskodások magvait hinteni el na- 
gyon rossz szolgálat lett volna a hadi fegyelemre nézve, s így Kossuthnak nem 
maradt más választása, mint vagy elvárni, míg valamely győztes hadvezér egy 
elhatározó ütközet után a diadalittas sereg élén magát kikiáltatja diktátornak, vagy 
visszavenni tekintélyes szerepét a parlamentben s egy politikai előrevágással 
útját metszeni minden új tekintély hatalomra vergődésének. 

Mielőtt vagy az egyikre vagy a másikra elhatározta volna magát, környezete 
még egy kísérletet tőn, melynek hogy Kossuth tudója, vagy éppen helyeslője lett 
volna, azt nem állítom, sőt valóbbszínűnek tartom: hogy az egész intrika az akkor 
legnépszerűtlenebbé vált Madarász-párttól származott, mellyel azóta: hogy privát 
jellemtelenségek sültek ki rájok, Kossuth semmi korrelációban sem látszott állani. 

Ez a párt a parlamenti bukása után elég észrevehetőleg iparkodott magának a 
hadseregben adherenciát keresni. 

A békepártiak elég jókor figyelmeztetve lőnek e manőverre, azonban minden 
védelmük abból állt: hogy Hajnik Pált, egy igen ajánlatos jellemmel, ismeretekkel, 
műveltséggel és mindennel a világon — a rábeszélő tehetséget kivéve — kitűnő 
egyéniséget elküldék a hadseregbe. Útközben Hajnik feldült, kitörte a lábát, erről 
persze küldői nem tehettek, s nem is küldtek helyette mást. 

A flamingó-párt működései azonban csakhamar megtermették gyümölcseiket. 

Egy napon Kossuth Jászberényből egy levelet írt Nyáryhoz, ki akkor helyettes 
elnök volt a honvédelmi bizottmányban, melynek tartalma ez volt: 

,Kapka tábornok maga és törzstisztei nevében kinyilatkoztatta a kormányelnök 
előtt afölötti aggodalmát: miszerint azt hallotta beszélni: hogy az országgyűlésben 
egy párt kapott többségre, melynek célja egy szégyenletes békekötést hozni létre 
a hadsereg elárulásával: hogy a pártnak idevonatkozó elvei meg vannak írva az 

, Esti Lapokban", mire nézve klapka határozottan kinyilatkoztatta: hogy ezen eset- 
ben mind ő, mind egész táborkara készebb rögtön letenni a kardot, mint még egy 
csatát kivíni többet. Gondolja meg a kormány az ebből támadható veszélyt s tilta- 
kozzék e párt működései s lapjában közlött botrányos nyilatkozatai ellen saját 
hivatalos orgánumában — minél elébb." 

E levél tartalmát tudatta Nyáry pártfeleivel. 

Az érintett lapok szerkesztője rögtön megküldé Klapkának minden az ideig 
megjelent lapjainak egy példányát, egy levél kíséretében, melyben felszólítá a 
tábornokot: hogy szíveskedjék átolvasni, vagy ha rá nem ér, ahhoz értő emberrel 
átolvastatni ez iratokat, s azok szerint ítélje meg: ha van-e oka ezek miatt kardját 
letenni; egyúttal nevezze meg azt, ki e lapok ellen agitál, hogy attól férfiak közt 
szokásos elégtételt kérhessen. 

Harmadnapra megérkezett Klapka válasza a szerkesztőhöz. A levél rögtön 
közöltetett egy rendkívüli lapban. 

Ez volt a békepárt elveinek kulminációja. 

Már maga a stíl, melyben a levél fogalmazva volt, mindenkit meglepett, az a fi- 
nomság, udvariasság, korszerű míveltség, szerény elismerése az örvendetes 
csalatkozásnak, az a barátságos engesztelés jóakaratú tévedés után egy katoná- 
tól, kit mindenki hősnek, lovagnak ismert, mindez szinte meglepte az olvasót, 
undelicat hírlapi civakodások közepett ily hangokhoz nem szokottat. 

Elmondá a tábornok: ,hogy ő a sajtó hatalmát mily tiszteletben tartja s kívánja 
tartatni, — mily örömére szolgál a küldött lapok elolvasása után azon meggyőző- 
désre juthatnia: miszerint azok éppen a hadsereg érdekében vannak szerkesztve, 
és egészen másképpen, mint azt őneki mások azelőtt mondák. Egyébiránt az ő e 
tárgytani felszólalása csak úgy beszéd közben jött elő. Stb. Stb." 

E levél nagy szenzációt csinált a kabinetben. Belőle kitűnt: hogy a legjobb ka- 
tonák nem látnak semmi kárhozatosat abban, amire a békepárt törekszik, sőt 
mindazt a hadsereg érdekében történteknek nyilvánítják; — kitűnt: hogy járnak a 
hadsereg közt emisszáriusok, kik a katonákat az országgyűlési pártok ellen izgat- 
ják, és végre kitűnt az: hogy Kossuth csakugyan decidált ellensége a békepárt 
törekvéseinek. 

Kossuth környezetét e levél a végső elkeseredésre látszott vinni. Kompromit- 
tálva a katonák előtt, nyílt térre szorítva pártelleneikkel szemben, legérzékenyeb- 
bek voltak Nyáry iránt, ki fegyvert szolgáltatott ellenük, ki Kossuthnak mindig nyílt 
oppozíciója s mégis kormánytársa volt, kit ők úton-útfélen , hazaárulónak" nevez- 
tek, és akiről azt senki el nem hitte, és akire ők azt be nem tudták bizonyítani. 

— Első a haza, azután a pártérdek! — mondá Nyáry barátainak és elleneinek. 
Egyik sem hallgatott rá. , Szabadítsuk meg a hazát, azután legyünk ellenségek" — 
volt az ő jelszava. Természetes: hogy el kellett buknia. Imposszibilissé vált nem- 
sokára mindkét pártra nézve. Azok még aztán sokat küzdöttek egymással, — hol 
az egyik: hol a másik győzött, — hanem a hazából csakugyan egyik sem csinált 
semmit. 

(A hónapok 313-ik napjai. Batthyány Lajos István herceggel. lIjesztgetés a 
déchéance-:szal. Mészáros levele h. Windischgraetzhez. Kriegsminister der 
Rebellen. A , Kőniglicher?" szó. Kossuth legelőször kisebbségben marad a 
kormányon. Apellál az országgyűlésre. A győzelmek kárai. A békepárt szét- 
bomlik. Kossuth beszéde április 13-ikán a titkos ülésben. Fény és árnyolda- 
lai. Ironikus izenet a seregből az országgyűléshez egy győzelem után. Vero- 
nai kongresszus. Nyáry beszéde. Elfogott levelek az orosz konzultól. Ezek 
feletti viták. Európai háború híre. Kilátás polgárháborúra. Pázmándy emlé- 
kezetes szavai) 

A hónapok tizenharmadik napját mindig ominózus napnak tartottam. 

1847. november 13-kán választatott el István herceg nádornak. 

Ekkor kérdezé a nála tisztelkedő Batthyány Lajostól: ,mint állanak az actiák a 
jövő országgyűlésre?" 

,Megverjük a pecsovicsokat, fenséges uram, hogy csak úgy zúg!" felelte rá a 
státusférfi. 

1848. március 13-kán ütött ki a bécsi forradalom. 

1848. szeptember 13-kán bukott meg Batthyány Lajos a parlament előtt a sor- 
katonák átléphetése kérdésében Kossuth és Madarásszal szemben. 

1849. augusztus 13-kán rakta le a fegyvereit Görgey az oroszok előtt. 

És ugyanazon év április 13-kán határozták el a magyar képviselők titkos ülés- 
ben a függetlenség kimondását. 

Miért akkor, miért nem elébb, miért nem utóbb? miért Debrecenben, miért nem 
Pesten? és egyátaljában mi okból, mi célból, mi szükségből? E kérdésekre 
eddigelő nem felelt meg senki. 

Elmondom, amit e tárgyról tudok. Minden körülményeit én sem ismerem, amit 
itt megírtam, az nem história, csak adatok a históriához. 

A déchéance kérdés régóta ijesztő szó volt a magyar girondistákra nézve. Va- 
lahányszor valami merészebb lépést szándékoztak tenni, mindannyiszor azzal 
lőnek megfenyegetve: hogy az ellenpárt a függetlenség kimondását fogja 
projektálni, ami által lehet: hogy a haza is meg fog bukni, de a girondisták min- 
denesetre. 

Egy időben Almásy Pált, a hongyűlés elnökét figyelmeztette erre Kossuth: 
hogy a békepártiak működése ellen a március 4-ki engedményezett alkotmánynál 
fogva neki igen jó alkalma leend a függetlenséget kikiáltani; mitől Almásy megret- 
tenve, odahagyta az országgyűlést, nehogy a déchéance az ő elnöklete alatt 
mondassék ki. Sorsát azonban mégsem kerülheté el, olyankor térve vissza, mikor 
pártját teljes győzelemben hitte s mikor az valódilag legközelebb állott a bukás- 
hoz. 

Mind ekkorig Nyárynak sikerült Kossuthot e lépéstől visszatartóztatni, bárm- 
ennyire sürgeté is Madarász, kinek érdekében állt: hogy a kormányforma elébb 
megváltozzék, mint ő határozatilag kényszerítve lenne abból kilépni. Klapka nyi- 
latkozata után Nyáry megbuktatása el volt Kossuth által határozva. Csak a legkö- 
zelebbi alkalomra vártak, s az alkalom nem késett. 

A magyar hadsereg már haladásában volt, a magyar hadvezetők elég erősek- 
nek hitték magukat követelésekkel lépni föl az osztrák fővezér ellenében. 

Az osztrák fővezér az elfogott honvédtiszteket közkatonákul soroztatta be, mi- 
re nézve a magyar hadügyminiszter utasíttatott a kormány által: hogy ez ellen egy 
tiltakozó jegyzetet küldjön az osztrák fővezérhez, hasonló eljárást ígérve az oszt- 
rák fogoly tisztek ellenében. 

Amely napon Mészáros a kívánt tiltakozó jegyzetet elküldé, általános beszéd 
tárgya volt a városban: hogy így írta magát alá: ,Kriegsminister der Rebellen." 


Mindenki csodálta, nevette a jó öreg úr ötletét. Aki azonban ezúttal e csodála- 
tot nem szolgálta meg. 

Kossuth ekkor éppen a magyar főhadiszálláson volt. Mielőtt Mészáros levelét 
átküldte volna h. Windischgraetzhez, jónak látta azt átolvasni, s íme a forradalmi 
hadügyminiszter így volt aláírva a levélben: 

, Ungarischer Kőniglicher Kriegsminister." 

Kossuth peremptorius határozattal küldte vissza a bizottmányhoz a levelet, és 
kívánta: hogy az a , Kőniglicher" szó onnan kitöröltessék. 

Azonban Madarász már ekkor nem volt a bizottmányban, s bármennyire eről- 
tette Perényi a projektumot, Kossuth indítványa a kormányban Nyáry, Patay, Mé- 
száros ellenében keresztülbukott. Első eset volt ez a magyar kabinet történeté- 
ben. Kossuth a kormányon kisebbségben maradt; Mészáros levele a ,kőniglicher" 
aláírással visszaküldetett neki. 

Ez volt az alkalom a rég készített tervvel kiléphetni. 

,Én apellálok a népre, az országgyűlésre" — ezt izente vissza Kossuth a kor- 
mánynak. 

, Azt teheti — mondá rá Nyáry. Ott bennünket és a hazát könnyű lesz elveszte- 
nie." 

Ekkor történtek a magyar seregek első győzelmei. Bem Szebent, Perczel 
Szenttamást, Görgey Gödöllőt foglalta el. 

Az emberek részegek voltak az örömtől. 

— Ezek a győzelmek több kárt tesznek Magyarországnak, mint az elébbi vesz- 
teségek — monda Nyáry. 

Kossuth visszaérkezett Gödöllőrül. Környezői nyíltan beszélék: hogy a mostani 
kormányt le fogják rúgni helyéről. 

A békepárt, mely nehány nap előtt az országgyűlésnek általános többségét 
tevé, most alig nehány férfira olvadt le. S mindezt anélkül: hogy valami kérdésben 
megbukott volna. 

A győzelmek! A győzelmek a békeszerető férfiakat egy nap alatt republikánu- 
sokká tevék. 

Nem elvek, nem meggyőződés, kislelkűség és félelem csatolta e párthoz leg- 
több tagjait. A legelső győzelmekre alig bírt az magára ismerni. 

De akik megmaradtak régieknek, annál komolyabban látták, hogy most már el 
fog veszni menthetlenül a haza, és mégsem iparkodtak magukat megmenteni. 
Együtt vesztek el vele, látva, tudva, érezve a közös veszélyt, s nem tudva meg- 
menteni a hont, nem akarva menekülni nála nélkül. 

Kossuth félretéve Mészáros levelét, Görgeynek meghagyta hogy e tárgyban íÍr- 
jon h. Windischgraetzhez, s maga Debrecenben titkos ülésre hívta össze a képvi- 
selőket. 

Ápril 13-kán. 

Az e napon a képviselőknek tartott beszéde ugyanaz, mit másnap a nép előtt 
elmondott. A Közlönyben egész terjedelmében megolvasható. 

Amivel Kossuth minden beszéde tömve van; a retorikai szépség, a szenve- 
délyszító vehemencia, a ragályos prófétai ihlet, e beszédben mindaz legmaga- 
sabb potenciájára emelve volt érezhető. A hallgatók megrázva, önmagukból kira- 
gadva érezék magukat, az enthuziazmusra különben is hajlandó keblek nem bír- 
tak önlángjaikkal, ha e percben halálukat kívánta volna, aláírandották, azonban 
annál még nagyobbat is aláírtak — a haza halálát. 

Csak a hidegebb gondolkozók előtt tűntek fel Kossuth beszédének árnyoldalai. 

A szenvedélyesség, a féltékenység, a petitio princii, a misztifikációk. 

,Mérheti rám a sors a vérpadot, a bürök-kehelyt, a száműzetést — mondta 
Kossuth —, de azt soha: hogy ezentúl Ausztria polgára legyek!" De hát a haza? 

Egy ember gyűlölete, vagy akár egy millió gyűlölete elég ok-e arra: hogy a 
nemzet azon kockára tétessék, ahol ha nem győz, semmivé lesz. 

És ha az egész nemzet kívánta volna is e lépést, annak, ki az egész nemzet 
bizalmát bírta, kötelessége lett volna azt figyelmeztetni a veszélyes következmé- 
nyekre, a nehéz helyzetre, az európai viszonyokra, mik e tényt gátolják; azon 
szenvedélyek felköltésére, mik akkor különben is ébren voltak, nem volt szükség 
oly erőre, minővel Kossuth bírt, de annak szabályozására egyedül ő lett volna 
képes... 

, Tennünk kell e lépést, nehogy a győzelmek folytán valaki bennünket meg- 
előzzön." 


A hatalomféltés átka... 

Attul tartottak: hogy Görgey hamarább kikiáltja a függetlenséget, mint az or- 
szággyűlés. Ezt hinni talán volt okuk, de ez nem volt azért ok arra: hogy őt meg- 
előzzék. 

Egyes hadvezérek szava nem bírt volna azon következménnyel, mellyel az 
egész országgyűlésé. 

,A hadsereg követeli e lépést." 

Görgey, tudjuk: hogy ellene volt. Tán ha őmaga teendé, kevésbé lett volna. 
Klapka a megtörtént tény után annak megsemmisítésére agitált, az egész felső 
hadsereg oly ide nem illő hangulatban volt: hogy midőn éppen a nagysarlói 
[nagysallói] csata után az április 13—14-ki határozatot vevé, azt mondá a követ- 

nek: ,nem izenjük meg az országgyűlésnek e csata valódi eredményét, mert ha 
megtudnák: hogy mily-nagy volt e győzelem, képesek volnának rögtön három 
európai nagyhatalmasságnak hadat izenni." 

Ó, a katonák nem voltak oly képtelen emberek, mint aminőknek őket Debre- 
cenben szerették festeni. 

Kik követelhették tehát a déchéance kimondását? miután a lengyel táborno- 
koknak e részben nem volt szavazatjuk. , Tennünk kell e lépést, nehogy a veronai 
kongresszus felőlünk mást határozzon." 


Tökéletes ismeretlenség a külesemények tárgyában. Bizonyára: veronai kong- 
resszusról nem hallott sem azelőtt, sem azóta senki egy igét. Hol vette Kossuth 
ez eszmét; az előttem titok. 

Már ekkor negyedik hónapja múlt: hogy minden külföldi lapok visszatartattak 
az országgyűlés és a közönség elől; kútforrástalan hírek naponként újabb győ- 
zelmeit hirdették az európai demokráciának, s mikor szerte végvonaglásaikban 
voltak a forradalmak, a magyar forradalom vezetői akkor tartottak tőle legjobban: 
nehogy valamelyik kis külfejedelemségi mozgalom felülhaladja nagyszerűségben 
az övékét. 

... Kossuth beszéde után fölkelt Nyáry és szólt az indítvány ellen. 

Beszédje folyamából csak egy körülményt emelek ki, mely megérdemli: hogy 
históriaíró számára följegyeztessék. 

,:E napokban több levelek jutottak a bizottmány kezeibe, melyeket az orosz és 
osztrák konzulok váltottak egymással. Egyikében ezen leveleknek az orosz kon- 
zZul felel az osztráknak, mint kivehető, azon felszólítására: miszerint nagyobb je- 
lentőségű segélyt küldjön Erdélyországba. Az orosz konzul ezt megtagadja. Kor- 
mánya, úgymond, nemcsak nagyobb segélyt nem küldhet, sőt több külhatalmak 
tiltakozása következtében az eddig küldöttet is csak mint bizonyos városoknak 
feldúlás ellen kért segélyét kívánja tekinteni, mindaddig nem szólhatva bele a 
magyar forradalom ügyeibe, míg azok csupa családi viszálkodás színét viselik 
magukon, mihelyt azonban a magyar forradalom, progresszusai által oda hagyná 
magát ragadtatni: hogy az ausztriátóli függetlenséget kikiáltsa s ezáltal jogot ad- 
jon Oroszországnak az 1815-ki status guo fenntartása végett interveniálni, szá- 
molhatnak teljes erőveli közbenjárulására." 

— Az intervenció már megtörtént! — kiáltának nehány hevesebb vérűek. 

— Tízezer muszka betört Erdélybe, de vissza is vonatott. 

— Kiűzetett. 

— Csak Szebenből, Brassóból önként ment ki. Egyébiránt ha Oroszország in- 
terveniálni akar, az nem tízezer emberrel fog megtörténni. 

-— Ha Oroszország interveniál, szólt közbe egy hang, ünnepélyes jóslatszerű- 
en, akkor egész Európa lángba borul, akkor mellénk áll a francia, az angol, a po- 
rosz, a török hatalom, akkor Oroszország is veszve van, ám hadd jöjjön. 

Az emberek oly meggyőződéssel beszéltek az európai hatalmasságokkali 
szövetség felől, mintha mindegyiknek ígéretét bírták volna, pedig a frank kormány 
ellene volt a magyar forradalomnak a Ledru Rollin iránti tettleges szimpátiák miatt, 

Berlinből a magyar közbenjáró kiutasíttatott, Törökország annyira sem volt iránta 
hajlandó: hogy fegyvereket szállított volna neki, s Anglia igen messze. 

De ha mindezen hatalmasságok készültek volna is az oroszt megtámadni az 
intervenció esetében, fel kellett hagyniok e készülettel, mihelyt Magyarország a 
garantírozott status guo megtörésével annak jogcímet szolgáltatott a bejövetelre. 

A titkos ülés mind zajosabb alakot kezdett magára ölteni. Többen szóltak már 
az indítvány ellen, Nyárynak csak akarnia kellett volna, és pártja, mint egy ember 
kelt volna föl mellette és Kossuth ellen. 

És mi lett volna belőle? 

Véres polgárháború, harc royalisták és republikánusok között, magyar küzdött 
volna magyar ellen, akit a harc megkímélt, kiirtotta volna a guillotin. 


A girondisták erre gondoltak és elhallgattak. 
Pedig most nem lett volna szabad pihenniök. 


Lui pans si bien agir, si a pas droit au repos. (Ponsard) 


— Legalább vesszünk el együtt a hazával, — mondának, pedig azt kellett volna 
mondaniok: , mentsük meg a hazát, és vesszünk el nélküle." 

Másnap nyílt gyűlés elé kellett a tárgynak hozatni. 

Az enthuziaszták zajos ülést láttak maguk előtt, a girondisták hallgatót. Ülés 
végeztével Kazinczy Pázmándy szavait idézte társai előtt. 

,Meghalni tulajdon elveinkért, dicsőség, de elveszni oly elvekért, miket kárhoz- 
tatunk, mégis nyomorúság." 

(Két béna huszár. Gyűlés a templomban. Ferdinánd király és a komáromi 
intendáns. A király a mezőhegyesi csikóssal. István nádor és a komáromi 
küldöttség. Kossuth rábeszélő ereje. A republikánus program. Beőthi véle- 
ménye. Brown. Egy magyarhoni angol szavai) 

Reggel van. A főiskola ablakai nyitva. A főteremből mennydörgő éljenzés 
hangzik alá... 

Szemben a főiskolával, a Nagytemplom lépcsőzetén, két béna huszár ül, 
mindkettő fél lábát vesztette a csatában, ott ülnek és beszélgetnek egymással 
szomorú dolgokról. 

,Mikor kijöttünk Lengyelországból, százhatvan rótában állt ki divíziónk — szól 
az egyik —, még ezelőtt három hónappal egy legény nem hiányzott közülünk; most 
ha kirukkol az osztály, hatvan rótából áll az egész." 

,Megfogytak a régi jó legények — szól a másik -—, ha elnézem, itt-ott maradt 
azok közül, akik velem vénültek meg, a többi mind gyerek. De sok jó pajtásom 
hullott el mellettem. Milyen hősök voltak, mintha most is látnám." ... 

... Szegény béna huszár, hiába küzdöttél, hallod az éljenzést ott az ablakok- 
ból. Éljenkiáltásban most mondták ki a halált a haza fejére, a te kiomlott véred, és 
társaid kiomlott vére nem menthetik azt meg. 

Az egész épület tömve néppel, a legnagyobbik terembe egy tizedrésze nem 
fér a jelenlevőknek, a többi a melléktermeket, lépcsőket, folyosókat foglalta el, 
tömérdeken állnak még az utcán is. 

Az arcok hevültek, csupán nehánynak arca sápadt, mint a halál, akik látják, azt 
mondják rólok: hazaárulók, búsulnak, mikor mindenki örül. 

Oly kevesen vannak, kiknek a holnapi nap eszébe tud jutni! De a kevesek 
együtt vannak, összetartanak, arcaikon látszik: hogy meg akarják kísérteni az 
utolsó küzdelmet, akármi következzék azután belőle. 

Mielőtt azonban szóhoz juthatnának, feláll egy szónok s felszólítja az ország- 
gyűlést: hogy ez ünnepélyes alkalommal tegye át ülése helyét a Nagytemplomba. 

Indítványát a tömeg helyeslő rivallása fogadja, s a következő pillanatban el- 
kezdi a tanépület néprajait kibocsátani, a hullámzó tömeg között szétszóródnak a 
képviselők, a roppant imaház megtelik, az országgyűlés népgyűléssé válik, hol 
szavazat helyett a karzatok mennydörgése határoz. 

Ez volt az utolsó csapás a magyar girondisták fejére. Szétszórva az épület 
minden szegleteiben, elállva hevült, preokkupált néptömegektől, leroskadva a nép 

felgerjedt szenvedélye előtt, mit használt volna óvó szavaikkal fellépniök, kivált 
midőn azokat az épület rossz akusztikája miatt hallani sem lehetett volna. 

Egy óra múlva, mely alatt szüntelen Kossuth beszélt, ki volt mondva Magyar- 
ország függetlensége. 

,Finis Hungariae" — monda Nyáry, mellette ülő társának, mialatt a nép éljene- 
ket dörgött s kalapjait hajigálta a levegőbe. 


... A templom lépcsőjén két béna huszár ül s elesett ismerőseiről beszélget 
egymással. 

Kilenc hónap előtt, jól emlékezem rá, egy estélyen voltam a fővárosban. Sok arcra 
emlékezem azok közül, kiket most itt úgy ragyogni látok, kik kalapjaik mellé vörös 
tollat tűztek, s a reszpublikát éljenzik. 

Az is víg, kedélyes mulatság volt, belejött a tássaság anekdotaregélésbe; a ki- 
rályokról beszéltek víg történetkéket, mindenki tudott valami jellemző mondást a 
királyi család tagjairól. 

Csak egypár sötétebb arc ült egy szegletben elvonulva és sakkozott, egész éj- 
jel nem szóltak bele a közös mulatságba, a többek mosolyogva tekingettek rájok, 
ők voltak az elméncség közös céltáblái. — Egypár republikánus. 

Körbe járt az anekdota mondás. Egyik a másikat juttatá eszébe a hallgatónak. 

... Mint járt Ferdinánd király, akkor még trónörökös, körútjában, amint Komá- 
romba jutott. A várintendáns udvarolni volt nála s kérdé a fönség legmagasabb 
véleményét a megszemlélt vár felől. 

— Nagyon meglepetve érzem magamat, szólt a trónörökös, én azt hittem: hogy 
ez a vár fekete. 

— Fekete? -— kérdé nagy szemeket meresztve az intendáns. 

— Valóságos szurokfeketének hittem. 

— Mi adott okot e hitre fönségednek? 

— A múlt évi számadásában a várintendatúrának 40 ezer forintot láttam föltéve 
— tintára. Innen azt gyanítottam: hogy ezt a várat tintával meszelik. 

A meglepetés sora most az intendánsra került. 

... Egy másik a király jószívűségéről tudott példát mondani. Mikor Mezőhegye- 
sen járt, a ménest megszemlélni, egy szép szilaj mént vezettek elé. A király meg 
akarta közelebbről látni a paripát, ez azonban elvadultan rágázolt és eltaszítá. 
Kísérői rögtön odafutottak segélyére, ő azonban, ahelyett: hogy fájdalmai jutottak 
volna eszébe: ,Nehogy annak az embernek, aki a csikót fogta, úgymond, valami 
baja történjék emiatt, én voltam mindennek az oka, bántása ne legyen." 


18 Kossuth beszédéből, gyönyörű orgánuma mellett s legjobb helyzete dacára 
azok, kik oldalt állottak, alig hallhattak valamit, míg, akik mögötte voltak, kétszer 
hallották minden szavát, az erős visszhang miatt. 

... Egy új anekdota a király rész nem vételét bizonyítá be a Metternich politiká- 
jában. 

Metternich erősen iparkodik kapacitálni a királyt az adminisztrátori kérdés fon- 
tossága felől, ő pedig néz ki az ablakán, melyről éppen a Burg kapujára látni. 
Mikor már azt hiszi a miniszter: hogy eléggé informálta a királyt az oppozíció el- 
len, odafordul hozzá a felség s kimutat az ablakon: ,nézze ön, úgymond, az a 
Nro. 11 bérkocsi már ötödször megy keresztül a Burgon, amióta ön beszél." 


... Egy másik a magyarok iránti rokonszenvét hozá fel. 

Az utolsó országgyűlés óta, mindenkitől, aki hozzá megy, megkérdi: hogy ,tud- 
e magyarul." Ha azt feleli: hogy nem tud: , tanuljon meg! ah, anélkül nem lehet mai 
világban megélni, én magam is háromszor tartottam már beszédet magyarul." 

. .. Azután jöttek az anekdoták az új trónörökösről, mily tisztán beszél magya- 
rul, mint megríkatta a rendeket szónoklatával a pesti gyűlésen, mikor a nádort 
beiktatta. 

. .. Erről a nádorra tért a beszéd. 

Egyik látta őt, mikor Komáromnál a híd leszakadt hintaja előtt a rajta levő nép- 
tömeggel, mint sietett a vízbe fúlókat menteni, s mint mondá, fél év múlva a tisz- 
telgő komáromi küldöttségnek: , biztosítom önöket: hogy Magyarország alkotmá- 
nya tartósabb lesz, mint az önök hídja." 

Másik beszélt vele a budai véres macskazene után, s látta őt érzékenyen sírni 
a kiontott polgárvér és a viszálykodás miatt. 

Az anekdotaröppentyűk egymást követték, a szegletben a két republikánus 
szótlanul sakkozott, a társaság nevetve nézett reájuk. Hogyne? Hiszen Kossuth 
akkor azt mondta: hogy a magyar nemzet általánosan dinasztiai érzelmű. 

Éjfél után oszlott el a víg társaság, a hallgatag utcákon néha egyes kiáltást 
lehete hallani 

, Éljen hatodik István király!" 

Kilenc hónap múlva ugyenezen arcokat láttam Debrecenben, amint kalapjaikat 
a levegőbe hajigálva kiáltozák: 

,Éjen Kossuth Lajos, kormányzó!" 

Az idő mindenható. 

Az április 14-ki határozat után az egész honvédelmi bizottmány feloszlott, Mada- 
rászt az országgyűlés kényszeríté lemondani, a többit a kormánypolitika változá- 
sa távolítá el onnan. 

Mint testület, mint felelőtlen kollegális korporació úgysem létezhetett volna az 
új kormányzati rendszer mellett, azonban egyes tagjai nem vállaltak új hivatalt az 
alkotott minisztériumban. 

A békepárt elvei megbuktak, azonban Kossuth a legügyesebb státusférfiúi 
mesterfogással éppen akkor, midőn elveiket megbuktatá, iparkodott őket magukat 
a kormányzatnak megnyerni. 

S az a szellemi hatalom, mit ez időben Kossuth tanúsított ellenségei megnye- 
résében, egyike a legnagyobbszerű jeleneteknek. 

Nehány nap alatt a békepárt legtöbb tagjait úgy maga körül bírta gyűjteni: hogy 
vezéreik a szó teljes értelmében egyedül maradtak, s vagy azon helyzetben érzék 
magukat: hogy mint Nyáry és Kazinczy elmaradjanak a rohanó pártjuktól, vagy 
pedig pártjuk élére állva, kiragadják a zászlót Kossuth kezéből, s őt megelőz- 
zék. 

Pártvezéri taktikának mindenesetre ez utóbbi volt tanácsos, hogy a haza ügyé- 
re nézve szükséges volt-e, azt a későbbi kor ítélje el. 

Már azelőtt figyelmeztetve volt a békepárt: hogy Nyáry helyett Szemerét tartsa 
vezérének, ez utóbbi tehát, ügyesen távol tartva magát az addigi küzdelmek teré- 
től, s ennélfogva mindkét párttal békességben maradva, a függetlenségi nyilatko- 
zat s Nyárynak erre következett visszalépése után élére állott a pártnak, s az új 
miniszteri program s azon körülmény: hogy a békepárt legtöbb tagjaira a legfon- 
tosabb hivatalok ruháztattak, gyaníttaták: hogy a girondisták azon tagjai, kiket 
nem elvek, hanem nagyravágyás tett Kossuth ellenségeivé, most még az övénél 
is merészebb tényekkel akarják őt megelőzni: hogy amit mint royalisták ki nem 
vihettek, mint republikánusok megtehessék Kossuth ellen, ki a függetlenséget 
kimondani sietett, a respublikát kikiáltani késlekedett. 

A republikánus programon Kossuth maga is megütközött. Miért? Azt nem tu- 
dom. Tervei ellen volt-e a respublika kimondása? vagy megelőzve látta magát 
általa? 

Beöthi azt írta Debrecenbe, megtudva a történteket: ,e hírekre izzadok és fá- 
Zom". Pedig Beöthi nem tartozott a félénk politikusok közé. 

E napok után egy idegen férfi érkezett Debrecenbe, állítólag angol követ (Brown), 
mit azonban ő, a legújabb eseményeket hallva határozottan tagadott. 

Regényes kalandokon keresztül jutott Debrecenbe. Jelen volt a kápolnai csa- 
tában, látta mind a két sereget harcolni, s a magyarokról igen jó véleménnyel 
látszott lenni. 

Többször elment a girondisták gyűléseibe, s tanácslá nekik: hogy az ország- 
gyűlés függetlenségi nyilatkozatát meg kell semmisíteni. 


Mondák neki: hogy arra nincs lehetség. 


39 De nemcsak követtársai megnyerésében mutatta ki roppant szellemi erejét 
Kossuth, magukat a császári érzelműeket is képes volt rábeszélő szelleme ha- 
talmával magához kötni. Egy igen tekintélyes arisztokratához beszáll egyszer 
éjszakára. Jól tudta, hogy ez az ember neki személyes ellensége s elveinek 
gyűlölője. Vacsora előtt félrehíja gazdáját a mellékszobába, s elkezd beszélni 
neki, beszél vele vagy két óráig; az arisztokrata könnyes szemekkel jelenik meg 
vendégei előtt, s másnap ki hagyja magát neveztetni Pest megyei főispánnak. 

— Van, felele. Agitáljanak a tagok a katonaság közt: hogy verje szét az ország- 
gyűlést, s határozatát desavouírozza. 

Voltak, kik szót fogadtak neki, s többen állítják: hogy Klapka ígérkezett egy 
harmincezernyi rezerva felállításához, melynek ezen szolgálat megtevése 
leendett főfeladata; — azonban terveikben a muszka intervenció megelőzte. 

Brown mondá: hogy midőn bizonyos iratokat átadott Kossuthnak, azoknak 
olvastára az elnök arcán konvulzív rángások vonaglottak keresztül, sokáig nem 
bírt szóhoz jutni. 

Azon iratok tartalmát nem ismerem. 

— Nem az a nagyobb baj, úgymonda az angol, hogy az orosz be fog jönni, ha- 
nem az: hogy Európa nem fogja önöket segíthetni e határozat miatt. Nem az a 
hiba: hogy ellenségeik kezét felszabadíták: hanem az: hogy barátaikét megkötöt- 
ték. 

Egy erdélyi angol indigena e tárgy felől beszélve, azon kérdésre, vajon mit fog 
tenni Anglia, ha Oroszország elfoglalná Magyarhont, ezt felelte: 

— Ha Oroszország elfoglalja Magyarországot, akkor Anglia represszáliák fejé- 
ben elveszi Szicíliát vagy Görögországot, s azt mondja: hogy az európai súly- 
egyen helyreállt. 


